
  Aberații

  
    Pentru-oră, rezervată la cei ce vor să vadă

    Vecia răstignită-n Cerul ros de patimi,

    mi-am mai dres, și pus la punct prostia,

    ca să pot să fiu egalul lor, în ronțăitul datinilor.

  

  
    Cu nesăbuința bine-orânduită, în vre-o trei ulcioare,

    lâng-o pântecoasă oală de disprețuri,

    i-am poftit la masa celor trei picioare,

    bună pentru poftele-n negoțuri.

  

  
    Cu răbdarea strânsă de prin buzunare,

    ca să pot, o vorbă, s-o aștept la rând,

    m-am gătit în zdreanța cea de bună-stare,

    și-am gemut în mine, sincer, tandru, blând.

  

  
    A venit duiumul celor rău struniți,

    ca să șteargă praful de urma veche,

    dar, pe vorba bună, și mai rău porniți,

    au călcat în străchini, ciufuții, aiuriți.

  


  Amare și nostalgice clipe

  
    Zarea se îmbracă

    în haine de foc.

    Norii, fără vatră,

    își caută-un loc.

  

  
    Omu-n pofte-și sapă,

    groapa de dormit.

    Viața, curvă fină,

    ades l-a momit.

  

  
    Vântul părăsește

    florile, uituc.

    Doar jalea mai ”bate”,

    în micul sătuc.

  

  
    Rugile, spre ceruri,

    au încetinit.

    Speranța se zbate,

    pâlpâind mocnit.

  

  
    Sus, la munte-i toamnă;

    vijelii în toi.

    Fagii simt rușinea;

    fără frunze-s goi.

  

  
    Ramurile, rupte,

    atârnă, nu cad...

    Doar rășina plânge,

    pe trunchiul de brad.

  


  Anotimpurile traiului ocult

  
    Sub un bici de norme,

    Învârtit de-afară,

    Pentru o păpică,

    Face sluj o țară.

    Toamna-nchidem ochii

    La ce exportăm

    Și, în gât cu ploaia,

    Singuri ne-mbătăm.

    Vine iarna-n fapte,

    Căci atât putem,

    Dar cu libertatea

    Sfântă, să tăcem.

    Primăvara-n fine,

    Ne sculăm din morți,

    Nu ca minte frate,

    Ci cu flori la porți.

    Vara e mai bine,

    Căci, umblând mai mult,

    N-avem timp de masă,

    Într-un trai ocult.

  


  Aproapele nostru

  
    Ies din bloc, pe stradă,

    Străini întâlnesc.

    Chipuri, fără nume,

    Uneori zâmbesc.

    Ne cunoaștem numai

    Din vedere, cînd,

    Am stat împreuna,

    La nuș-ce, lung, rând.

    În orașul junglă,

    Poți orice să zici;

    Nimănui nu-i pasă,

    Dacă treci, sau pici.

    De vecini-prieteni,

    Rar s-a auzit;

    ”Ieri” au bătut palma,

    Dar ”azi” s-au ”trezit”.

    -De ce el atâta,

    Iar eu mai puțin!?...

    Nu mai spun de ”vorbe”;

    Ca ”domn”, mă abțin,

    Sfaturi, ajutoare?

    Hai sictir!... mă rog.

    Iubirea de-aproape

    E ca focu-n stog.

  


  Asfințit

  
    -Ceahlăul și lacul Bicaz-

  

  
    Pe platoul înstelat

    Cu mioare albe,

    Stâncile din jur puneau,

    Ceahlăului salbe.

    Cu mândria reținută,

    Conștient că-i prețuit,

    Bătea seara, în Cer, Toaca,

    La slujba de asfințit.

    În poieni, lumina lungă,

    Se-ncrusta în verde pur,

    Și se râzgâia-nroșită,

    Fremătând pe steiul sur.

    Stânci semețe, modelate

    De legende și de vânt,

    Străjuiau izvoare scumpe,

    Pentru viul pe pământ.

    Aminteau străbuni și fapte

    De eroi ”sculați” din neam,

    De încântătoare zâne,

    Și părinți, plângând la geam.

    Totu-n jur era ”trăire”,

    Ca un ”dar” al muntelui

    Prins în ”lacrima cea vie”,

    Lac, la poala Cerului.

  


  Așteptare-n timp secat

  
    -dacă-ar fi să...-

  

  
    Cugetul se-neacă, în ceața de-”afară”;

    O idee, ”Dacă...”, trage ca să moară.

  

  
    În tăcerea sumbră, Cerul e abis;

    Neantul se zbate, în omul ”promis”.

  

  
    Îl domină ”noaptea”, rece, mânioasă;

    La ”patimi” ascunse, tare-i pofticioasă.

  

  
    Rar, zori-o alungă, când nu zac pe jos;

    Ziua tot întoarce, o alta, pe dos.

  

  
    Soarele clipește, cu ceață-n priviri;

    Lumina ”vorbește”, de sfinte ”trăiri”.

  

  
    Seara se strecoară, în umbre prelungi;

    Speranța se scurge, în tărcate dungi.

  

  
    Așteptarea-i lungă, lacrimi s-au uscat;

    Viața-n vaiet curge, într-un timp secat.

  


  Balul de cristal

  
    Frunze veștede, uscate,

    Viață prind, în pur cristal;

    E de gheață și ucide,

    Căci, azi, e al Morții bal.

    Crengi, în mantie-nstelată,

    Flăcări reci, ce ”ard” încins,

    Își ”sting” bruma lor de viață,

    Ca un om, deja învins.

    Rupte, vârfuri înclinate

    Spre-un pământ neroditor,

    Își strecoară-n neființă,

    Visul cald, înfloritor.

    Lacrimi reci lucesc în cruste,

    În culori de asfințit.

    Vântul ”valsator” de taină,

    Pierde pasul, rătăcit.

    În decorul alb, feeric,

    Candelabre, mii, se sting.

    Crângul nu mai are vârfuri;

    În grădini, copaci se frâng.

    Balul s-a-ntețit în noapte;

    Nici un ”viu” nu-l părăsește.

    Moartea-și face socoteala:

    -Pot mai mult....

    -Doamne ferește!...

    (un 27 ianuarie)

  


  ”Bate” vorba a sictir

  
    Doar cu vine căutate,

    Supărat pe cei din sat,

    Peste tot, și peste toate,

    Vântul suflă-ncrâncenat.

    Aerul se înfioară.

    El chiar bate, mai abir.

    ”Aere” își dau, pe seară.

    Vorba ”bate” a sictir.

    -Eu, acasă-s Dumnezeul

    Mamii lor de hoți mișei.

    -Eu sunt sufletul și sporul

    Haitei mele de căței.

    -Eu mă lăfăiesc în zile

    Chiar lipsite de temei.

    -Eu acopăr diferența

    Dintre lupi și proștii miei.

    -Eu cam înțeleg de-a-valma

    Voi ce rumegați acum.

    -Vezi că mi se scoală palma

    De nu taci și-ți vezi de drum.

    -Să vă las parcă nu-mi vine

    Căci păreți de neam ”ales”.

    Prea subtili în vorbe fine

    Voi mă încurcați ades.

    -Ce mă bucur că în mintea-ți

    Creață sau cu onduleu

    Priceput-ai că doar vorba

    Ți se scoală când ți-e greu.

    Căci, în rest, tăcerea-i sfântă,

    Mai ales cu-”aleșii” noi,

    Și că fapta-i... Vai de mine!

    Ca să nu zic, vai de voi...

  


  Beciul omeniei

  
    -educație prin muncă-

  

  
    Diminețile sunt sumbre.

    Pași târșiți se scurg tăcut.

    Oamenii, mai mult ca umbre,

    Poartă lanțuri de trecut.

    Înșirați sunt pentru muncă;

    Salahori de pușcării.

    Trag de ei, cât pot să ducă,

    Făcând orice ”meserii”.

    Pentru-o zi de libertate,

    Dacă norocoși vor fi,

    Rabdă urlete-nfierate,

    Și injurii, zi de zi.

    Demnitatea e o vorbă

    Rătăcită-n lege doar.

    -Las-o baltă! Treci la treabă!

    Spune-un ”majorel” mic, clar.

    Rănile îți poartă vina.

    Ai semnat ”protecții” zeci.

    Sângele împroașcă tina,

    În al ”omeniei” beci.

    Dreptul sfânt la sănătate

    E înscris, dar cam uitat.

    Cu perefidă răutate,

    Te ”tratează” un ratat:

    -Și ce dacă mori? Ei bine,

    Aduc altul imediat.

    Ai vertebrele cam fine?

    Crapi aici, sau ai zburat!

    Nu sunt fabulații pure,

    Ci banale-ncurajări.

    De nu faci, te iau la ”ture”,

    Maiștrii și majori ”sonori”.

    Ca o slugă prea-plecată,

    Cari, ridici, și tragi, și tai.

    Dintr-o viață-așa turbată,

    Multe-nveți... minte de n-ai...

  


  Bobocul de cală

  
    -când ”el” devine ”ea”-

  

  
    În ghiveci, o cală

    Mângâie finuț,

    O plăpândă ”pruncă”:

    Un boboc micuț.

    Din potirul amplu,

    Un suspin se-aude.

    Plouă dur afară;

    Crengile sunt ude.

    Mugurul, pe cale

    Floare să devină,

    E pierdut în frunze;

    Plânge, vrea lumină.

    Singur, fără rude

    A rămas de ieri;

    Vijelia cruntă,

    I-a strigat: ”Tu, pieri!”

    Bulgării de gheață

    Au lovit haini,

    Trimițând la moarte

    Și frați și străini.

    Șansa lui la viață

    A fost pur noroc.

    Lava cristalină

    I-a dat alt soroc.

    Am luat d-alba floare

    Și-am pus-o în geam,

    Făcând loc, cu grijă,

    Și-unui plăpând ram.

    Înflorea-n căldură,

    Sub o altă stea;

    I-oferisem timpul,

    Viață ca să ”dea”.

    Își zâmbeau chiar tandru,

    De destin ”legate”,

    Ca mamă și fiică,

    Sau foră și frate.

    Ea-l privea ”deschisă”,

    Ca potir prea-pur.

    Se simțea aievea

    Jalea strânsă-n jur.

    Frunze lungi, rănite,

    Sfârtecate chiar,

    Îi urau să crească,

    Să ia viața-n dar.

    Era doar o șansă

    Pentru-alt început.

    Pasul spre-nflorire,

    Trebuia făcut.

    În plăpândă vrere,

    Ca pentru un zbor,

    Și-a-nălțat căpșorul,

    Tremurând ușor.

    Petale micuțe,

    Alb de catifea,

    Scânteiau în raza

    Pierdută și ea.

    Desenată-n forme

    Și curbe de vis,

    Dintr-un ”el”, bobocul,

    O ”ea” s-a deschis.

  


  Brândușa-nlăcrimată

  
    A-nflorit ieri o brândușă,

    Lângă-un ghiocel plăpând.

    L-a atins din întâmplare,

    Fără nici un tainic gând.

    Ca și el, vestește vraja

    Primăverilor din noi;

    Er mereu ”Cenușăreasa”,

    Doar cu ”drept” la locul doi.

    Prea puțini știu că îndură

    Gerul crunt, la fel ca el.

    Poate ea îl lasă-n față;

    Dragoste de om fidel?

    A cerut-o, ieri, de soață,

    Când zvâcnise de sub nea,

    Și a strâns-o-ncet în brațe;

    Ea ar vrea... și nu ar vrea...

    Trupul ei, de cupă fină,

    Cizelată în splendori,

    Se-ofera, ca dar, priviri,

    Gol și pur, în vii culori.

    Albe, galbene și move,

    Și-n pasteluri combinate,

    Încântau o lume, care

    Se trezea, încet din, ”moarte”.

    Vântul, rușinat de viața

    Ce-o trăise prin nămeți,

    În genunchi se prosternase,

    Cu-o cunună de scaieți.

    L-a iertat, ca cea Măicuță,

    Ce, un Fiu, lumii a ”dat”.

    Chiar l-a sărutat pe fruntea

    De copil, nu de bărbat.

    Unii-au luat-o drept iubire;

    Zvonurile se-ntețeau.

    Prea-sfioasa, zâmbitoare,

    Dezmințea, dar nu credeau.

    A rămas cu ea pe seară;

    Se jucau, se răsfățau.

    Unduirile subtile,

    Parcă patimă-ascundeau.

    Curioasă, Seara lungă,

    Se-ntindea și nu pleca.

    Fără-a vrea, intimitatea,

    Le-o sporea... sau le-o strica?

    Rușinați că, ce-o să spună

    Un ”oricare-cineva”,

    Doi iubiți și-au spus ”Adio!”,

    Sau ”Te-ador!”, sau altceva.

    Cert e că, în noaptea rece,

    El s-a ”stins”, sau a plecat.

    Era doar în ”căutare”;

    O ”schimbare”-a încercat.

    Ea s-a-nchis între petale;

    Dacă plânge? N-am văzut.

    Doar în zori, de rouă poate,

    Lacrimi pure au căzut.

  


  Bufnița

  
    -prieteni ”simplii”-

  

  
    Seara mă atinge

    Cu răcoare; gem.

    E deschis și geamul;

    Nu știu, dar mă tem.

    Liniștea mă-mbie

    Pe la ea să trec.

    Nu pare hazlie;

    Are-un zâmbet ”sec”

    Îmi las liber trupul;

    Mă prefac în vânt.

    Greu îmi e doar capul;

    Încă simt că ”sunt”.

  

  
    Bufnița se lasă

    Pe-un oblon de lemn.

    Vine cu o rudă;

    Poate fi un ”semn”.

    Cucuveaua ”varsă”

    Un oftat prelung.

    Dac-o fi o farsă?

    Nu pot s-o alung.

    A-ncercat să-și facă

    Cuib la geamul meu.

    A gonit-o, leoarcă,

    Ploaia-n apogeu.

    Dar, prieteni ”simplii”,

    Am rămas pe veci.

    În Lumina stinsă,

    Ea-mi va spune: ”Treci!”

    Ultima-ncercare;

    Capul îl ridic.

    Îmi zâmbește oare?

    Nu vrea să ”abdic”?...

  


  Bujorii

  
    -exemplul-

  

  
    Cu petale-nvolburate,

    Roșii, albe, și roz pal,

    Mai frumoși, ca niciodată,

    Sunt bujorii, iar, ”pe val”.

    Este rândul lor acuma,

    Când lalelele s-au dus,

    Sub o mână, pur divină,

    Să ridice capul sus.

    Bulgărașii de culoare,

    Într-un vals încântător,

    Par o răbufnire-a vieții,

    În miros îmbătător.

    Totodată, sunt exemple

    De familii în natură,

    Căci, ”puiuților” cedează

    Locul, fără-a ”face gură”.

    Înfloresc pe rând și clipa

    De sublim, nu o regretă.

    Nu-s umani, da-n tufa largă,

    Viața, în comun, respectă...

  


  Ca o iubită

  
    -ziua-

  

  
    Sărutul magic al luminii

    Trezește ziua obosită,

    Ce-a adormit, la sânul nopții,

    Ca un iubit, lâng-o iubită.

    În lacrimi străvezii de rouă,

    De despărțire nedorită,

    Ea simte zorii ce-o destramă,

    Ca depărtarea de-o iubită.

    Cu pași ușori, de clipe fine,

    Ce se îmbracă în lumină,

    Ea se întinde, languroasă,

    Ca o iubită fără vină.

    Ingenuă și pură-n zarea,

    Ce spre-orizonturi o invită,

    Zâmbește-nfiorată de plăcere,

    Cum, candid, face o iubită.

    Se-nalță-n soarele sălbatic,

    Spre-nbrățișarea mult dorită,

    Ce-o face, în vâltori nebune,

    Să tremure, ca o iubită.

  


  Ca și ei

  
    M-am ”luat” de Puffy,

    Cea potaie mică;

    Pe ce pune botul,

    Ca guvernul, strică.

    Orice-așez pe masă,

    Pofticioasă, ”șterge”.

    Nu că fură-ntr-una;

    Ca și ei, când ”merge”.

    E și ”hărnicioasă”;

    Sapă orice pun.

    Dezgroapă, și ”rade”,

    Ca și ei, ce-i bun.

    Latră fără noimă,

    Dar cinstită-n joc.

    Nu-i ca ”papagalii”,

    Cu minciuna-n cioc.

    Umblă ”creanga” noaptea

    Și, de ea, nu dau.

    Am o consolare:

    Ei, pe-o ”aia” stau.

  


  Cad picături... și frunze

  
    -în zadar-

    Picături, ca mici ființe,

    Se preling din Cer, tăcut.

    Cât ar da, să aibă viață,

    Cu prezent, nu doar trecut.

    Singure, doar cu speranța

    Că-ntr-un râu s-or regăsi,

    Cad și cad, ca și cum Cerul,

    Pe pământ s-ar prăbuși.

    Vântul le-nghiontește-n joacă;

    E prea slab în prag de zi.

    Ele cad, și cad, într-una,

    Cu-n final, fără a fi.

    Hrăpăreață, glia cer,

    Tot mai mult din viața lor.

    Ele cad, și cad... n-au sânge;

    Poate doar un ultim dor.

    Dor de nouri, fără tată,

    Doar cu mame de cleștar,

    Dor de zarea nesfârșită,

    Dor de-un Cer fără hotar.

    Stropii mici lovesc o frunză;

    Ea se rupe din arțar.

    Lacrimi mici, regretă fapta;

    Cer iertare... în zadar.

  


  Calea ploilor

  
    Fluturând în ceruri focuri,

    Norii se-ntregesc din umbre,

    Și aruncă-n hăul vieții,

    Ape, în torente sumbre.

    În șuvoaie neoprite

    Nici de vrere, nici de gând,

    Se aruncă, în neștire,

    Spre un sat, un Iad mai blând.

    Drumul li se pare-o Cale,

    Nebătută, spre pământ,

    Și, în șiruri de paradă,

    Se îndreaptă spre mormânt.

    Nu se-așteapă, ca acolo,

    Să găsească numai glod,

    Și că, orice picătură,

    Piere, ca un gând nărod.

    Unitate nu există,

    Decât poate în final,

    Când sfârșitul e aproape,

    Și se pierd în lac, din mal.

    Omu-njură soarta crudă;

    Florile-o trăiesc din plin.

    Au speranțe pentru ”pruncii”

    Ce, pe lume, vin, și vin...

  


  ”Câmp în galben”

  
    Un Van Gogh, ”ciuntit” de viață,

    Dar cu-n har parcă divin,

    A pictat un ”câmp în galben”,

    Sub un cer mai mult senin.

    Am trăit copilăria

    Florilor ce-ncet creșteau,

    Și, în fiecare clipă,

    Soarelui, cu drag, zâmbeau.

    Lăcrimând în roua pură,

    Dup-o noapte cu fiori,

    Cu privirea radioasă,

    L-așteptau, să iasă-n zori.

    Ca femeia prea geloasă,

    Ziua-ntregă-l urmăreau,

    Și, gătite în rochițe,

    Poalele își fluturau.

    Vântul se-ncurca-n petale

    De un galben pur, curat,

    Și, pe viitoare ”roade”,

    Se lăsa, de vis, ”furat”.

    Rătăcea din floare-n floare,

    Stele într-un Cosmos stins,

    Dar într-o lumină caldă,

    Curcubeu, de nouri prins.

    Era lumea ”arzătoare”,

    Fără flăcări de învins,

    Feeria-ncântătoare,

    Cu un drept, la cer, pretins.

    Cât ar fi dorit ”să fie”...

    ”Fizic”, el nu exista.

    Sufletul, din stele-floare,

    Doar iubire recepta.

    Brusc, un ”croncănit în negru”,

    La ”câmp galben” a ”rânjit”,

    Și-ntr-o rea rea-litate,

    Cu-a lui poftă, l-a ”mânjit”.

  


  Când bat clopotele des

  
    Când mi-am pus cenușă-n cap,

    Nu mi-a mers prea bine.

    După doi ani de spălat,

    A ieșit, în fine.

    Cum a fost? Curat calvar.

    Iad, în lumea vie.

    Nu la mulți le-a fost mai greu,

    Decât mi-a fost mie.

    Din prieteni au rămas

    Amintiri ciuntite.

    Cu uitarea stau cam prost;

    Nu-n idei smintite.

    Șterg cu bruma de-adevăr,

    Nume de pe listă.

    Ce rămâne când citesc?

    Doar o foaie tristă.

    Prins în mrejele trăirii,

    Lung privesc la cei ce ”ies”.

    Timpul suge seva vieții;

    Clopotele bat mai des.

  


  Când plânge lumina

  
    Lumina se scurge

    Prin geamuri prea oarbe,

    Să vadă splendoarea

    Ce Moartea o soarbe.

    Grădina, lovită

    De-un ger repezit,

    Se zbate sub cerga

    De alb înverzit.

    Pudrate cu brumă,

    Plăpândele flori,

    ”Plecate”-s în tină,

    În pașnici zori.

    Veșmântul tristeții,

    Din ace croit,

    Le face să geamă,

    Cu trupul strivit.

    Potire de aur,

    Și alte ”valori”,

    Se umplu de lacrimi,

    Topite de zori.

    Cu fruntea pe crucea

    Destinului lor,

    Nu țipă-n cuvinte

    Reproșuri, și mor.

    Culoarea se-ntinde

    Pe sol, răvășită.

    O frunză-o mângâie;

    Și ea-i osândită.

    O rază ciudată

    Se scurge din Cer.

    Lumina chiar plânge,

    Când florile pier?

  


  Când Timpul a tăcut

  
    În mine curge Timpul,

    Neliniștit, sau calm.

    În vuiet de cascadă,

    Sau ca un tainic psalm.

    El viața o împlântă,

    Prin sângele zorit,

    În trupul ce așteaptă

    Să-l sugă aiurit.

    În jalnică pornire,

    De-a fi și ce nu e,

    El mintea îmi subjugă,

    Chiar fără-a ști de ce.

    Pierdut, fără să știe,

    În simțuri fără loc,

    Îmi face, din găteje

    De amintiri, mic foc.

    Atemporale vise

    Nu-l iartă, și-l exclud

    Din lumea incoloră,

    Ce doruri dor includ.

    Silit să se retragă,

    Cu ce mai e din el,

    Se-ascunde, nu știu unde,

    Și nu-l mai simt de fel.

    E vremea rătăcirii

    În spații fără sens,

    Un fel de du-te-vino,

    Prin golul mult prea dens.

    Nimica nu se leagă

    Fără un mic trecut,

    Iar logica-i incultă,

    Când Timpul a tăcut.

  


  Candela de Lună plină

  
    Seara-și flutură, în voie,

    Faldurile cenușii.

    Stele palide, ”ieri” stinse,

    Clipocesc fără a fi.

    Candela de Lună plină,

    Darul Craiului Ceresc,

    Se înalță-ncet din zarea,

    Unui necuprins firesc.

    Luminează lumea largă,

    Strânsă-n chinga de nevoi,

    Unde ”pleacă”-n neființă,

    Un biet ”Altul”, dintre noi.

    Ce a fost? Puțin contează.

    Cine-a fost? Un om din sat.

    ”Golurile”-s numărate

    Doar în scriptele de Stat.

    N-a lăsat prea mult în urmă;

    Doar a dat; puțin a luat.

    Angajat ”săpaș” cu ziua,

    Alerga în lung și-n lat.

    Clopotul, cu întristare,

    Amintea de-un ultim drum.

    Fragedă, o lumânare,

    Vărsa ceară; puțin scrum.

    Era urma de cenușă,

    Adunată-n veșnic ceas;

    Din tot focul lui de vise,

    Doar atâta a rămas.

  


  Cântă cucul

  
    -străini în ceața poftelor-

  

  
    Cântă cucul, ”lung”, pe vale...

    Oameni, singurii, mor pe rând;

    Au uitat, de mult, de Cale,

    Prinși în jocul: ”Cumpăr-Vând”.

    Cei din jur, nu-mi sunt prieteni...

    Nici dușmani, doar ”reci” străini.

    Nu par răi din cale-afară,

    Și, nici mulți, nu sunt haini.

    Viața-și schimbă-n plânset sensul...

    Trist, o văd și-n ochii lor.

    Sufletul îl au în ceața

    Poftelor de ”vreau”... nu dor.

    Vor ”plăti” pentru păcate...

    Au plătit pentru orice.

    Azi trăiesc un chin pe roze...

    Cântă! Nu-ntreba ”de ce?”!

    De ce mor? De ce iubesc?

    De ce uită că trăiesc?

    De ce cânți? De ce-i firesc?

    De ce oameni-mi lipsesc?

    Singur stau, cu cucul frate,

    Pe un mal, ”uscat” de ani,

    Cu-n bănuț, ca bogăție...

    Styxul, nu-l treci, cu mulți bani.

  


  Capăt de drum

  
    Pomule golit de vreme,

    Și cu scorbura ce geme,

    Să te tai nu pot acum,

    Chiar de-i capătul de drum.

  

  
    Te-aș scurta la jumătate,

    Dar nu pot, căci mi-ai fost frate,

    Iar când, tânăr, ai fost viu,

    M-ai ținut, la sân, ca fiu,

    Și, prin păsări călătoare,

    Mi-ai cântat doine la soare

    Și, ca mumă, cu dulci șoapte,

    Mi-ai vegheat somnul în noapte,

    Când fugeam de lumea crudă ,

    Preferând iarba cea udă,

    Ce, de rouă-nviorată,

    Era pură-nmiresmată,

    Ca o floare de pământ,

    Cu cer înstelat mormânt.

  

  
    Ce să fac? Cum să te-ajut?

    Brațul, veșted, ți-a căzut.

    Flăcări verzi nu-nmuguresc.

    Pletele-ți încărunțesc

    Și, fragile umbre gri,

    Frânte pier, în prag de zi.

  

  
    În genunchi de cad, în rugă,

    Timpul nu-l opresc din fugă,

    Și nici Cerul nu m-aude,

    Chiar de am, în el, dragi rude,

    Scumpi părinți și alții mulți,

    Ce-au urcat la El ”desculți”

  

  
    Vremea trece, vremea vine,

    Singur am rămas, cu tine.

    Să te tai nu pot acum,

    Chiar de-i capătul de drum.

  


  ”Cărând” dreptate

  
    -creier ”boțit”-

  

  
    Ieri, m-am supărat pe Jimmy,

    Cea potaie-nfumurată,

    Ce se crede, cu stăpânul,

    Mai ceva ca ”laolaltă”.

    Când i-am dat un os să-l roadă,

    M-a privit cam circumspect:

    -Pune și tu-un boț de carne,

    Dacă vrei ”să-ți dau respect”!

    Osul ăsta, ”lustruitul”,

    L-ai găsit, căci ești isteț,

    Unde l-am pitit eu bine,

    Pe-undeva, pe la coteț.

    -Ia-n auzi vorbă la tine!

    I-am răspuns aproape calm.

    Pentru-așa nerușinare,

    Astăzi capeți... vot-de-blam.

    Asta-nseamnă că, la cină,

    Te-ai cam lins, finuț, pe bot.

    Rabdă, dacă ai ”credința”

    Că tu știi, ca prostul, tot.

    -Vai! O, vai! Ce nepăsare

    Pentru-aproapele fidel!

    Că mă lași lihnit de foame,

    Nu ți-e jenă-așa, nițel?

    Ce-or să zică-atunci ”cățeii”

    Ce, pe om, îl lingușesc?

    Le vei da dreptate-n faptul

    C-adevăru-l ”mătrășesc”?

    -Vrei să zici că, și umanii,

    Mint de-ngheață apele,

    Dar că tu ,”cărând” dreptate,

    Ai dureri cu spatele?...

    Nu te mai hlizi, văd bine

    Că ai capul drept samar!

    Car-o minte ”odihnită”,

    Ce gândește-ncet, și rar.

    -Mă jignești cum știi mai bine;

    Ai și pâine, și cuțit.

    Dar în fond, am tot ca tine,

    Nemâncat, creier ”boțit”...

  


  Câte unul, câte doi

  
    -la carul trăirii-

  

  
    Cerul e căzut pe jos,

    Orizontul e pe dos,

    Și, cu-n pas ”nedefinit”,

    Trece-un om, din plin ”cinstit”,

    Ce vede poteca-ngustă,

    Prin privirea ”bleau” lacustră,

    Dar, că-i beat, doar bârfa spune,

    Căci, a bea, nu-i o rușine,

    Mai ales în viața dură,

    Când nu poți să dai din gură,

    Căci, de vrei un trai mai ”țuț”,

    Cazi, prin ea, din lac în puț,

    Și ajungi, ca el, pe câmp,

    Să-ți privești recolta, tâmp.

    Vede-un lan... asta, precis,

    Presărat cu flori de vis,

    De ciulini, cu ace fine,

    Cum îi stă lotului bine,

    Și cu spice mici și slute,

    Pentru ciori negre, ciufute,

    Cu un câine scurt în coadă,

    Căutând ceva să roadă,

    Și-alergând grauri în stoluri,

    Să facă foamea sub nouri,

    Departe de satul ros,

    Tăvălit, de trai, pe jos,

    Cu o față cam pocită,

    Și răbdarea-n timp tocită,

    Deci, un fel de ”ca-la-noi”,

    Trăgând carul câte doi.

  


  Ce le dăm

  
    Prunci-și pierd candoarea

    În ploaia de ură.

    Îmbrânciți de vorbe,

    Țipă și înjură.

  

  
    Jocuri inocente,

    De-a vardiști și hoți,

    Le schimbă menirea:

    ”Scapă dacă poți!”

  

  
    Nu contează jalea;

    Moartea nici atât.

    Cel ce n-are... pierde.

    ”Jocu”-i ia de gât.

  

  
    -Vreau și eu! se-aude;

    Nu mai e copil.

    Statul îl ”înțarcă”,

    Cu minciuni, abil.

  


  Ce păcat de viață

  
    -nu în rând-

  

  
    Într-un vis, pe care nu-l înțelegeam,

    Mă plimbam prin nouri, doar privind pe geam.

    Nu ningea în casă dar, în mintea mea,

    Vântul mă pudrase cu un puf de nea.

    Un ecou, cu chipuri de copaci uscați,

    Se-auzea, aiurea, dinspre zori secați.

    Raze stătătoare, cu sclipiri de ger,

    Sfârtecau deșertul umbrelor ce pier.

    Muzica, senină, se plimba pe cer,

    Fluturând o floare îmbrăcată-n fier.

    Frunze-n zbor plecate, spre sori-licurici,

    Călăreau un verde, pe post de arici.

    Din culori, tăcerea, își făcea taior,

    Și, în gura mare, se fălea de zor.

    Stele-nlănțuite, de miros de flori,

    Mă chemau la ele, pretinzând că-s sori.

    Luna, nemișcată, pictată-n decor,

    Revărsa-n cascade, halouri de dor.

    Aerul sălbatec, tremura umil,

    Strecurând, prin sine, un vânt cam debil.

    Vorbe ne-nțelese, se-ncurcau voit,

    Ascunzând temeiul altui asfințit.

  

  
    Visul se destramă

    Într-un ultim gând:

    ”Ce păcat de viață...”

    Totul intră-n ”rând”.

  


  ”Ceas de rugă”

  
    -zori-

    La ”ceasul de rugă”,

    Florile plăpânde

    Imploră lumină;

    Ziua se ascunde.

    Noaptea nu renunță;

    Țese voaluri reci.

    În eternul haos,

    Negru-i semn de veci.

    Căile luminii

    În neant se stin;

    Nu ajung la capăt,

    Nici nu se ating.

    În scântei tăcute;

    Stelele se frâng.

    Picături de rouă;

    Și florile plâng.

    ”Undeva”-i departe;

    E un cer străin,

    Noaptea-n laț se zbate;

    Se ”stinge” puțin.

    Palide speranțe

    În luciri de fier.

    Norii se revarsă,

    Rupți de-un vânt mizer.

    Orizontu-și țipă,

    Vinețiu, cuvântul.

    Se îmbracă-n giulgiu

    De tăceri Pământul.

    Brusc, ca o speranță

    Scăpată din gând,

    Cerul chiar devine

    Rozaliu și blând.

    Negrul îngenunche,

    Și geme supus.

    Zările, în flăcări,

    Amintesc de-apus.

    Valuri de jăratic,

    Dintr-un tainic foc,

    Se revarsă-ntr-una,

    În haotic joc.

    În sclipiri ce lasă

    Stele fără glas,

    Purpura se-ntinde-n

    Unduiri de vals.

    Clipele-s fugare;

    Să mai stea le cer.

    Feeria doare,

    Ca cei dragi ce pier.

    Ochii-n van încearcă,

    Trup concret să-I dea,

    S-o închidă-n suflet,

    Ca iubită-a mea.

    Ca pentru-a-mi ucide

    Gândul pofticios,

    Soarele-și arată

    Chipul mânios.

    Din ceruri, în lacrimi,

    Supărat pe el,

    Îmi cobor privirea;

    Pământu-i la fel.

    Doar o floare mica,

    Născută mai ieri,

    Îmi șoptește, gingaș:

    -Noi avem doar veri…

    Sensul mă doboară:

    Totu-I trecător.

    Ce-i frumos în lume,

    E și muritor.

    Rămâne o șansă?

    A renaște iar?

    În Eternitate,

    E Viața alt dar?...

  


  Ceața, ca o Soartă

  
    Pe fața, fără de culoare,

    A Cerului pudrat de nori,

    Tresare zâmbetul de soare,

    În palizii, plăpânzii zori.

    Lumina-și face greu cărare

    Din orizontul răvășit,

    Prin aburi plumburii de ceață,

    Ce, triști, din noapte au ieșit.

    Speranța lor de viață-i scurtă,

    Și-n ore se măsoară-acum;

    Când calea altora începe,

    La ei e ”capătul de drum”.

    Nu au speranțe-n nemurire,

    Și nici în viața de apoi.

    Se nasc, trăiesc, și mor în taină,

    Goliți de lacrimi, reci, și goi.

    Uitarea le va fi stăpână,

    În neființa Timpului,

    Căci seamănă puțin, se spune,

    Cu Soarta tristă-a Omului.

    Și ea, incertă, din ”pornire”,

    Se-ntinde către-un Viitor,

    Obscur și iluzoriu la ”privire”,

    Cu omul simplu ”călător”.

  


  Cer și credință

  
    Undeva, în Ceruri, dincolo de nouri,

    Viața, de există, Moartea nu persistă.

    De esența pură, El, trăirea ”dură”,

    Cu, sau făr-de ”haină”, o separă-n taină.

    Lumii efemere, pline de himere,

    Îi oferă sensuri, lipsite de ”fesuri”.

    Timpul nu se scurge și-imobil, doar plânge

    Punctul infinit, fără de sfârșit.

    Nenăscut, nu piere, nedorind, nu cere,

    Și există-n sine, și-un cuvânt îl ține.

    El e-un simplu Zeu, El, un Dumnezeu,

    Mintea-i o Umană, Vecia o Doamnă.

    Oare ea-i reală, simplă și normală,

    Și e ce dorim, dar nu vrem să știm?

    Întrebări sunt multe; cine să le-asculte?

    Cine să răspundă, în ițari și bundă,

    Sau în togi vopsite, și mitre sfințite,

    Sau în cărți banale, printre osanale?

    Cert e că niciunul, exceptând Nebunul,

    Ce simte, în lume, spirite de turme,

    Dar păstrează vie, credința în glie,

    Unită cu Cerul, prin apa din norul,

    Ce-și oferă viața, preschimbându-și fața,

    Amintind de Fiul, ce-a iertat, blând, ”viul”,

    Ferm convins, în el, că suntem la fel,

    Și nu numai cel, ce mai crede-n El.

  


  Chipuri străine

  
    Într-o căutare fără sens,

    Privesc chipuri străine,

    Distante și arogante,

    Plăcute și blajine,

    Dar, toate, străine.

    Văd doar ochii lor,

    Ca noapte, sau codru,

    Ca stâncă, sau mare,

    Ca umbre de viață,

    Dar, totuși, străine.

    Lumina, pe fețe,

    Se scurge pieziș,

    Și ura răzbate

    Din guri, ce-n grimase,

    M-alungă, străine.

    Din trupuri țâșnește

    Voința de-a fi.

    Contează doar ”azi”-ul,

    Lungit mult în zi,

    În pofte străine.

    Vagi aure pale,

    Din aur, argint, sau nimic,

    Se-ncurcă în ițele vrerii,

    Purtate de suflete reci,

    Rămase străine.

    Un nimb, ce se pierde-n mulțime,

    Apare ca șansă ratată;

    E una, pe care, ieri, soarta,

    A pus-o să-ncerce Vecia,

    Să ”lege” și lucruri străine.

  


  Clepsidra rănită

  
    O Clepsidră, răvășită,

    Cu un Timp trecut în ea,

    S-a oprit, rănită-n Cale,

    Doar puțin nisip să ia.

    Oamenii au prins-o-n lanțuri,

    Ca pe-un hoț crunt, înrăit,

    C-o credeau, proști, vinovată,

    De tot ce au pătimit.

    Răscoleau cu-nverșunare

    În nisipul scurs, căzut,

    Și s-au speriat, chiar tare,

    De ce sunt, în ce-au văzut.

    Căci erau ”murdare” fapte,

    Neștiute chiar de toți,

    Sau ascunse-n gând și suflet,

    De vecini, străini, sau soți.

    Au lovit-o cu piciorul,

    Răsturnând-o, pe jos, iar,

    Încercând ca, Viitorul,

    Să-l vadă-n nisipul rar.

    Indecis, fără vigoare,

    Cu premize proaste-n ”azi”,

    Refuza, să se arate,

    La seci ordine de: ”Cazi!”

    Ce putea să le arate,

    Când ei ”iau”, nu ”dau” un ”pic”?

    Într-o lume de ”strânsoare”,

    Perspectiva-i ”de nimic”.

    Au ținut-o prizonieră,

    Nu știu cât, căci Timp n-aveau;

    În nisipuri mișcătoare,

    Și-n mocirle, se ”pierdeau”.

  

  
    Un copil, fugind de Soartă,

    A găsit-o la gunoi;

    Lanțul gros chiar putrezise;

    A spălat-o de noroi.

    A ținut-o strâns, în brațe,

    Când fugea , gonit de ”răi”,

    Și-a pornit, cu ea în suflet,

    Pe nebănuite Căi.

    Ea, în inimă, Prezentul,

    I l-a-nsămânțat cu flori,

    Ca să crească-n Viitorul,

    Ce avea, prin el, alți ”zori”.

  

  
    Mici Clepsidre, ”Inimi-Suflet”,

    Viața o măsoară-n dor;

    Una, ca ”Bărbat-Femeie”,

    Se-”ntrupează”-n ”Vi/Prunc/itor”.

  


  Colții Cerului

  
    -polei-

  

  
    Giulgiul ”pur”, de gheață

    A-mbrăcat natura.

    Viața-”ncărunțită”,

    E dată de-a dura.

    Totul e de-a valma,

    Pe polei sticlos.

    Pe fund, e la modă,

    Să stai, demn, pe jos.

    În copaci, lumina,

    Tremură de ger.

    Speranțe tardive,

    Sfârtecate, pier.

    Chingi diamantate,

    Mugurii strivesc.

    Ramuri frânte-n două,

    Încă mai trăiesc.

    Primăvara-ncepe,

    Puțin nefiresc.

    Oamenii, din case,

    ”Lung”, pe geam, privesc.

    Țurțurii, din streșini,

    ”Crud” zâmbesc la toți.

    Cerul ne arată

    Că mai are colți.

    (ce Martie...)

  


  Condus

  
    -joc cu noi-

  

  
    ”Con”, dus cu iubire,

    De cei ce conduc,

    Mă simt cam aiurea:

    Plec, sau doar mă duc?

    Drumul înainte,

    Pare înapoi.

    Nu-i joc de cuvinte,

    Ci un joc cu noi.

    Priveam, cam cu jale,

    Umbrele-n vitrine.

    Arătau ca naiba,

    Ca mine, ca tine.

    Să le plâng de milă,

    Mi-a trecut un gând,

    Dar apoi, în silă,

    Am intrat în rând.

    Tropăind oleacă,

    La comanda: ”Dans!”,

    Am cântat și-o odă,

    Scrisă în avans.

    Prea-slăveam ”mărirea”

    A ceva ce-i mic;

    Poate viitorul?

    Nu mai știu ce zic.

    Ne-mbătam cu vorbe

    De idei acrite,

    Aducând elogii,

    Faptelor sfrijite.

    Printre codri-n lacrimi,

    Înnegriți de fum,

    Ne făceam de lucru,

    ”Scormonind” nou ”drum”.

    Calea nevăzută

    O urmam ca orbi;

    Ne ghida-n speranță,

    Croncănit de corbi.

    Undeva, probabil,

    Ajungem cumva.

    Când, și cum, desigur,

    Este altceva.

    Stau, azi, la taclale,

    Cu alt ”eu”, de-al meu;

    Să îmi plâng de milă,

    Zău că nu mi-e greu...

  


  Copii ai străzii

  
    -pentr-un drob de soare-

  

  
    Tulburi, ochii de copii,

    Mă privesc dintre ”troiene”.

    Viața i-a făcut ”pierduți”;

    Greu îi poți discerne.

    Vântul nesimțiri, crud,

    A îngrămădit blesteme,

    Și a-”nzăpezit” un drum,

    Doar cu renunțări perene.

    Gerul sufletului gol,

    Din umani aleși, cu stare,

    A-ncropit ”cețuri”, ce ard,

    Visul pentr-un drob de soare.

    Din grămada de moloz,

    Ce ascunde ”stropi” de viață,

    Se aude-un scâncet slab...

    Poate-i El, schimbat la față.

  

  
    Ochii s-au închis; dispar.

    Nu mai vor, ”nmic” să vadă.

    Noaptea-n zilele ce dor,

    Stă, prin noi, pe ei să cadă...

  


  ”Copitate”-n vrerea lor

  
    M-am trezit, mergând agale,

    Într-un șir de ”copitate”.

    Oaia ”fredona” o frunză,

    Cu mintea ”privind” departe.

    Lângă ea, Berbecul, ”acru”,

    Cam ”cornos” și în purtare,

    Cugeta, cu ”pofta”-n tină,

    La prea-multele mioare.

    Mulsă bine, Vaca-n toane,

    Cu răbdare se gândea,

    C-are-un bou de soț, cu ”coarne”,

    De când ea era Vițea.

    Boul, pofticios pesemne,

    La ce-o ”roade”, pe-altă ”Muu”,

    Își făcea, cu ea, ”în semne”,

    Și o tutuia cu ”Tu”.

    Cârcotaș, un Taur, poanta

    O ”servea” și alor-lui:

    -Se ”de-dă”, la prost, ca toanta,

    Când el șade unde-l pui”.

    Pe când el, ”Cel-bun-la-toate”,

    Vacile, bine-nțeles,

    Trebuia să ”tragă” tare,

    Să ajungă ”prim-ales”.

    Un Măgar, mândru de voce,

    Se ”sulemenea” de zor,

    Simțind că talentul zace

    Și în el, ca și-n decor.

    Ca artist ”boit” la față,

    Și la minte, mai mereu,

    Recita, precum o cață,

    Lung refren: ”Hi-Ha!”, din greu.

    O consoartă, de tot plânsul,

    Ce-o ”trăgea”, cred, la măsea,

    Se înghesuia întrânsul,

    Sus pinând că este ”grea”.

    Dulce și neprihănită,

    Sincer, nu prea arăta;

    Poate doar ne-prea-curvită,

    Dar ”pornită”-a repeta.

    O zburdalnică Căpriță,

    Jucăușă ”cu-ori-și-ce”,

    Nu făcea, deloc, vre-o fiță,

    Asta fiindcă... de-oarece...

    Țapul ispășit, cu vina

    Clar citită-n ochii lui,

    O lăsa să-și vadă fina

    Și să umble-așa... Hai!-hui.

    Iezii, cam ”cioclii” la față,

    Semănând cu... ”Nu-ai-lui”,

    Fugăreau, candizi, o gâscă,

    Ce se ”da”... a ”Nu-știu-cui”.

    Ea plecase, ”rătăcită”,

    Dup-un Porc, da, chiar un porc,

    Ce-o ”îmbrobodise” bine,

    Cu vorbe, ce lacrimi storc.

    Scroafa se ținea de șale,

    Cu cinci prunci la coada ei.

    Mai avea câțiva pe vale,

    Căci erau cam derbedei.

    Roză, candidă, ”râtoasă”,

    Fără poftă pusă-n cui,

    Se-”mpinsese”-n ”fiteșcine”...

    Porcu-i porc, oriunde-l pui.

    Zâmbăreață, într-o rână,

    Cugeta la gluma: ”Groh!”

    Se ținea cu greu în ”frână”;

    ”Dac-o fi... dar nu.. ah!...oh!...

    0daliscă copitată,

    Plină-n forme de delir,

    Era toată ”întinată”,

    ”Tăvălită”-n ”elixir”.

  

  
    Fără morală.

    Elixir: E noroi, sau e ”sămânță”?

    Băutură, sau ”idei”?

    Ce să spun de o ființă?

    Ce să spun și de femei?...

  


  Copleșiți

  
    -la coada Morții-

  

  
    Suferința-i cu măsură:

    fiecărui cât mai mult.

    În obsesia de ”bine”,

    ”pofta” e prea-sfântul cult.

    Ce contează e doar ”eu”-l;

    ”restu”-i ”bun-de-utilizări”.

    Pierderi sunt colaterale,

    din ”călcări”, și din ”vânzări”.

    Prețul e impus de Viață:

    cât mai mult, pentru puțin.

    Nu contează omenia,

    când puterea o dețin.

    Patima îi copleșește;

    molimă-i, de neoprit.

    Se mai vaită câte unul,

    că-i de șansă copleșit...

    ”Culmile” n-au fost atinse;

    ”cineva” tot dă, și dă.

    Rabdă în tăceri sărmanul

    ce, la coada Morții, stă.

  


  Corbi și ”corbi” i.a

  
    -”stuchitul”-

  

  
    ”Corb, la corb, nu-și scoate ochii”...

    Păsări sunt, sau ”dumnezei”?

    După ce c-o ”ducem”... ”astfel”,

    Ne tot ”pricopsim”... cu ei.

    Corbi-corbi, pe-un stârv se-adună

    Și mănâncă... atât cât au.

    Cei umani, ”flămânzi” de toate,

    Ca să ia, din ”labe”, dau.

    ”Sărmăluți”, clar, cu ”simțirea”,

    ”Dezbrăcați” la suflet, ”goi”,

    Ei, probabil, de-aia-ncearcă

    Să ”ia pielea” de pe noi.

    Pofta lor, neînțeleasă,

    De un simplu muritor,

    ”Surpă” bruma de credință

    Și-n om bun, și-n infractor.

    Au, ce-i drept, ”biciul dreptății”,

    ”Legea lor”, pentru cei mulți,

    Ce, normal, că-i foarte bună...

    Tot ce-i ”drept”... doar la ”desculți”.

    Au greșit și ei, sărmanii,

    Tot privind ”corbii” în ochi...

    Dar nu i-au scuipat în față...

    I-au ”stuchit” doar, de deochi...

  


  Cort de vise

  
    Pe Steaua Nordului, un cort de vise,

    Pictate-n Libertate mi-am întins.

    Și l-am legat de stele-ncinse,

    Cu dorul și regretul de învins.

    Din punctul gol, al Haosului tandru,

    Priveam un glob, ce-n tină se zbătea,

    Și prins în caruselul de lumină,

    Azurul pur, cu grijă și-l rotea.

    În jurul astrului de foc, el viața,

    În lanț de gravitație-și târa,

    Dar, ca o mamă iubitoare-n spate,

    O pruncă, cam ”lunatică”, căra.

    O clipă i-am dorit ”întemnițarea”,

    Ca locului să stea și, doar al meu,

    Să fie-n Veșnicia trecătoare,

    Dar m-am trezit, uitat de ”Zeu”.

  


  Cotizații!

  
    Ieri, pe mal, în graba mare,

    S-a-ntrunit o adunare,

    Convocată de-un Gânsac,

    Pentru cei ce ”gură fac”.

    Gâsculițe-”mbrobodite”,

    Ca ”pipițe” pregătite,

    De un ”peștișor” osos,

    Cu mustăți, și lung-păros,

    Tremurau de pofte-ascunse,

    Și de adevăr pătrunse,

    Presimțind că-s vinovate,

    Că pierd timpul, mult, prin spate,

    Și că s-au cam ”tăvălit”,

    Cum spunea un aiurit,

    De Gânsac cu epoleți,

    Din neam-prost, de nătăfleți.

    -Deci, chiar de vre-o două luni,

    Ne reclamă semeni buni,

    Că lor nu le-ajunge pasul,

    Unde noi ne-ntindem nasul,

    Și c-am ridicat nivelul,

    După cum ne este felul,

    Și-am pus prețuri piperate,

    Și pe față, și în spate,

    Ocolind taxa și mita,

    Când știm cât de scumpă-i pita,

    Și că vrem proptele sus,

    După cum știți, și v-am spus,

    Care, ochii să-i închidă,

    Fără, gura, s-o deschidă...

  

  
    Deci, nu vreau să mai ascult!

    Cotizați, urgent, mai mult!...

  


  Crăiasa Nopții

  
    Voaluri fine îi îmbracă

    Dalbul feței lucitor.

    Luna tainică se-nalță;

    Stele-n jur, se sting, și mor.

    Hărăzită ca să fie

    O fecioară fără soț,

    Ea, Crăiasa Nopții negre,

    Mai visează la un hoț.

    El să vină din adâncuri

    Cu o mantie de foc,

    Să sfideze-apoi Abisul,

    Și s-o ia, cu el, la joc.

    Împreună, infinitul

    Absolutului destin,

    Să-l străbată-n nesfârșite

    Clipe de extaz sublim.

    De Vecia-ndurerată,

    Să se-apropie tăcuți

    Și s-o mângâie, că-i tristă,

    Pentru mulți ”copii” pierduți.

    Cam așa spera Copila,

    Pură-n Cerul înnegrit.

    Nopții nu-i păsa de vise,

    Când sorbea un asfințit.

    Palidă, cu fața-ntoarsă

    Spre Pământ, și el robit,

    Ea plângea, cu raze fine,

    Căci, odată, s-au iubit.

    S-au certat pentru-o Cometă,

    Ce, din sânul lor s-a rupt,

    Când Abisul nestatornic,

    Totu-n jurul lor a supt.

    Deznădejdea destrămării,

    Sau orgoliul crunt rănit,

    I-au făcut s-o țină-n mreje,

    Caldă, ca pe-un prunc iubit.

    N-a stat mult, după milenii

    De milenii, s-a răcit;

    Și ce blândă și frumoasă,

    Era când s-au despărțit.

    Hăul neștiut de nimeni,

    Și cu sufletu-nghețat,

    Tot gonește, fără vină,

    Un țânc mic, ieri, răsfățat.

    Lanțurile nevăzute,

    Strâns îl țin; drumu, nu-i dau.

    În zadar sclipește-n Soare;

    Flori de aur, viață n-au.

    Ea privește lung neantul,

    Uneori, sau tot mereu;

    E haloul fin de ceață,

    Lacrimă de Dumnezeu?

    El a pus în toți iubire,

    De aproape, și de El;

    Ce-a rămas? Doar amintirea

    Unei vagi Vecii, ca țel.

    O fantomă se strecoară,

    Printre nouri, fără glas...

    E Crăiasă-nlănțuită,

    Până într-un ultim ceas.

  


  Credința-n fașă

  
    -Legea e bătută-n cuie!...

    Răstignită, ca Isus?

    Ce-a făcut sărmana oare?

    Omul e cu pluta dus?

    Sensul ”cui” nu-i de credință;

    De morală? Nici atât.

    ”Redactat” e la comandă,

    De cei ce-s cu pofta-n gât.

    Așteptăm ”ceva” să vină

    De pe ”sus”, de undeva,

    Ca prea-scumpa ”făr-de-lege”,

    S-o ”plătească” cineva.

    Ne-nchinăm, sau facem cruce:

    -Doamne, asta-i prea-de-tot!

    Ruga-i cam nedeslușită:

    -Dă-le... una... peste bot!

    Revenind la legi pre care

    Ni le-oferă, nouă, ei,

    Îl multiplicăm pe Domnul,

    Pomenind de ”dumnezei”.

    Jubilează ”Ales-imea”,

    Cu o bucurie crasă:

    -Ați văzut? Credință este.

    Alăptați-o, că-i în fașă!

  


  Cruci stinghere

  
    Istoria-i bogată-n cruci stinghere:

    Eroi, sau muritori de rând.

    Azi, lăbărțarea-i crasă, în simțire,

    Dar, și mai rău, e și în gând.

    Prea multe lespezi drumurile-ncurcă,

    Ca și-amintirile de ieri.

    Accesu-i limitat spre nemurire,

    Când oameni mor, cu prea puține veri.

    Neghiobii împânzesc orașe stranii,

    Cu aer fad, arzând tacit.

    În ape crește-n voie mucegaiul,

    Ca și în cugetul ”răcit”.

    Iubirea-și face veacul în cenușă

    Și putredă-i lumina-n zori.

    Trăirea, chiar curentă, e-o corvoadă;

    Noroc mai ai, căci poți să mori.

  


  Cu ”aleșii”-n spate

  
    Resemnat, Măgarul,

    Cu samaru-n spate,

    Se-mpăca cu soarta,

    Că, mai rău, se poate.

    Se gândea la Lupul

    Cel ”ales” de soi,

    Ce-ncărca nevoia,

    Zilnic pe cei goi.

    Generos, ca fiara

    Ce-n haită vâna,

    Împărțea cu ”semeni”,

    Tot ce se-”nmâna”.

    Și, normal că ”plinul”

    La Leii de ”sus”,

    Îl făcea temeinic,

    Ca fidel sub-pus.

    Ferm convins că ochiul

    Îmbuibat e surd,

    Promova ”maimuța”:

    ”Nu văd, tac, n-aud”.

    Era libertatea,

    ”Ex stinsă” de legi,

    De ași face clanul,

    Stăpân peste blegi.

    Acceptau ”prost uții”

    Urzeala ”di vină”,

    Căci aveau și dreptul

    Să muște din tină.

  

  
    Tot sperând că ziua

    Judecății vine,

    Se-ngrașă pământul,

    Cu.. ”XX”.. ca mine.

  


  Cu gâdirea ”oboșită”

  
    Cu gândirea ”oboșită”

    Dup-un număr de pahare,

    Și cu vorba ”veștejită”,

    De prea mult udat, se pare,

    Încerca idei să scoată

    Despre-o viață-”mbelciugată”,

    Despre-un bou intrat în ”șurdă”,

    Pentru-o leafă ”regulată”.

    Cum-necum, cu ”potriveala”,

    O cam nimerea, în fine,

    Chiar de limba, cam ”plimbată”,

    Nu părea sigură-n sine.

    Saturat, sătul adică,

    De ”li chioara” din pahare,

    Întreba unde-i ”tăria”,

    Căci n-o simte ca atare.

    Se uita la oameni galeș,

    Căci nu îi ”vedea” prea bine,

    Cam pierduți în ceața vieții,

    Undeva, printre suspine.

    Înghițea greu ”amăreala”

    Cam ”trezită”, din pahare,

    Cugetând, doar pentru-o clipă,

    La Dreptate, cu-ntristare.

    S-a ”trezit” că ea-i cam roasă,

    Și cârpită ca o boarfă,

    Când cu-o lege, când cu-o normă,

    De-a ajuns pe drumuri ”marfă”.

    -Deci, te faci de râs, pe bune,

    Dac-o vrei numai a ta.

    Mai bine în crâșmă-n pace,

    Și ea, ”valea”... Pup și pa!

  


  Cu grija cuvenită

  
    Se-ntinde Iadul pe pământ,

    Cu grija cuvenită,

    Să nu distrugă ce-i e sfânt:

    O Viață cam pocită.

    Căci ea e șansa lui de-a fi,

    Mai plin ca niciodată,

    Cu ”unul nou”, în orice zi,

    Cu fapta rău pătată.

    Nu-i pasă câtuși de puțin

    De bunele intenții,

    Și nici de scopul, tot scuzat,

    Cu-o groază de ”invenții”.

    El nu desparte, ca în Rai,

    Nici suflete, de trupuri,

    Și-i ia așa cum sunt ades:

    Ținuți, de Viață-n șuturi.

    Cu mila stă puțin mai prost,

    Dar, totuși, sincer, are,

    Căci nu îi bagă-n ”coș” pe toți,

    Deși ar fi în stare.

    Cu grija cuvenită, el,

    Pe cei respinși la ”Poartă”,

    Îi judecă, cinstit și drept,

    Așa bătuți de soartă.

    Slujbașii lui sunt chinuiți;

    Sadismul nu-i ”plăcere”.

    Sau poate-o fi, dar nu știu eu;

    Simt, pentru om, durere.

  


  Cu Vântul, despre Timp

  
    Spune-mi Vântule hoinar,

    Ce prin lume rătăcești,

    De ce Timpul arțăgos,

    Nu te lasă să trăiești!

    Rău din fire, și hain,

    Te gonește fără rost,

    Și-ți oferă zări în chin,

    Nu din milă, ci că-i prost.

    Eu m-am luat ades de el;

    Fără om, e un ratat.

    Noi i-am dat, un sens, în fond;

    Nu se crede vinovat.

    Nu acceptă ce-a greșit.

    Să regrete? Fugi de-aici!

    Bate Clipa aiurit,

    Și-i țepos ca un arici.

    Să-l acuz e-un inutil

    Lucru ce degeaba-l fac.

    N-are minte, e senil,

    ”Agățat” de ”tica-tac”...

  


  Cucul și Mierla

  
    Cucul umblă după Mierlă;

    N-am crezut, până-am văzut.

    Ea îl ține la distanță;

    El, în cioc, parcă-i căzut.

    ”Tuciurie” e la pene;

    Nu știu ce-a văzut la ea.

    Poate-i fluieratul dulce?

    Crede-oricine, orice vrea.

    Cert e că îi ține trena,

    Cucăind, ca orice cuc.

    Ea-l ignoră, cu prestanță,

    Chiar de-i singură în nuc.

    Pupăza e-n sat plecată,

    Dusă după pofta ei;

    S-a-ncurcat, cum zice bârfa,

    Cu vre-o patru derbedei.

    Iar sărmanul cuc, pe vale,

    Mierla o-nsoțește-n zbor,

    Implorând-o să-l accepte,

    Ca soț bun, chiar trecător.

    S-au pierdut, ca pete sure,

    Înghițiți de depărtare.

    Cucul s-a întors pe seară;

    Merita o încercare.

    Cu morala nu stă bine,

    Cucul meu, măreț-fudul.

    Când, într-una eșuează,

    Prostul nu e prost destul:

    -Cum să mă ”cobor” la Mierlă,

    Când am soață-ncântătoare?

    Cum să dau, eu, frumusețea,

    Pe-o banală ”cântătoare”?...

  


  Cuib de cuci

  
    Pe urma de Timp, aleargă o viață,

    Cu trupul uscat, și tasă la față.

    În ani, depărtarea, în acte se-nscrie,

    Decenii percepe, trăirea cea vie.

    Privesc peste zidul cu spini reci de fier,

    Ce zgârâie Cerul, și norii ce pier.

    O lacrimă cade, târziu, obosită.

    O viață de om, din nou, e strivită.

    Prohodul nu-i rugă de preot, ci vântul

    Ce-amarnic răsună, a jale, în cântul

    Ce-n ritmuri punctate, de clinchet de zale,

    Cătușele minții, le-nchide la Cale.

    Durerea e surdă, închisă-n pereți.

    Păzită e șoapta, de aprigi ereți.

    Un vaiet răsună-n rugina de vis,

    Tăcerea-i răspunde, în sensul de bis.

    Ecoul se-nvârte pe reci coridoare.

    E omul de vină? E dreptul ce moare?

    Tristețea se-așterne ca giulgiu de pace.

    În van conștiința se zbate… și zace.

    Rămâne în urmă un iz de pustiu,

    De groapă comună ce-nghite mort-viu.

    Năluca-nvierii celula străbate.

    Mici trupuri uscate, se-agită în noapte.

    Revolta se zbate, din minte să iasă.

    Un scâncet se-aude: ”Și eu vreau acasă!”…

    În ochiu-nroșit de viața de sânge,

    Se-aprinde o flamă, ce arde, când plânge.

    Privirea se-anină de gratii în cruci.

    Închis este Cerul, în Cuibul de cuci.

  


  Cultul

  
    -agonia păcii-

  

  
    Replici dure-n prag de noapte;

    Piața-i animată-n voci.

    Mințile-s înfierbântate;

    Chiar idei, poți ca să coci.

    Țipă unul, strigă altul;

    Îi răspunde-un huiduit.

    O propunere de pace;

    Scoasă e, la hăituit.

    Mulți se molipsesc de teamă;

    Nu prea știu, ce-au auzit.

    Totul e plăcerea clipei;

    Chiar de-i gustul ”sterpezit”.

    ”Amăreala” îi acrește;

    Pute rău, dar vor mai mult.

    Asta-i Sfânta Libertate,

    Cu-agonia Păcii cult.

  


  Cum să...?

  
    -Suferinzi-

  

  
    Cum să creadă-n Tine Doamne,

    Suferinzi ce încă-s vii,

    Cu speranța iar pierdută,

    În dorința doar de-”a fi”?

    Cum să mai respecte ”slova”,

    Ce Credința o implică,

    Cei ce-și sapă singuri groapa,

    Și-n genunchi doar se ridică?

    Cum să vadă Veșnicia,

    Oferită lor cu drag,

    ”Unii mulți”, orbiți de ”bunuri”,

    Pentru care-n frate trag?

    Cum să mai păstreze-n suflet

    Loc de-odihnă Duhului,

    Când excesele nedemne

    Fac doar pofta ”Răului”?

    Cum să creadă-n Judecata

    Dreaptă, ce poate-o veni,

    Suferinzii de Dreptate,

    Ce acum pot doar icni?

    Cum să rabde, vii, Trăirea

    Ce le roade zi de zi,

    Mamele ce-și pierd menirea,

    Sau cei ce-și îngroapă fii?...

  


  Cușca

  
    -țipătul Timpului-

  

  
    Unde-i cerul, unde-s norii?

    Pomi-s amintiri, iar flori,

    Sunt pe holuri doar de plastic;

    Când le-atingi, îți dau fiori.

    Nu-s covoare, nici lințouri.

    Cergile-s de zile doar.

    În prohod de deșteptare,

    Viețile din piepturi sar.

    Timpul e de îndurare,

    Cu un iz morbid de Stat.

    Libertatea de mișcare

    E aproape-un metru plat.

    Paturi reci și suprapuse

    Nu-s o treaptă către Cer.

    Clipele, înăbușite,

    Scapă doar atunci când pier.

    Nu e Iadul, cum s-ar crede,

    Ci o altă ”Cale” doar,

    Unde-n prag de-nmormântare,

    Țipă Timpul în zadar.

  

  
    ”Cușca” plânge, căci e cușcă

    Pentru fiara cea mai rea;

    S-a trezit, îndurerată,

    Că, și oameni, ține-n ea.

  


  Custodie-n fier

  
    -”loc smerit”-

  

  
    Dimineți închise, toate.

    Zile îmbâcsite-n toți.

    Prizonieri ai vieții-noapte,

    ”Candizi” criminali și hoți.

    Camera, cu șaișpe paturi,

    Pare strâmtă-n ”loc smerit”.

    Nimeni nu mai face nazuri;

    Poate doar vre-un aiurit.

    ”Fauna”-i îmbelșugată

    Și-n năravuri și-n idei.

    Unii sunt ”hârșiți” în luptă,

    Alții doar mici ”sub-plebei”.

    Trupuri ”alungite”-n mila

    Celor ce-i hrănesc ”discret”,

    Fețe scofâlcite-n sila

    Ce se naște din, concret.

    Totu-n ”jururi” sugerează

    ”Foamea”-n sensuri câte vreți.

    ”Custodia-n fier” creează

    Clar, rugină-n multe vieți.

    ”Educație”-i cuvântul

    Folosit ca mască doar.

    Suflă prin hârtii doar vântul,

    Lăsând urme-n vieți, arar.

    În principiu, Libertatea,

    E ”permisă” parțial.

    Asta când naivitatea

    ”Pupă” stilul marțial.

    Poți să stai… când ți se spune;

    Să vorbești…când taci, normal.

    Doar în gând, poți face glume,

    Dar să râzi, nu-i, cert, formal.

    Zâmbetele-s prohibite;

    Cam în sens de interzis.

    Pe sub mână-s cam hlizite,

    Căci au geamătul ”pre zis”.

    Numai ochii-s plini de viață;

    Și sătui, de ce văd ei.

    Cântă unu-n ”ghers” de cață,

    De, și ”câmpii”, vrei să-i iei.

    Numai Timpul prisosește,

    Prea lungit de ore seci.

    ”Ce n-omoară întărește”...

    Poate poate, dar nu-n ”beci”…

  


  D-ale noastre Gâsculițe

  
    Fără grabă-o Gâsculiță,

    Cu iubirea ferfeniță,

    Nenăscută de mulți ani,

    Ciugulea, Gânsaci, pe bani.

    Reușea, cu-ndemânare,

    Să se ”dea” la orișicare,

    Ce trecea pe lângă ea

    Și, ”obol”, putea să dea.

    Era sinceră cu sine,

    Că-și dorea, s-o ducă bine,

    Să trăiască-n ”puful” ei,

    Profitând de derbedei.

    I-atrăgea pe to n ți într-una,

    Chiar făcându-le cu mâna,

    Și mințindu-i: ”Ești frumos!”,

    Când ei cam erau pe dos.

    Și apoi, ce mai contează,

    Să le spună că-i visează,

    Pe cei nevăzuți vre-odată,

    Dar, de viitor, la plată.

    Nu-i e jenă, că-i iubește

    Să le jure și, firește,

    Cotizau și ei mai mult,

    Căci iubirea-n floare-i cult.

    Bobocel era, vezi bine,

    Căci la proști, și asta ține,

    Și se ”da” fecioară fină...

    Cât o vrea, Domnul, s-o țină.

  


  ”Dă-le dracului de ban!”…

  
    -ironi oare-

  

  
    -Dă-le dracului de ban!

    Îmi zicea, ieri, un ”rromân”,

    -Că-s șiret, și știi că pot,

    Și din piatră, să îl scot.

    Că n-am școală, e un fapt,

    Dar știu ce e acela ”rapt”.

    La ciordit sunt as mereu.

    Totul e numai să vreu.

    Nu îmi pasă, zău, de legi,

    Cât sunt Caraliii blegi,

    Și acceptă o friptură,

    Când mă iau, cu ei, o tură,

    Că și polițaiu-i om,

    Cum și floarea este pom,

    C-are patimi și pornire,

    Să ia tot în primenire,

    Sau primire, cum spui voi,

    Că ești mai deștept ca noi.

    Dar în pomenirea lor,

    Noi umblăm și luăm de zor.

    Nu ne pasă, ca și ei,

    Decât de ce ”tragi” și bei,

    Că au arme și pistoale,

    Dar și burțile cam goale,

    Și-uniforme mari ei au,

    Ca să-ncapă ce le dau.

    Dar, pe fund, sunt oameni buni,

    Pe la crâșmă de-i aduni,

    Când, stricați, normal, de noi,

    Plimbă ”Peștii” printre ”ploi”,

    Prin palate și pe străzi,

    Că-s obișnuiți la prăzi,

    Și-i mai bună socoteala

    Când o faci odat cu șmangla,

    Cu ”leuți”, sau ”colorate”,

    Verzi, maro, din alte state,

    Sau cu aur și zorzoane,

    Blând culese de pe doamne…

  

  
    Liniștit, pungașul meu,

    Fără nici un Dumnezeu,

    S-a urcat într-un Jeep mare,

    Și-a făcut, prin legi, cărare.

  


  Dacă oglinda

  
    Dacă oglinda ne-ar arăta

    și cum ne vedem, noi,

    în ochii celorlalți,

    ar fi mai utilă?

    Din păcate, în ea

    doar ne privim,

    cum suntem și, deseori,

    cum vrem să ne vedem.

    Dacă, și mai mult,

    ea ne-ar privi în ochi,

    sinceră și corectă,

    și ne-ar ”accesa” sufletul,

    ne-am putea vedea

    într-o lumină mai adevărată,,

    chiar dacă ea ar fi

    difuză uneori?

    Nu am mai vedea, probabil

    o imagine bine conturată,

    ci o formă neelucidată

    a vieții, ca existență umană.

    Cum va arăta ea,

    nu ar mai depinde de ochiul nostru,

    și nici de argintata sticlă,

    care ar fi limitată

    doar la adevărul curat.

    Dar ea nu-și permite

    să-și depășească limitele,

    și nu ne rămâne decât

    să închidem ochii,

    și să ne privim, chiar reticenți,

    dar cu sinceritate,

    în unica oglindă divină,

    cea a sufletului nostru...

  


  ”Darul”

  
    -lui N.H.-

  

  
    Umezi, ochii-și pierd vederea;

    Lacrimi vin fără-a voi.

    S-a pierdut puțin cu firea,

    Mângâind cei doi copii.

    Au venit, cu mama scumpă,

    Tata-n ”lanțuri” să își vadă.

    Pentru ei e doar o joacă:

    Ei ”vardiști” și el o ”pradă”.

    Dar vor crește, îndoiala

    Că Dreptatea, dreaptă nu-i,

    Le va-ntuneca și soarta...

    Ce vor crede, ei, de-un ”cui”?

    Cuiul ce clădește-o casă,

    Îmbinând lemnul tăiat,

    ”Cuiul” ce-a curmat o viață,

    Far, în haosul turbat.

    Întrebările sunt mute;

    Ce contează-i doar ”prezent”.

    Doar acasă, din păcate,

    Pentr-un timp, el e absent.

    Fata i se suie-n brațe

    Și-l sărută ”pofticios”,

    Susurându-i în ureche,

    Un secret, cu glas duios;

    Fratele, ”mai tare-n forță”,

    Ieri, a tras-o iar de ciuf.

    L-a iertat, dar îl pârăște,

    Cu mici lacrimi, și năduf.

    Încruntarea se disipă.

    Zâmbetul apare iar.

    Sărutarea e pe fruntea

    Fiicei mici, venite-n ”dar”...

  

  
    .

  


  De-ale gustului

  
    -cugetări amărui-

  

  
    La înfrângere-i amar,

    Și, la bine, mult prea rar,

    Fericirea-i acadea,

    Despărțirea iarbă rea,

    Iar tristețea, nu știu cum,

    Are iz de acru fum,

    Amăgirea-i cu aromă

    De ce vrei, căci nu-i cu normă,

    Lingușirea-n gura ei,

    Toacă-ntruna tot ce vrei,

    Iar trădarea, pentru miere,

    În amestec e, cu fiere.

    Mila are-un gust pios,

    Și chiar e ceva duios,

    Iar cu ura-n colbul minții,

    Răzbunare-o simți cu dinții,

    Ca disprețu-n scârba limbii,

    Cînd, drepți, vor să pară strâmbii.

    Remușcarea parcă ”arde”,

    Ca tăișuri de reci barde,

    Mulțumirea-i orice vrei

    Să mănânci, să ”tragi”, să bei,

    Iar iubirea... Ia nu știu,

    Cât mai zace-n omul viu.

  

  
    Urile, eu nu le ”gust”,

    Prefer dragostea, ca must,

    Care fierbe, când vrea el,

    De mă face leu, din miel,

    Într-o pasiune vin,

    Cu plăcerea-n dulce chin.

  


  De pe-aici

  
    Un prieten mă întreabă

    Ce mai fac... și tac.

    În salcâmi, corbii se ceartă.

    Mă uit, lung, pe lac.

    ”Bună-i ziua!”-mi zice unul,

    Îmbuibat de tot.

    Îmi rânjesc, chiar blând, cățeii;

    Nu se ling pe bot.

    Un străin, nou, mă ignoră,

    Și o ia din loc.

    A luat casa-ntr-o doară,

    După ce-a luat foc.

    Alți haini își plimbă jalea,

    Și-ore bune ”toc”.

    Câmpul se îngrașă-n sânge,

    După alt, sec, ”poc!”

    Viața are sens de vină,

    Până la soroc.

    Câte unul nu mai moare;

    N-a avut noroc.

    Lanurile-s rușinate,

    Că nu se mai coc.

    Haturile se-ngustează;

    Case cresc pe loc.

    Un cioban suflă amarnic,

    Într-un băț de soc.

    Turma e numai de capre;

    N-are oi de loc.

    Mă învârt prin sat degeaba,

    Căutând un ”loc”.

    Frunzele-s uscate toate,

    N-am, la câini, să toc.

    Mă izbește-n nas minciuna;

    N-are stare-n loc.

    E-”aruncată” ca gunoiul;

    Nimeni nu-i dă foc.

  


  De semeni iubirea

  
    De semeni iubirea-ntre semeni,

    Se poate întoarce-nzecită,

    Dar ura, de-o scapi, printre oameni,

    Va crește, cu fața pocită.

  

  
    Cu grijă îmi țin răsuflarea

    Când intru pe drumul de umbre;

    Adaug, din plin, la uitare,

    Și-un pumn de-nțelesuri mai sumbre.

    Iubirea o las de o parte;

    Ea, locul și-l are-ntre vii.

    Și vinul trăirii se-mparte,

    La cei ce-mpreună, vor fi.

    Pe umeri încarc conștiința,

    Mai grea decât vina de-a ști.

    În ochi las un pic din speranța

    De-a prinde Lumina-ntr-o zi.

    Culoarea mi-o-mbib doar în simțuri;

    De-acolo nu pot să mi-o ia,

    Nici hoți-n umanele chipuri,

    Nici cei, peste care, voi da.

    Mai las deoparte din gânduri,

    Și multe idei de prisos.

    N-au loc, știu, în lumea în care

    Și-un bine, se vede pe dos.

    Îmi pun toată truda-n picioare,

    Și drumul le dau, spre mulțimi.

    N-au dreptul legal ca să zboare,

    Ci doar ca să vadă-nălțimi.

    Cu mâna îmi fac semnul crucii,

    Reflex dobândit în trecut,

    Când, fără a crede în toate,

    Ades l-am făcut, și-am tăcut.

    ”Adio!” cam sună a dangăt,

    Cu-n iz de normal chiar, firește,

    Când groapa-ntre oameni înghite

    Pe-oricine, ce nu-i mai privește.

    Nu trebuie-ntr-una s-ofere

    O șansă, iertare, sau milă,

    Când viața propice-i la ură,

    Și pot să întoarcă-a ei filă.

    De semeni iubirea-ntre oameni,

    Iar șerpi-i primești, bun, la sân,

    Te-așteaptă ca plata să vină...

    Trăirea nu-i ieslea cu fân.

  


  ”Decor” pentru mașină

  
    Florile își spun povestea,

    Din păcate, numai lor.

    Oamenii nu o ascultă;

    Pentru ei, ele-s ”decor”.

    Lăcrimioarele-i încântă

    Cu mirosul lor, și-atât.

    Nu le pasă că sunt triste,

    Și-i aud, vorbind urât.

    Din lalele ”sorb” splendoarea

    De culori mai vechi, sau noi.

    ”Iarna” faptelor mărunte,

    De Lumină-i lasă goi.

    În potirul suferinței,

    Nu văd Domnul revărsat.

    ”Vor”, în clipa de pe urmă,

    Când totul e terminat.

    Dar acum, ridică ochii

    Înspre Cer, nu pentru flori;

    Din copac, o ploaie fină,

    De petale, zboară-n zări.

    Liniștea e tulburată

    De-un ”lătrat”, cu glas de om:

    -Ce ți-am spus? Taie-l odată!

    Copertină vreau, nu pom!...

  


  Depărtări străine

  
    Depărtări străine

    Mintea ”îngustează”

    Și iubirea-n semeni,

    Drastic o ”scurtează”.

    În ele-n ”ne știre”,

    Timpul ne desparte.

    Fără el, distanța,

    Ar fi ca o carte.

    Răsfoiești și cauți

    Pagina dorită.

    Din cuvinte, viața,

    O faci potrivită.

    Îți ia timp și asta?

    Nu, dacă nu e.

    Totul e în tine;

    Nu-ntreba de ce.

    Fiecare-n parte,

    E un Domn al lui,

    Dar contează-n suflet,

    Iubire de pui.

    Poți, cu ea, Vecia,

    S-o legi de Pământ,

    Lăsând viitorul,

    Pruncului tău sfânt.

    El renaște-n semeni,

    Și în tot ce-i viu,

    Că și tine-odată,

    Când ai fost, mic, Fiu.

  


  Despre dragoste

  
    Rândurile fug, se joacă,

    Și se zbenguie mereu.

    O idee se înneacă;

    Lacul neputinței-i greu.

    Despre dragostea de semeni...

    Ce corvoadă, n-o găsesc.

    Unii râd: „Vise deșarte.

    Banu-i ochiul ce-l iubesc”.

    M-am gândit apoi, mai bine

    De iubite să mă iau.

    Le-am găsit cam „vinovate”;

    Mai mult iau, decât ne dau.

    Poate,-am cugetat vremelnic,

    Cea de patrie și neam...

    N-am prea regăsit-o astăzi;

    Îmi zâmbea-n muzeu, prin geam.

    Mai rămâne cea de mamă,

    Căci, cea din copii... m-abțin.

    Sfântă e, chiar când așteaptă,

    Lăcrimând, un gest... puțin.

  


  Despre ”sus”

  
    Despre ”sus”, numai de bine,

    Că-i, pe ”creangă”, bine pus.

    Poți să tragi de el... degeaba,

    De, cu ”sorcova”, ești ”dus”.

    Cu oala dreptăți-n mână,

    Și cu polonicu-n ea,

    A-mbrăcat, de miel, o blană,

    Și, fin lup, urlă: ”A meeea!”.

    Cin-să-i ceară socoteală,

    De ce pune azi, ”pe el”,

    Nu ca miză, ci ca premiu,

    ”Îmbrâncit”, în cont, din greu?

    La ”vrăjeală”, se tot strigă,

    Pentr-un ”certăreț” mai tont:

    -Dați-i un cuțit, la ”pâine”,

    Dar, vedeți, să fie bont!

    Să își taie, cum vrea, viața

    Chinuindu-se nițel,

    Ca să-nvețe ce e ”piața”,

    Și că bou-i din vițel.

    De-aia-am pus și bariere;

    Trec pe unde voie au.

    Dincoace, aleșii noștri,

    Liniștiți, la muncă, stau.

    Vor dreptate? Dă-le-o sincer,

    Peste bot, cu ce-au ales!

    Poți să-ntinzi, mai mult, și struna:

    Ce-au votat, aia-au ”cules”

    .

  


  ”Deșteptare”-n zori, zorită iar i.a.?

  
    -”birtași” ai puterii-

  

  
    ”Deșteptat”, ”murmur mărunt”;

    ”Ciufut” sunt, de ciudă.

    Aș mai fi dormit, destul;

    Muzica e ”crudă”.

    De vecini, lipsă nu duc;

    De speranță, poate.

    Ploaia curge, curge-n sat;

    Mai spală și zloate.

    Pomii, umbra și-au pierdut;

    Oropsiți ai toamnei,

    Frunzele se duc, se duc;

    Trist obol al ”Doamnei”.

    Lacrimi se preling pe ram;

    Sau doar mi se pare.

    Corbul croncăne voios;

    Are de mâncare.

    Casele-s cam ”de nimic”;

    Demn de luat în seamă.

    Țipă uni-n ”colivii”;

    Speriați de teamă.

    Sensul e ceva confuz;

    Potrivit trăirii.

    Fac, ”pe proștii”, de nevoi;

    ”Bir”-tași ai put-errii.

  


  Dimineața de Crăciun

  
    E Crăciun... de-afară

    se aud... doar voci,

    clinchet... de talangă

    și... muget de vaci.

  

  
    Iarna e în scripte;

    afară-i frumos.

    Tolănit, alene,

    Toto roade-un os.

    Ciorile, haotic,

    își spun păsu-n cor.

    ”Mierlul” și-o consoartă,

    fluieră... a dor.

    Guguștiucul pleacă

    pe la una-n sat.

    Coțo-fana face,

    aluzii, la pat.

    Satul se animă;

    babe cârcotesc.

    La bufet e coadă;

    vorbesc ”pitoresc”

    Mai ”măreți” cu-o iarnă,

    și câteva luni,

    doi puști comentează,

    crezând în minuni:

    -Unde e zăpada?

    -Moșul unde e?

    -Unde sunt și renii?

    -Ăsta face ”Beee!”

    -Oare-i chiar Crăciunul?

    -Mamaie mi-a spus...

    -Paște-o fi, că-i vară...

    -Poate mai spre-apus...

    A trecut Crăciunul,

    Cu ”splen-doare-a” lui.

    Dor mi-e de-”obiceiuri”...

    Sfinte-s puse-n ”cui”.

  


  ”Dincolo”-n senzații

  
    Stau printre voi, dar sunt departe,

    Și-n energii plutesc, în noapte,

    Trecut de pragul dinspre moarte,

    Într-un eter, ce ne desparte.

    În freamătul culorilor încinse,

    De o voință ne-nțeleasă,

    Înțelepciunea parcă mă atinge

    Și clar percep, Esența-aleasă.

    În ea, prezența Timpului e nulă,

    Iar eu devin un spirit-iute,

    Cu simțuri cert exacerbate,

    De a percepe ”neștiute”.

    Mă pierd în universu-n care

    Renasc, când mor, doar în plăceri,

    Și-ndrumători, chiar nevăzuți, mă poartă,

    Într-un neant fără dureri.

    Cu sufletul izvor doar de lumină,

    Concep ”sfârșit” și ”nou-născut”,

    Dar, din păcate, nu îmi pasă...

    Am, rațiunea, la ”trecut”...

  


  Doar un sunet

  
    -nu războiului-

  

  
    Răsfirate, urmele

    Nu se întretaie.

    Oamenii închină cruci

    Păcii, prin războaie.

    Împreună sunt doar cei

    Ce-și îngroapă morții.

    Jertfa lor e, unii spun,

    Dar din partea sorții.

    Vorbele, clar ruspicate

    Au ”trezit” doar arme.

    Conștiința de uman,

    Ori nu e, ori doarme.

    Sensul vieții s-a schimbat

    În fum și vâltoare.

    Trece iute printre noi;

    Abia simți că doare.

    Ieri plângeai dacă vedeai

    Șchiopătând un câine.

    Azi te-ntrebi doar, oare câți

    Nu mai prind un mâine.

    Undeva ceva-i pe dos

    În mintea umană.

    Dintr-un ”dat” scump, a ajuns

    Viața ca pomană.

    ”Cresc” ruine pe pământ,

    Fără încetare.

    Cerul, îmbâcsit de fum,

    Plânge, fără zare.

    Păsări negre ”robotesc”

    Să curețe câmpul.

    Au la hrană din belșug;

    Oare ăsta-i scopul?

    Oamenii sunt ”secerați”,

    De rachete-n ”snopuri”.

    În palat de iarnă sar,

    La șampanii, dopuri.

    Slabă, vocea de copil

    Nu se-aude-n ”pocnet”.

    Strigă :”Mama!?” ...”Ajutor!...”

    Vai!... E doar un sunet...

  


  Doar

  
    M-am rugat la Tine, doamne,

    Fără-a crede Tot, deplin.

    Viața mea nu-i fără pată,

    Dar mai am suflet puțin.

    Uneori Te simt alături,

    De Iubire-nvăluit.

    Premoniția, sau soarta,

    Te-au făcut, ades, ”simțit”.

    Șansele și conjunctura

    Favorabile n-au fost.

    Te-am slăvit și în cuvinte:

    Pe cei răi, i-am luat la rost.

    Poate asta ne-e menirea:

    Nimic cert să nu avem.

    Lasă-ți peste noi privirea,

    Și ne-nvață să credem!

    Poate nu-n ”Dumnezeire”,

    Ci în sensul ei moral.

    Trupul nu-i numai trăire,

    Pe scheletul alb-coral.

    Prea fragilă în credință,

    Viața-i o etapă doar.

    Ai încredere-n ”Ființă”,

    Și redă-i Vecia-n dar!

    Pentru mine nu vreau multe:

    Pace și iertare doar.

    Una-n zborul către munte,

    Alta, când, din Cale, ”sar”.

  


  Doina zborului de râu

  
    -micuța cascadă-

  

  
    Pe un plai de munte sfânt,

    Un izvor susur-un cânt,

    Ce-i de jale-n tainic dor,

    Și de moarte-n falnic zbor,

    Ca o Doină cer se scurge

    Peste stânci, și cade, plânge,

    În stropi mici, ce viața-și schimbă,

    Alungați în lumea strâmbă.

  

  
    Panta prea-lungită cade

    Obosită lâng-un stei;

    Apa, liniștită-i spune:

    -Stau cu tine, dacă vrei.

    Luciul cristalin se-ntinde

    Nu prea mult, minute doar,

    Căci apoi, peste o muchie,

    Unde-naripate sar.

    Zborul lor se frânge-ndată,

    Pe un drum cu numai ”dus”;

    Din căderea ne-ntreruptă,

    Nu mai poți s-ajungi iar sus.

    Altele, mai înțelepte,

    Scapă-n lateral și tac;

    Furișate după stâncă,

    Cam pe proastele o fac.

    Stratagema reușește;

    Cleștele de piatră, rău,

    Le-a scăpat din încleștare,

    Dar nu-i pasă... vine-un hău.

    Prăbușire- acum e cruntă,

    Ca un salt în Iadu-ncins;

    Jos, cascada le primește,

    Cu cazanul larg întins.

    ...

    Picături înfrigurate,

    Lângă frați, lângă surori,

    Regăsesc o nouă viață,

    Când se scurg spre-un mal cu flori.

    Undele, înmărmurite

    De-armonia de culori,

    Râd ca diademe-n pietre,

    În lumini de sărbători.

  

  
    A rămas cascada-n urmă,

    Ca un vis, și ca un dor...

    Au zburat și ele-o clipă...

    Amintirile nu mor.

  


  Dorul stâncilor

  
    Umbra norilor se-ntinde

    Peste codrii verzi de brad.

    Văile par adormite;

    Doar din creste, flăcări cad.

    Steiurile sfârtecate

    Și de apă, și de vânt,

    Se ridică-nsingurate,

    Ca speranța-n jalnic cânt.

    În genunchi, sau înălțate,

    Ca o rugă către Cer,

    Reci, sfidează vechi milenii...

    Ciutele se nasc, și pier.

    Soarta nu le-a dat Vecia,

    Dar le-a impregnat cu dor.

    Ca și vulturii, și ele,

    Ar dori să plece-n zbor.

    Să atingă orizontul

    Adumbrit de depărtare,

    Urmărind, cu încântare,

    Apa vie din izvoare.

    Să străbată codru-n goană,

    Printre alte stânci pierdute,

    Și-n cascadele-aburinde,

    Să se spele, obosite.

    Iar apoi, în lunca largă,

    Curățate, și-”nsetate”,

    Să cunoască neștiutul,

    Și păcate vinovate.

    Căci au auzit oierii

    Povestind cu încântare,

    Despre lucruri minunate,

    Nu doar ploi, și nu doar soare.

    Numai una, mai ”bătrână”,

    Nu intra în jocul lor,

    Și privea lung, ca o mamă,

    Fără ochi, dar cu mult dor.

    Vuietul se întețește;

    Vaiet de furtună.

    Dintr-un țanc, se prăbușește

    O stâncă străbună...

  


  Dragii mei prieteni

  
    Dragii mei prieteni, câți ați mai rămas,

    A luat, ”despărțirea”, mulți, pe-al ei făraș.

    Gândurile bune, le trimit spre voi;

    La ceilalți, urarea, să rămână ”goi”.

    Nu în sens de haine, ci de sentiment,

    Pe care să-l simtă, în orice moment.

    Vouă să v-ofere, Domnul, fără chin,

    Viață-n sănătate, și iubiri din plin!

    Celorlalți, uitarea, să le fie ”scut”,

    Ca să nu se vadă, că au bot, sau rât!

    Au lătrat cuvinte, cu suflet câinesc,

    Și și-au luat tot, cu poftă, cu avânt porcesc,

    Nu prietenie, bogăție doar,

    Flăcări fără lemne, lucruri ce doar par.

    De-i vedeți pe stradă, ”cățărați” pe jos,

    Dați-le pomană, un salut, și-un os!

    Nu-i lăsați să creadă, c-am rămas amici!

    Ignorez mulțimea cugetelor ”mici”!

    Iar de vor să afle, cum mai mor, de viu,

    Lăsații-i să creadă, că-i real ce știu!

    Dacă întristarea, se va reflecta

    În ochii, la vreunul, eu îl voi ierta!

    Dacă însă-un rânjet va miji, ascuns,

    Spuneți-i în față, că-i un om ”ajuns”,

    Că, mai jos, nu poate să decadă el,

    Și că ”face cinste”, orișicui mișel!

  

  
    În final, prieteni, vă mai rog ceva:

    Nu numai cu mine, rămâneți așa!

  


  Dreptul...la un ”drept”

  
    Boby protesta de zor,

    și lătra pe stradă.

    L-am lăsat în voia lui;

    n-aveam chef de sfadă.

    Când să urle-a început,

    că nu-i fac dreptate,

    am cedat, și-am acceptat,

    să țin cont de fapte:

    -Deci, afirmi că eu îți dau

    doar ziua mâncare,

    deși noatea tu păzești

    cu multă ardoare.

    Vrei o porție în plus,

    poate chiar și două,

    dar când te-am găsit dormind,

    te fceai că plouă.

    -Ei și tu. Am ațipit.

    Nu prea mult; o oră.

    Căci am fost pe la vecin;

    Are-așa o soră...

    -Să-nțeleg că ai lipsit

    cam așa, o noapte,

    căci te văd cam tăvălit,

    ca un papă lapte.

    -Ei erau cu doi în plus;

    golani de duzină,

    ce au profitat din plin,

    că n-aveam lumină.

    -Iară sora-a admirat,

    cum îți pierzi blănița,

    și-acum urlii ca turbat,

    că-i goală olița.

    -Da, eu n-am mâncat prea mult,

    căci i-am dus o parte.

    Fi și tu mai domn cu noi,

    că „te dai cu carte”.

    -Recunoști că ai chiuluit

    ore multe- noapte,

    și-acum latri, cu tupeu,

    și „te dai de moarte”.

    -Dreptu-mi cer; nimic mai mult.

    Ești stăpân, sunt câine.

    Am greșit, dar cât alerg,

    pentr-un colț de pâine...

    Dacă și tu ai mânca,

    doar când faci o treabă,

    cred c-ai fi mai mult lihnit...

    -Marș de-aicea javră!

  

  
    Gura i-am închis cu vorba,

    cam răstită, pe nedrept...

    Dar și eu așa pățisem,

    când cerusem ieri... „un drept”.

  


  Drepturile unui ”Fost”

  
    Fiarele își spun cuvântul,

    Zdrăngănind ca salbe-legi.

    Altele, cu chip de oameni,

    Se înfruptă din cei blegi.

    Și afară și-năuntru,

    Sfârtecatul e permis.

    Cel ce n-are și nu poate,

    Suferinței e promis.

    Totul e posibil, unde

    Orizontul e închis.

    Cu bunăvoință crasă,

    Iadul, lor, le e deschis.

    Cine, când și cum mai poate

    Să îndrepte ce-i greșit?

    Și la cel proscris, firește,

    Și la cel sus pripășit.

    Cu răspunderea di-vină

    Te trimit, ca pe un prost,

    De la Ana la Caiafa,

    Căci, în ochii lor, ești ”Fost”.

    Fost uman, cu multe vise

    Și cu inimă în piept.

    Actual proscris, prin lege,

    Dar cu drepturi, ce e drept.

  


  E-”Atunci”

  
    Când Vântul nu răspunde

    La Vocea ce îl cheamă,

    Iar Cerul se retrage,

    Cuprins de vechea teamă,

    Când Soarele încinge

    Noi lacrimi în cuptor,

    Iar Ziua se sufocă,

    În neguri ce o dor,

    Când, istovit de viață,

    Izvorul cade-n gol,

    Iar Gheața se usucă,

    La margine de pol,

    Când răsuflarea-i arsă

    De Aerul acid,

    Iar Timpul se uzează,

    Bătând ceva, placid,

    Când Noi, pe Noi, pe urme

    Avizi ne urmărim,

    Iar Viața-i ”dulce pradă”,

    La gât, când îi ”sărim”,

    Când Lumea e o groapă

    De lâncezite voci,

    Iar o Idee nouă,

    Ca frunză poți s-o toci,

    Când Inima-și așterne

    Doar cerga, pentru somn,

    Iar Sufletul își pierde

    Speranța și în Domn,

    Atunci e vremea Milei,

    Și-a dreptului de-a fi,

    Simplu Uman, chiar dacă,

    E-”Atunci” ultima zi.

  


  E legea firii dreaptă?

  
    -E timpul să plecăm!

    -Mai stai puțin... o clipă!

    -Ce viață îndurăm...

    -Mai am nițel... o sapă.

  

  
    Pe câmpul ce se pierde

    În orizont ”bățos”,

    Doi oameni scurmă țărna...

    Și-un câine... pentr-un os.

    Sărmani sunt, ”prinși” de Soarta

    Ce-i ”leagă” de pământ,

    Cu fire nevăzute,

    Pierdute de un Sfânt.

    E legea firii dreaptă,

    Sau, undeva, s-a rupt

    Poteca de Lumină,

    Când lapte crud au supt?

    Născuți numai cu vina

    Că nu au fost ”creați”,

    Sunt aruncați la spate,

    Ca bieți umani ”stricați”?

    E mută întrebarea...

    Doar gândul îndrăznește

    Să o șoptească-n vaiet...

    Ce vreți? Îcă trăiește.

  


  E Mai

  
    Mi-a cerut o floare;

    I-am dat un bujor.

    L-a lipit de buze,

    Cu-n sărut-fior.

  

  
    Cu obrazu-n flăcări

    Și un suflet pur,

    Mi-a ”propus”, din gene,

    Zâmbetul să-i fur.

  

  
    Am făcut buchetul;

    Flori, ca pentru zei.

    A plecat sfioasă;

    Era ziua ei.

  


  El, poporul

  
    ”Cuțu-cuțu”-a botezat,

    Cel ”Ales”, Poporul,

    Iar Naturii, bun, i-a dat

    Un cadou: toporul.

    Grijuliu, ca nu cumva,

    Departe s-ajungă,

    Omul l-a-”ndobitocit”

    Și l-a-nchis în strungă.

    L-a tratat de ”prost ca oaia”

    Și de blând ca mielul,

    Și-a pus Lupii, baci la Lege,

    Să îi ”facă felul”.

    S-a gândit că, și ”mâncare”

    Are, ca să pască,

    Căci, de, iarbă-i din belșug...

    De vrea să trăiască.

    Lupii, ierbivori, de neam,

    Cum scria ”la acte”,

    ”Rătăceau” un miel ”stricat”,

    Și plecau să-l ”cate”.

    Îl găseau cât ai clipi;

    ”Băieți buni”, cu minte,

    Îl treceau la ”os-pătat”,

    Și-l scoteau din scripte.

    Cine îi păzea? Poporul;

    Cum spuneam, e ”Cuțu”-n For.

    Ce contează-i Libertatea

    De-a-alege, ”Ple/i/nul” lor...

  


  Eternul visător

  
    Umbrele ascund lumina,

    Sub al înserării suflu.

    Florile își sting culoarea,

    Și-adorm, solo, sau în cuplu.

    Vântul, răzlețit de mamă,

    Își cam face, de cap, iar.

    Hârjonește în lac valuri,

    Ce, în sus, în joacă sar.

    Le ridică, le coboară,

    Le alintă, le incită,

    Căci ar vrea, în lac să intre,

    Ca în draga lui ispită.

    Peste el se-ntinde tandru,

    Și-n adâncuri lung privește,

    Căci, nu știe cum, dar totuși,

    Sufletul îi răcorește.

    E o dragoste mocnită,

    Nărăvașă uneori,

    Când el undele ridică,

    Cât mai sus, de subțiori.

    Le șoptește la ureche

    Vorbe îmbrăcate-n dor,

    Și le-ațâță, și le minte

    Că le ia, cu el, în zbor,

    Nu îl cred, dar lor le place,

    Că-i zglobiu și-ncântător,

    Și îl iau așa cum este:

    Ca eternul visător.

    Nu îl ceartă, și îl iartă

    Că-i hoinar, și-o ia hai-hui;

    S-au convins c-o să revină,

    Căci, doar nu-i de capul lui...

  


  Eu, Drumul

  
    -în mormânt de zi-

  

  
    În Noaptea eternă,

    Stele ”pustiesc”

    Drumul fără Cale,

    Ce-n vis îl ”trăiesc”.

    Eu sunt el, deșertul

    Îl străbat curbat,

    Ca-ntr-o lume oarbă,

    Cu Dreptul ”strâmbat”.

    Mă ”trezesc” cu voia

    Schimbată de ”legi”,

    Chiar necunoscute,

    De Drumuri prea blegi.

    Îmi tot dau silința,

    Ca simplu sărman,

    Să suport, pe mine,

    Pașii de uman.

    Voi răzbi ”acolo”,

    Undeva, oricum,

    Căci simt Infinitul,

    În mine, acum.

    Nu caut Vecia;

    Nici nu o doresc.

    Drumull se sfârșește,

    În ”normal-firesc”.

    Văd lumini, culoarea

    Curge, fără-”a fi”;

    E ”normalul-invers”,

    În mormânt de zi...

  


  Existența-n sine

  
    -locul Veciei-

  

  
    La-nceput, Neantul

    ”Creștea”, reținut,

    Existența-n sine,

    Fără conținut,

    Căci n-avea nici Spațiu,

    Nici Timp de pierdut.

    Fără de Cuvinte,

    Nimic nu spera,

    Ca să se remarce,

    Prin doar ce era,

    Ca un fapt în sine,

    Ce-n el, doar dura.

    Dar, în legea firii,

    Și-n norme de foc,

    Fără ingerințe,

    În haotic joc,

    Se-ascundea Vecia,

    Într-un tainic Loc.

    Neștiut de nimeni,

    Căci nici nu conta,

    Nu-și punea problema,

    Că Ea îl ”purta”,

    Și-n necunoștință,

    N-avea ce uita.

    O idee însă,

    Prindea-n el contur,

    Într-un Spațiu care,

    Se-ntindea în jur,

    Într-o neființă,

    Cu aspectul pur.

    Infinitul simplu,

    La un punct redus,

    Se umplea de focul

    Lui, prin El produs,

    Ignorând că este,

    De Cuvânt condus.

    Azi, mă plimb prin Viață,

    Stând, normal, la rând,

    Cugetând la multe,

    Tot normal, doar stând,

    Dar Locul Veciei,

    Nu-mi iese din gând...

  


  Fan al ”descurcăreli”

  
    Fără rost, cum faci în viață,

    Când ceva nu merge bine,

    Boby se plimba prin curte,

    Mârâind cuvinte-n sine.

    -Ce-i cu tine, umbră lungă?

    Te gândești iar la chiulit?

    -Cam, cam da, căci tu, stăpâne,

    Ai ajuns, la os, falit.

    -Asta ți-e loialitatea

    Și credința ce-ai jurat?

    -Sunt pe-acilea, dar suspină,

    Când m-ndop doar din furat.

    -Cinstea e-o dovadă rară,

    De nobil devotament.

    -Pune-mi-o în cui, la pofte,

    Ca pe-un alt ”comandament”!

    -Ia de vezi la el, ”cititul”,

    Cu morala între dinți!

    -Asta să ți-o spui tu singur,

    Când cam uiți de sfinții sfinți.

    -Vai, mă judecă ”sireacul”,

    Că ”umblu” ca să ”trăiesc”!

    -Poftele n-aduc mâncare,

    În normalul cel firesc.

    -Le încurci cu mintea-ți creață,

    Programată pe ciordit.

    -Ce să fac, am ”educații”;

    Buni stăpâni v-ați dovedit.

    -Tu și șleahta ta flămândă,

    Ce urlați în patru zări.

    -Altfel cum să ne audă,

    Cel care percepe dări?

    -Vrei să spui că, voi, umanii,

    Încercați să-i ajutați?

    -Ce să facem, când, de teamă,

    Dreptul vostru vi-l ratați?

    -Nu de frică, din respectul

    Pentru-o ordine stabilă...

    -Care-a cam ajuns pe drumuri,

    Și orfană, și debilă.

    -E esența Libertății

    Și-a Democrației pure...

    -Dreptul consfințit, prin lege,

    Să se-nșele, să se fure?

    -Sunt principii ”colective”;

    Omul nu-i un ”singular”...

    -Deci societatea-i bună,

    Când e furtul ”popular”?

    -Le-nțelegi tot vice-versa,

    Hoț mărunt, de nici doi bani!

    -V-admirăm ”Descurcăreala”,

    Căci, ”fidei”, vă suntem fani...

  


  Fără ”Bis!”

  
    În pustiul dintre fapte,

    Vii umani se rătăcesc.

    Reci ”porniri”, îmbietoare,

    Cu plăceri îi amăgesc.

    Dunele îngălbenite

    De nisipul scurs din vii,

    Le-ascund, mișcătoare, Calea

    Ce există, fără-a ”fi”.

    Din Lumini se scurge pâcla

    Nopților, în plină zi.,

    Ca o umbră-nșelătoare,

    Ce te-nghite, fără-a ști.

    Pași-n întuneric, urme,

    Nu lasă pentru urmași.

    Praful se așterne-n tihnă,

    Peste cei, în Timp, rămași.

    Clipele se zbat în ora

    Ultimului salt spre-abis.

    Pentru Viață, nu există,

    Ca la teatru-un simplu: ”Bis!”...

  


  Feeria operei

  
    -soprana-

  

  
    Ca din vis, un trup răsare

    Dintr-o noapte, nou născut.

    Grația îmbie ochiul

    Să-l urmeze-ncet, tăcut.

    Franjuri de culoare neagră

    Marmurei viață îi dau.

    Senzuala răbufnire

    Sentimente-n vrac tot iau.

    Pe un gât fragil, de nour,

    Chipul îngerii provoacă.

    La promisiunea gurii,

    Timpu-n loc vrea să se-ntoarcă.

    Din crâmpeie de lumină,

    Un profil încinge viața.

    O soprană-și cântă visul,

    Și divină-i este fața.

  

  
    Din păcate, feeria

    Ce renaște-n operă,

    Unii vin ca s-o trăiască,

    Alții doar o cumpără...

  


  Fericirea

  
    Discutam cu Boby,

    Cel cățel isteț,

    Ce e fericirea,

    La el în coteț.

    S-a uitat la mine

    Lung, îngândurat:

    -Nu îmi iei căsuța,

    De spun că-i palat?

    -Fugi de-aici nebune!

    Lasă ironia,

    Că-n el n-ai nimica,

    Nici s-agăți pisica.

    -Tocmai, n-am ce pierde;

    Și nici ce păzii.

    Dorm, sau umblu noaptea

    Mai ceva ca-n zi.

    M-a cam pus pe gânduri

    Vorba lui „amară”.

    Se hlizea la mine,

    Și l-am dat afară.

    S-a întors din ușă

    Și m-a întrebat:

    -Vrei să-ți spun ce-nseamnă

    Fericirea-n pat?

    O știam prea bine,

    Sau numai credeam,

    Că nu „interesul”

    Geme pe divan.

    -Marș acum la joacă!

    Mi-ai stricat și seara.

    „Întindea” iar coarda,

    Mârâind ca moara:

    -Ascultă la mine!

    Las-o cu ocara!

    Fericirea-i zborul,

    Nu-n samar povara...

  


  Fire de lumină

  
    Văi în munții Retezat

  

  
    Creasta se înalță,

    Retezată-n Cer.

    Lacuri plâng pe vale

    Și izvoare pier.

    Prăbușite-n hoarde,

    Stâncile le iau

    În tenebre sumbre,

    Da-napoi le dau.

    În izbucuri limpezi,

    Cu sclipiri de foc,

    ”Fire de lumină”,

    Ies, și-o iau din loc.

    Se preling pe pietre,

    De mușchi răsfățate,

    Dar apoi, în hăuri,

    Cad, nemângâiate.

    Falduri de culoare,

    În cascade-apar,

    ”Rogvaiv” feeric,

    În vii stropi, ce sar.

    Liniștite-n valea,

    Micuță, cu prund,

    Freamătă, naive,

    Dar c-un tainic gând.

    Vor, în valea largă,

    Ce se-ntinde-n zări,

    Să-și găsească rude,

    Pierdute de nori.

    Să se ”întregească”

    Ca un om, menit,

    Timpul să-l scurteze...

    Prunci spre infinit.

  


  Fiu al țărânei

  
    -eternul învins-

  

  
    Pasul vag își stinge urma într-un val.

    Singur, între ceruri, rătăcesc pe mal.

  

  
    Unul, blând, azurul, și-l extinde-n sus.

    Altul, în cădere, e-n abisuri dus.

  

  
    În deșertul apei, freamătul e stins.

    Vuietul e vaiet, doar la țărmul ”lins”.

  

  
    Ca străjeri, din unde, stâncile răsar.

    Coame albe-n salbe, peste ele sar.

  

  
    Încrustate-n forme, ce ochii-nfioară,

    Sfâșie-n lung apa, fără să o doară.

  

  
    Dure-n semeție, slabe-n apogeu,

    Fir cu fir, obolul, îl plătesc mereu.

  

  
    Nisipul se zbate, în vârtejuri prins.

    Țărmul se retrage, ca etern învins.

  

  
    Îl mângâi cu mâna; milă mi-e de el.

    Ca fiu al țărânei, plăpând, sunt la fel.

  


  Floare fără minte

  
    Pe-aleea zvârcolirilor de neamuri,

    Cu sufletul uimit de neglijență,

    Pășea un muritor de rând, pe seară,

    Cu gândul la ospăț, nu penitență.

    Flămând, privea fanfare lucitoare,

    Ce-n marș forțat, striveau liniștea-n cale,

    Și se-ntreba, cu gândul gol de bine,

    Unde se scurge-atât de multă jale.

    Cuprins de febra răspunsurilor seci,

    Ce nu găseau ecou în conștiințe,

    S-a aplecat, o floare să ridice,

    Căci mai credea, că ”viețile”-s e ființe.

    Degeaba-a-ncercat, cu răsuflarea,

    S-o facă iar, din plin să strălucească,

    Căci ruptă și strivită de călcâie,

    Ea refuza, probabil, să trăiască.

    Căci ea știa, și învățase bine

    La școala suferinței în tăcere,

    Că cel ce nu mai are nici o șansă,

    Acceptă singur, moartea în durere.

    L-a cam mirat o lacrimă prelinsă

    Pe tija sfârtecată de ”mov” ținte,

    Culoare de ”noroc”, cum scrie-n carte,

    Dar lucru ne-neștiut, de floarea fără minte...

  


  Flori de măr

  
    Zeci de diademe, Cerul,

    Din mici stele-a încropit,

    Ca o feerie roză,

    Și-unui măr, le-a dăruit.

    În buchete, buchețele,

    Și însingurate flori,

    El a pus speranța vieții,

    Într-un viitor cu zori.

    Fragede, ca fericirea

    Unui zâmbet de copil,

    Freamătă, cam rușinate,

    De ce face-un vânt abil.

    Printre ele se strecoară

    Și le mângâie ușor,

    Iar polenul din pistile,

    Îl răsfață cu mult dor.

    Unele, mai îndrăznețe,

    Și rujate-n roz puțin,

    Îi oferă-n dar petale,

    Să le ducă-n cer senin.

    Vor să vadă zarea largă,

    Sau, măcar, ceva din ea,

    Și acceptă să le fure...

    E iubire? Lumea-i rea.

    Jucăușe-îmbujorate,

    De trăiri și de simțiri,

    Multe simt un rod în pântec:

    Mărul primei ”pedepsiri”.

    E-un simbol al cutezanței

    De a ști că-au încercat,

    Ca o vină asumată,

    În destinul acceptat.

  


  Flori

  
    -Mușcata-

  

  
    Culoarea izbucnește

    Din verdele cel pur;

    Un purpuriu ce arde

    Și-n florile din jur.

    Din roz, în roșu, pale

    De flăcări se desprind.

    Corola le îmbie,

    Și-n dans de rug, se prind.

    Cu grație divină,

    Pe tija-n cer lansată,

    Buchetul fin se-nclină,

    Ca o prințesă castă.

    Norocul le surâde;

    Iubite sunt de toți.

    Nu au valoare rupte;

    N-au teamă, deci, de hoți.

    Nu le alintă mâna

    Și nu le strică ea.

    Privirea doar se-nclină,

    Și, să le-admire, vrea.

    Bobocii mici au șansa

    De-a deveni ”adulți”,

    Ca frumusețe pură,

    Pentru sărmani desculți.

    Când rupi flori, de plăcere,

    Durerea lor n-o simți.

    ”Așa e obiceiul”...

    ”Și trebuie”... te minți.

    Convins că totul moare,

    În viață nu mai crezi.

    Nimic ce-mbătrânește,

    Nu e plăcut să vezi.

    Distrugi degeaba-o floare,

    Și chiar bobocii cruzi.

    Când se usucă, singur,

    Verși lacrimi să le uzi.

    Orice își are rostul,

    În timpul ce-i e dat.

    De ce să ”stingi” Lumina,

    De nu vrei Cerul mat?...

  


  Frumusețe dezrădăcinată

  
    -pseudofabulă-

  

  
    Prea gelos pe nori, Măritul,

    Astru doar de Noapte ”stins”,

    S-a decis s-atragă Lacul,

    Lângă el, pe Cer, întins.

    Dragostea lui ”arzătoare”

    L-a ”încins” discret, încet,

    Chiar de-o boare a fost contra,

    Cu un bocet de ascet.

    A rămas mâlul și-o baltă,

    Din Oglinda Stelelor,

    Pradă prea-plecată-n fața,

    Vântului și norilor.

    -Unde e splendoarea firii,

    Ce-n ea, chipu-mi reflecta?

    Cum, de nori, ea să depindă?

    Asta nu le-o pot ierta!

    Și de-atunci, el îi străpunge,

    Dur, cu razele-i de foc.

    Lacul ”sufocat” tot plânge,

    ”Alergând” din loc în loc.

  

  
    Ca și el, frumosu-n sine,

    Sau ceva iubit și sfânt,

    Farmecul și-esența-și pierde,

    Când e ”rupt” de-a lui ”pământ”.

  


  Frumusețea ”simplității”

  
    Liniștea e tulburată doar de-un clipocit stingher;

    Vântul, obosit de joacă, s-a retras în vre-un ungher.

  

  
    Lacul, străveziu la față, e-animat de câte-un val;

    Mic, nerăbdător încearcă, să se urce sus pe mal.

  

  
    Undele, în du-te-vino, leagănă-un brotac uitat,;

    În penumbra dimineții, pare mai puțin pătat.

  

  
    Cocoțat pe-o frunză lată, scoate-un oac, scurt: ”Ce plăcut”...

    Chiar se bucură, că ”balta”, de o lună-a tot crescut.

  

  
    Are-acum loc de plimbare, și-ascunzișuri orișicând;

    Doar c-apare Coco-stârcul, îl mai supără un gând.

  

  
    Zorii se grăbesc să iasă, stricând pacea caldei nopți.

    Soarele-și întinde brațul, peste nori răzleți, ”necopți”.

  

  
    Vineți de mânie-n poale, și cu creștetul de foc,

    Se gândesc, deștepți din fire, căm mai bine-o iau din loc.

  

  
    Iritată de lumină, și de-orăcăit, un pic,

    Briza lacului se scoală: ”Bă, tu ăla, ciocul mic!”...

  


  Frumuseți răpite

  
    Lacul se-odihnea pe vale,

    Morfolind, domol, din mal.

    În oglinda deformată,

    Tremura și Cerul pal.

    Ziua începuse bine,

    Cu nimic întâmplător.

    Tulbura doar pacea firii,

    Cucu-aiurea ”plimbător”.

    Cântul lui sfida tăcerea,

    Ca un imn de libertate.

    Nu îl înjura mai nimeni,

    Din prea multă bunătate.

    Ciorile, crescute-n graiul

    Potrivit pentru-a cerși,

    Croncăneau, silabe scurte,

    Fără teama de-a greși.

    Nu păreau îngrijorate,

    Că sunt demne de dispreț,

    Căci știau că-s ”viitorul”,

    Ce, pe moarte, pune preț.

    Un brotac, cam tare-n gură,

    Cu plămânul oțelit,

    Ocăra stuful ”grămadă”,

    Acuzându-l că-i e pârlit.

    Nu putea să îl ”contreze”,

    Și foșnea, gândind cu teamă,

    La cei ce au pus ieri focul:

    Oamenii, de bună seamă...

  


  Frunze ce pier

  
    ”Stinse” pe ramuri,

    Frunzele cad.

    Viața le ”scurge”;

    Ploile ard.

    Soarta le-ngroapă,

    Fără ”cuvânt”.

    N-au loc în Ceruri;

    Doar în pământ.

    Crângul se zbate;

    Pierde ”valori”.

    Toamna iar pune

    Sânge-n culori.

    Foșnet sub ghete;

    Ramuri se frâng.

    Doar crengi uscate,

    Copiii strâng.

    Talpa stivește

    ”Pete” pe sol.

    Lor nu le pasă;

    Lemn, au, de-un pol.

  


  Gând de pierdut

  
    -parcuri în ”hambar”-

  

  
    Nu Îți cer, prea multe, Doamne,

    Oboist, în timp flămând,

    Dacă-mi lași mintea trudită,

    Ca să ”piardă”-un singur gând.

    Nu Ți-l spun, îl știi prea bine;

    Șterge-l dacă poți, sau ia-l!

    Undeva, în timp și spațiu,

    Văd iubiți nepoți, pe -un mal.

    Vreau să am doar libertatea

    De a scrie și-a zâmbi,

    Chiar de-o fac pe ”apucate”,

    Ca pe-o șansă de-a ”vorbi”.

    O voi face, nu știu bine,

    Dcă-n șoaptă, sau răstit,

    Ori tăcerea-mi va fi reazăm,

    Până-n ”asfințit-sortit”.

    Slovele le-aștern cu jale,

    Căci tot simt durerea lor.

    Lacrima nu e de vină;

    Poate un fior de dor.

    Sufletu-mi sufocă mintea;

    Rațiunea e tăcută.

    Mila Ta înfruntă fapte,

    Într-o liniște pierdută.

    Nu Te-aud, Te cred, dar șirul

    De cuvinte-n ”stil barbar”,

  

  
    Nu-l preschimb, căci, plin de silă,

    Iar ”văd” parcuri în ”hambar”…

  


  Gheața și raza

  
    -esența vieții-

  

  
    Străvezie, încă-n ”fașă”,

    Prunc de nea și ger mărunt,

    S-a întins, ușor, în noapte,

    Pe un lac bătrân, cărunt.

    Zori-au prins-o în lumina

    Unui cer nedefinit,

    Doar cu-o rază răsfățată,

    Ce-o-mboldea necontenit.

    Ea dorea, ca și-altă dată,

    Valului să dea culoare,

    Ca, în coama lui zglobie,

    Curcubee să-nfioare.

    Dar acum, oglinda rece

    O gonea la loc, în cer,

    Până-n norii gri, de ceață,

    Unde chiar și stele pier.

    Ca un fir de suferință,

    S-a-”ncleștat” de-un ciob sărit,

    Fără-a ști că e tot ghiață;

    S-au iubit în răsărit.

    Diamantul, ce, în clipe

    Numărate fericit,

    Își trăia splendida viață,

    Dintr-odată-a tresărit.

    Soarele, roșu la față,

    Fără vlagă-n triștii zori,

    Și-a retras fetița-rază,

    Și-a ascuns-o printre nori.

    Jos, pe pânza nepictată,

    După viață doar tânjind,

    Au rămas un strop de apă,

    Lacrimă, în van trăind.

    El era ca cel ce-n zare,

    Vede simplul orizont,

    Pentru care, depărtarea,

    E un infinit, mic, bont.

    Limitat la ”închinare”,

    La picioare de destin,

    Sugera un ”pic de soare”,

    Jertfă-a lacului sublim.

    L-am văzut, ca lumânarea,

    Cum se ”stinge”-ncet, încet,

    Și-am simțit o rază-n ceruri,

    Ce-nvăța un prim bocet.

    Era cântul resemnării,

    De la capătul de drum,

    Când, și ea, nereflectată,

    Se stingea, ca focu-n scrum.

    Ca și omul, pentru-o clipă,

    A trăit un ”apogeu”;

    S-au iubit, tot poate-o clipă...

    E ”esența”... nu-i prea greu...

  


  ”Glas de tunet”

  
    -ea, în mov-

  

  
    Soarele se ”adâncește”

    În durerea lui diurnă,

    Și-n apus, în nori, se pierde

    Într-un Cer ca o tavernă.

    Totu-și schimbă-n tern ”culoarea”;

    Azuriul nu-i la modă.

    În nuanțe mov, Furtuna,

    Se ”dă” curvă, să se vadă.

    Nori-și varsă-ntre ei focul,

    Ca necaz, sau ca mânie;

    S-au ”încins” cam mult și, totul,

    Pare-o sfadă, pe-o femeie.

    Răbufniri de ”gelozie”,

    Forță prind, în ”glas de tunet”;

    Fără ”lacăte la gură”,

    ”Sar scântei”, pe lângă sunet.

    Vinețiu-ncinge ”fețe”,

    Și, la ”boturi”, fac chiar spumă.

    Minți nu au, sub bucle crețe,

    Dar se înțeleg, ca turmă.

  

  
    Hoarde reci, nestăpânite,

    O pretind, ca ”totă-a-lor”.

    Chiar și laturi flendurite,

    Se înghesuie, c-”o” vor.

  

  
    Ea-n alai de umbre sumbre,

    Șficuite crunt, cu vânt,

    Sâsâie-n rafale-cobre,

    Ce scurg, viața, pe pământ.

  

  
    Un țăran se ”face”-n casă,

    Mulțumit că nu-i pe câmp.

    ”S-a prostit stăpânul ăsta...”

    Mârâi-un cățel, mai tâmp.

  


  Grota lui Dionisie

  
    -Munții Buzăului-

  

  
    Departe, în zare,

    Penteleul plânge

    Și, la poala-i verde,

    Apele își strânge.

    Uriaș de pază,

    În curbura vremii,

    Își arată cușma,

    Albă-n pragul iernii.

    Văi întortocheate,

    Steiuri ocolesc.

    Grote-n stânci săpate,

    Pe Domn îl slăvesc.

    Mâna de călugăr

    A-ncrustat în piatră,

    Greu, dar pe vecie,

    Pentru neam, o vatră.

    Sus, pe prag de vulturi,

    De Lumină prinsă,

    Gura ei, spre Ceruri,

    E o rugă-aprinsă.

    Bradu-i scara sorții,

    Cu-n izvor la poale,

    Ce, ca El, prin stâncă,

    A găsit o Cale.

    Una-i din adâncuri,

    Alta spre văzduh,

    Apă pentru oameni,

    Viață-n Sfântul Duh.

    Susurul se-aude,

    În poiana largă,

    În ecou de vremuri,

    Ca o voce dragă:

    -Eu mi-am dat doar viața,

    Pentru-un crez, și-un țel.

    V-am ”văzut”, în minte.

    V-am iubit, ca El.

    În pribegi, speranțe,

    Am sădit mereu.

    Limba și credința,

    Le-am păstrat cu greu.

    N-am avut puterea

    Ca să fac mai mult.

    Am trăit cu apă

    Pe un munte-cult.

    Nu vă las prea multe:

    Doar Cerul senin,

    Iarba și cu frunza,

    Și un alt destin.

  


  Gu-gu-știuc cu cuc

  
    ”Gu-gu-știuc, gu-gu-știuc!”,

    Mă repet, căci sunt uituc.

    ”Gu-gu-știuc, gu-gu-știuc!”,

    Uite cânt, și nu mă duc.

    Cam așa mă ”sorcovea”

    O pereche, el, cu ea,

    Pe la patru dimineața,

    Când, pe ochi, bântuie ceața.

    Nu departe, Cucu-n nuc,

    ”Cucăia” ca un năuc,

    Căci îi cam plăcea consoarta

    Ce, cu altul, sfida soarta.

    Ea-nfoiată, pe o creangă,

    Se gândea, cum să o șteargă,

    Undeva, prin sălacii dese,

    Că-ncepuse... să îi pese,

    De cel ce-o chema cu dor,

    Și-o mbia la tainic zbor,

    Peste văi, peste coline,

    Cât iubirea i-o mai ține.

    ”Sub-jugat”, în gura mare,

    Promitea ca orișicare,

    Ce-are-un interes ascuns,

    Cu ariciul dus la tuns.

    Ea-l credea, naivă poate,

    Ca femeile, mai toate,

    Ce se cred vedete fine,

    Când le zici numai de bine.

    -Ești frumoasă, ești divină!

    ”Guguștea” o voce plină,

    De păcate sugerate,

    Printre vorbe aruncate,

    La grămadă, doar s-o ”prinde”

    O mândrețe, ce și-ar vinde

    Trupul scump, pe mai nimic...

    De morală, ce să zic?

  

  
    Zău, e cam așa-și-așa...

    Cere el, ce vrea și ea,

  


  Ia-n te du-n normalitate!

  
    Trag de mine-n zori de faptă,

    Când gândind, și când scriind.

    Slovele par rătăcite;

    Nu se ”leagă”, doar privind.

    O idee, cam precară,

    De a fi, poate, sau nu,

    Mă împunge și în suflet,

    Cu îndemnul: ”Ia-n te du!”

    Greu e să-mi las bulversată

    Starea ce mă-ncântă-n draci.

    Mă domină însă grija,

    Că m-ajung, din față, raci.

    Cum să fac, să mă-nțeleagă,

    Cei din rândul de mai sus,

    C-obosit, de Stat, degeaba,

    Vreau nu vreau, ”cu preșu-s dus”.

    Doar Nebunul mă privește,

    Biet sărman, puțin de sus,

    C-are dreptul lui, firește:

    E-un normal, ”cu pluta dus”.

  


  Ia-ne Doamne Veșnicia

  
    Ia-ne Doamne Veșnicia

    Și ne lasă Viața doar!

    Dă-ne-o, nouă, ca trăire,

    Și nu de-aruncat, ca dar!

    Dacă n-am avea speranța

    Că, în viitor, cândva,

    O vom duce mult mai bine,

    Poate, am iubi-o-așa.

    Dacă-am știi că, ”numai una”

    Vom avea în ”Timp restrâns”,

    Am lăsa-o-n ”libertate”,

    Și ne-am mai opri din ”strâns”.

    Rugile ar fi, în mare,

    Doar de ”șanse”, zi de zi,

    Și am ”rupe” îndoiala,

    C-”altcândva”, altfel vom fi.

    Ne-am cinsti părinți-n viață,

    Implicați, nu doar ”sumari”,

    Și am ”umple”, cu iubire,

    Pruncii mici, cu ochii mari.

    Iar din ei, am face ”torțe”

    De Lumină-n plină zi,

    Și le-am da ”Mâine”, pe mână,

    Și cu ei, de vrei, a fi...

  


  Ia poftiți!

  
    -Ia poftiți la noi, cu toții,

    și deștepții și netoții,

    care vor și cer mâncare,

    și-o tot țin în supărre!

    -Gratis, noi vă dăm bucate,

    în tingiri și oale sparte,

    și vă îndopăm cu vorbe,

    să-nghițiți gălușca-n ciorbe.

    -Da mai luați, da și gustați,

    de pomană, că tot stați,

    că avem și gogonele,

    cu minciuni, chiar frumușele,

    căci tocane de idei,

    le dăm iute la căței,

    și-atârnăm covrigi în coadă,

    nu doar unul, ci grămadă!

    -Nu mai stați! Vă-nghesuiți,

    răi și buni, oameni pestriți

    și în cuget tot ca noi,

    că doar suntem un alt „voi”!

    -Nu vă temeți să călcați

    în picioare, pe ce stați,

    că de sunt morminte goale,

    le vom umple cu „răcoare”,

    căci, cu cât vor fi mai pline,

    vă va fi vouă mai bine!

    -Da poftiți,

    da mai luați

    drumul către cei ”plecați”,

    iar de viața ce-o trăiți,

    nu-i prea bună,

    Mai muriți!...

  


  Imposibila realitate

  
    Vreau să ”pun” sufletul pe ”hârtie,

    dar totul plânge în jurul meu.

    Mintea se încețoșează,

    iar mâna tremură, și renunță.

    Bucuria poate fi împărtășită cu alții,

    dar durerea, din păcate, greu;

    cea fizică poate trece,

    dar cea sufletească rămâne și ”sapă”.

    Rănile se văd și se cicatrizează;

    celelalte, se acutizează.

    Doar timpul și uitarea

    le-ar putea vindeca, probabil.

    Încerc să aflu răspunsul singur,

    îndoindu-mă de realitatea adevărului.

    Relativitatea lui mă uimește,

    iar logica mea suferă profund.

    Mă întreb la nesfârșit

    care sunt limitele ”cuvintelor”.

    Răceala lor singulară,

    poate, în grup, aprinde-o idee.

    Frazele îngemănate

    pot sugera, sau trezi sentimente.

    Niciodată însă nu sunt ”gemenele”

    celor din subconștientul meu.

    Constrâns de imposibila realitate,

    aleg calea ”curentă” pentru ele și adevăr.

    Le mai expun și pe ale mele,

    dar și improvizez, ”modelând” trăirile.

    Nu o fac cu răutate,

    și nici cu indiferență ”canină”,

    ci doar cu suficientă ”bunăvoință umană”,

    plină însă de milă și sinceritate.

  


  În Liniștea zdrențuită

  
    -i.a.-

  

  
    Liniștea din cap se plânge;

    Glasuri aspre-o zdrențuiesc.

    Oropsită fără vină,

    Mă-ntreabă: ”Să mai trăiesc?”

    Creierul suspină amplu;

    Idei goale dănțuiesc.

    Răvășite, gânduri sumbre,

    Sentimentele strivesc.

    Sufletul se zbate-n teama

    Unui ”eu” nedefinit.

    Din speranță curge jalea;

    Totu-n jur e aiurit.

    Vraiștea joacă, fără jenă,

    Pe ritmuri de pițigoi.

    Cântă unul, urlă altul,

    Ca la Hărmălaia-n toi.

    Din TeVe se-aude larma

    Unor mulți certați cu toți.

    Vietăți, în țoale scumpe,

    Preamăresc tâlhari și hoți.

    Dar, în rest, totul e bine,

    Ca-ntr-un Iad, dar fără foc.

    Obsedat, crunt, de odihnă,

    Timp nu am, să mor, deloc...

  


  În umbra întristării

  
    În umbra întristării,

    Și ziua ”cade” strâmb.

    Munți de speranțe-n ”poate”,

    Se-nalță cât un dâmb.

    Pierdute printre lacrimi,

    Ideile se ”frâng”.

    Tăcerea ”naște” goluri;

    Durerile se strâng.

    Lumina-și pierde sensul

    În ”mâzga” de pe Cer.

    Pământu-atrage, ”suge”,

    Ființe dragi, ce pier.

    Din catastiful sorții

    Se ”șterg” nume de vii.

    În ura dintre semeni,

    Încerci, uman, să fii.

    Iubirea-și strigă păsu-n

    Ecou neauzit.

    Te sfârtecă și dorul,

    La suflet, ”repezit”.

    Încerci să-l ții în lanțuri

    De ”crudă” judecată.

    Simțirea-ți joacă feste,

    De jale ”îmbătată”.

    Credința nu te-ajută;

    Prea multe întrebări.

    Greu poți să vezi Lumina,

    Prin fum de lumânări.

  

  
    (2022, adio Rodica)

  


  În vaietul furtunii

  
    -viața-n sens de simț-finit-

  

  
    Ca un suflet ”destrămat”,

    De-o trădare cruntă,

    Orizontu-ncarcerat,

    Fulgere ”frământă”.

    Ziduri vineții de nori

    Au închis lumina,

    Și se târâie pe jos,

    Înnegriți ca tina.

    Vuietul furtunii crește;

    Cerul țipă îngrozit.

    Tremură-mpietrită firea,

    Sub un ropot repezit.

    Stihii, de teroare-aruncă

    Valuri oarbe peste sat.

    Tablele, pe case, urlă,

    Blestemând ce, iar, l-e dat.

    Într-un scârțâit lugubru,

    Scânduri vechi din garduri sar.

    Geamuri tremură de teamă,

    În tocuri, ce paie, par.

    Ghemuiți, cu spaima-n suflet,

    Că se rupe și ce-i bun,

    Oamenii ascultă-n noapte,

    Vocea Lui, tunet nebun.

    Nu vor, Cerul să-i îngroape,

    Chiar de au păcate-n gând.

    Speră că potopul trece,

    Și-or muri, cumva, pe rând.

  

  
    Oare unde se sfârșește

    Viața-n sens de simț-finit?

    Oare, dreptul cine-l are,

    Să ucidă ce-i iubit?

  


  În vânt de libertate

  
    -noi și ei-

  

  
    Bate vânt de libertate.

    Norii se-nghiontesc febrili;

    Vor pleca în lumea largă,

    Luând și ”pufii” mai ”fragili”.

    Nu vor mai avea hotare,

    Cu restricții: ”Până-aici!”,

    Cum au țările ”umane”,

    ”Strânse”-n ele, gen arici.

    ”La picioare”-n sens de spațiu,

    Vor avea totul oricând,

    Și, poate și pentru oameni,

    Vor vărsa lacrimi, trecând.

    Liberi, peste orizonturi,

    Vor pluti, ca un simbol,

    Și, în sfântă demnitate,

    Vieți-or da, ploaia, obol.

    Dreptul vor avea să-aleagă,

    Nu ca oameni-blestemați,

    Cum să își urmeze calea,

    Chiar și-n hoarde-ncolonați.

    Singuri, când se-ating, se pupă;

    De-s câțiva, se hârjonesc.

    Doar când sunt ”mulțimi”, se freacă

    Cu-n efect, clar, omenesc:

    Tună, fulgeră și-și varsă

    Ura, prin potop de guri;

    Curg șuvoaie tulburate,

    Chiar de ei, în fond, sunt puri.

    Fulgerul lovește-n lumea

    Și așa ”trăsnită” rău.

    Ca și el, ea își ”aruncă”,

    Tot ce-i bun, în propriul hău.

  


  Într-un ultim azi, Lumina

  
    Limitele s-au extins

    Peste ”infinituri”.

    Din trecutul neștiut,

    Au rămas doar mituri.

    Rătăcite-n trunchiuri reci,

    Ramuri se-nfioară;

    Frânte de un om hain,

    Nu au primăvară.

    Glasul Cerului, de mult,

    El nu-l mai ascultă.

    A-nchinat tenebrelor,

    Viața-acum ocultă.

    Pentru un final decent,

    Se spetesc actorii.

    Toamna-n cerul ruginit,

    Nu se văd cocorii.

  

  
    Într-un ultim azi, Lumina

    Se afundă în Tăcere.

    Bate Timpul lung... prelung;

    Țipă-o Clipă... E-o părere?

  


  Între limite

  
    Între două limite,

    Ne-nvârtim în viață.

    O-atârnăm de ce avem:

    Timpul, fină ață.

    Nașterea e-un început;

    Moartea, poate altul.

    Oare chiar vom reuși,

    Ca să facem ”saltul”?

    Pașii ne sunt cam târșiți;

    Teama ne domină.

    Grija că nu reușim,

    Viața ne termină.

    Zilele le-nlănțuim

    În rigori nescrise.

    Pe instinct când ne bazăm,

    Faptele-s proscrise.

    Din umani, mulți am ajuns

    Simple ”manechine”;

    Poți să-”mbraci” unul oricum,

    Dar, suflet, nu ”ține”...

    Ca pe-o hartă, însemnăm

    Viața cu o cruce;

    Locul unde-acum trăim,

    Și unde ne-om ”duce”.

  


  Întruna

  
    Zilele, ca iele-n hora

    Timpului se strâng.

    Ne-mblânzite, și haine,

    După om, nu plâng.

  

  
    Undeva, aici, în bezna

    Anului cotidian,

    Printre alții, fără stare,

    Mă frământ în van.

    Lunile trec, îmbâcsite

    De nevolnici ”vreri”,

    Des impuse, prin ”răstire”,

    Ca să nu mai ceri.

    Ca și moartea, libertatea,

    Singur o ”servești”;

    Nimenea n-o ia în locu-ți,

    Tu doar să privești.

    -Și durerea-mi spune mintea,

    Ce s-a plictisit,

    Să tot umble, cu un ăla,

    Prost și aiurit.

    Ba mai mult, îmi bate-ntruna

    Și cu pumni-n cap,

    Ca să-ncep, să ”dau cu gura”,

    Nu la pas, la trap.

    Să nu mai îmi pierd și timpul,

    Cu rugi în zadar,

    Ca să mi se-ofere-ntruna,

    Cioara de pe par.

  


  Ironii de dimineață

  
    -nu-nțeleg de ce-

  

  
    Liniștea-i străpunsă

    De un ”Pic, și pic, și pic!”.

    Ciori analfabete,

    Doar ”Cra-cra!” tot zic.

    Eu, trezit oleacă,

    Mă implic un pic

    Și, blajin desigur,

    Mârâi: ”Ciocu mic!”

    Mă aude una

    Și-mi răspunde: ”Cra!”

    O ”îndemn” să tacă,

    Dar ea ”Ba!”... sau ”Cra!”?

    Pleoștită de ploaie,

    Atârnată-n pom,

    E clar, că își bate

    Joc, de-un divin om.

    Nu că am pretenții,

    Acela să fiu;

    Mai ”visez” oleacă;

    M-am culcat târziu.

    Nu simt ”dor” de Muncă;

    Ea ține la mine,

    Dar i-am zis deunăzi:

    -Să-ți fie de bine!

    Nu mă ”iau” de ”dânsa”,

    Căci nu e frumos,

    Să te iei de-oricine...

    -A! Ea-i cu folos.

    Nu-s convins... degeaba;

    Nu de dimineață.

    Uită-te la mine!

    Am, de ea, eu, ”față”?

    Ghinion...? Îmi ”pică”

    Cineva pe cap:

    O Căpriță-”ncinsă”,

    Cu amicul Țap.

    Behăie nebuna,

    Că e ”bună rea”;

    ”Rău? Dar ea e”fată”...?

    Vrea ceva să bea.

    Stau cam prost cu ”genul”,

    Și-i răspund a ”oac!”:

    -Apă am destulă...

    Mă ”țucă”, și tac.

    Țapul se servește

    Cu țuica de soi.

    Ea ”pupă” lichiorul,

    Și uităm de ploi.

    Trist, afară, corbul

    Țopăie pe ram.

    Nu simțim urgia,

    Când privim pe geam.

    ”Muncim” la pahare...

    Bine, chiar ne e.

    Cioara se tot vaită...

    Nu-nțeleg de ce.

  


  Iubire necondiționată

  
    -florile mele-

    -simplitate-n frumusețe-

  

  
    Împăcate, între ele,

    florile își dau binețe,

    într-o dimineață rece, tardivă,

    de septembrie.

    Este ziua mea de naștere și, ele,

    înfumuratele și frumoasele,

    au renunțat la ostilități,

    pentru o zi de pace.

    Spinii înțepăturilor

    au cedat locul

    feeriei

    nemuritoarelor culori de vis.

    Îmi urează, în lipsă,

    tot ce mi-aș dori eu, alături de ele,

    cuvinte terminate în -tate,

    inclusiv sănătate.

    Sunt puțin triste,

    lipsite de alintările și mângâierile

    răsfățului șăgalnic cotidian,

    dar îmbobocesc și înfloresc

    în dragoste reciprocă,

    profundă, necondiționată...

    și vor pieri... la fel de iubite.

    Duc și dorul cuvintelor, nerostite,

    de iubire nemărginită,

    valabilă doar pentru ele,

    nu și pentru ”urâtele” din grădina vecină,

    care, în lipsă de ceva mai bun, la ele acasă,

    trag cu urechea, invidioase,

    ca oamenii,

    dar nu rele,

    ci, cum să spun...

    simple-nfrumusețe.

  


  Iubirea, ca ”mesaj”

  
    Omu-și ”plimbă” ignoranța,

    După ”pradă” dus,

    Și, în faptă, se-”n-jos-este”...

    Cerul e prea sus.

    Nu contează ziua-n care

    S-a născut Isus;

    Important a fost ”mesajul”,

    Ca ”Iubire”-adus.

    El și-a pus speranța vie,

    În ”umani” săi.

    Anii scurși i-au dat dreptate,

    Chiar, de mulți, sunt răi.

    Nașterea în fân și iesle

    L-au ”legat” de cei,

    Ce, sărmani, își târăsc viața,

    Pe sub ”domni”, și regi, și ”zei”.

    Magii au cinstit venirea

    Fiului, în cânt.

    Stelele i-au scris destinul,

    Lângă Domnul Sfânt.

    Prin ”credința” în Credință,

    Mesajul ”trăiește”.

    Dragostea-i împărtășită,

    Cât, El, ne iubește.

  


  La ”apus”, un ”răsărit”

  
    Nu departe, pe o coastă,

    Un bătrân copac, ”uscat”,

    Amintește, plin de cioate,

    De-un ”uman”, ”amestecat”.

    Râpe-n malurile sterpe,

    Răni profunde ”ocrotesc”.

    Popândăi, goniți de soartă,

    De prin găuri se ivesc.

    Iarba verde-i amintirea

    Unor vremuri cu-n copac;

    În fuioare răsucite,

    Vrejuri, tot uscate, zac.

    Liniștea e ”deranjată”

    Doar de-n croncănit de corb.

    Crăpături, în lutul galben,

    Speranța, în viu, o ”sorb”.

    Ploile, ”acide”-n vară,

    Rup, și surpă, totu-n drum;

    Au și-o parte ”bună”, spală,

    Rămășițele de scrum.

    Un incendiu-un ”oarecare”,

    L-a iscat chiar fără ”folos”.

    ”Matolit”, fumând ”pe rupte”,

    A scăpat chiștocul jos.

    Sus, pe-o coastă-nsângerată,

    Cruci de crengi... ars ”asfințit”.

    Jos, sub scorbura crăpată,

    Un lăstar... ca ”răsărit”

  


  La margini de viață

  
    La margini de viață,

    Timpul se răzbună.

    Pâcla e deplină;

    Lumânarea-i bună.

    Zarea-și pierde sensul

    Și-n neant se pierde.

    Roșie, lumina

    Arde ce-a fost verde.

    În cenușa sorții,

    Pas de om se-afundă.

    Ce a fost, e lipsă,

    Ce nu e, abundă.

    Totu-și schimbă fața,

    Fără-a ști ce este.

    Neființa pură,

    Din nou se ivește.

    După om, și Clipa

    Veșniciei plânge.

    Piere-ncet și Timpul;

    Nu mai are sânge.

  


  Lacrimi de Lumină-n toamnă

  
    Dezlânate, câmpurile,

    Deșuchiate, vânturile,

    În pustiu se pierd, stricate

    Și, golașe, zac uitate.

    Buruienile-și fac veacul,

    Sub ciulini, ce-ocupă hatul,

    Ce-a păzit lanul în vară,

    Dar și maciii-n primăvară.

    Câmpul, altădată verde,

    ”Stafidit”, în glod se pierde,

    Renunțând la măreție,

    Pentr-un dram de ”avuție”.

    Păsări zboară fără ”glasuri”,

    Croncănitul ”umple” ceasuri,

    Nori de praf urcă spre-un Cer,

    Ce-a rămas trist și stingher,

    Poate că de neputință,

    Nicidecum de rea-credință,

    Căci se zbate, printre nori,

    Să ne dea plăpânzii zori.

    ”Lacrimi-ape” luminoase,

    Căzând zilnic, peste case,

    Aduc, poate, și dreptate,

    Spălând, poate, și păcate,

    Dar, pe jos, chiar mânioase,

    ”Nivelează”, și-s ”tăioase”,

    Căci cred satul un mormânt,

    Nu săpat, ci pe pământ.

  

  
    Răstigniți, pe crucea vieții,

    Doar cu-n viitor, al morții,

    Doi bătrâni privesc ”lung” poarta...

    Nu blestemă-n gând, nici soarta.

    S-o deschidă, tot așteaptă,

    Un băiat, sau o nepoată.

    -Poate nu acum... e ploaie...

    Inima, în piept, se-”nmoaie”.

    Lacrima se scurge-n tină,

    Ca scânteie de Lumină.

    -N-au putut!... E viața dură!...

    -Cine știe cât îndură?...

    Ochii se întorc spre poartă...

    Oare, vina, cine-o poartă?...

  


  Lacrimile nu-s deajuns

  
    -foamea-

  

  
    Vremurile s-au certat;

    Iarna bate-n vară.

    Primăvara asta, chiar,

    Bună-i... de ocară.

    Mici țărani, căci mari nu sunt,

    Beau pe ”bâjbâite”.

    Soațele-i mai țin în frâu,

    La piept dezgolite.

    Sună câș ceva corect:

    Beau fără rușine.

    Ochii lumii sunt pe ei,

    Pătimași la bine.

    Gâturile-și umezesc,

    Des, pe ”omenie”.

    Zilieri, sau și mai rău,

    Beau pe datorie.

    Au familii, ce ades,

    Îi așteptă-acasă.

    Cina e, ca și mai ieri,

    Cu răbdări pe masă.

    Prunci-s educați de mici,

    Să n-aibă, să-ndure,

    Dar, de viață încolțiți,

    Învață să fure.

    Greu să crezi, sătul fiind,

    Cum pot să trăiască.

    Foamea, oameni puri, corecți,

    Greu poate să ”crească”.

    Lacrimile nu-s de-ajuns

    Să o ”satisfacă”,

    Și nici rugile nu pot,

    S-o facă să ”tacă”.

  


  Lasă-mi Doamne

  
    Lasă-mi Doamne, mințile,

    Să mai zburde-oleacă,

    Chiar de-s otânjite rău,

    Și, nu cred, să-mi treacă!

    Fă-Te doar că nu le vezi,

    Cum faci cu sărmanii!

    De vor ”bate câmpii” iar,

    Nu va fi cu anii.

    Dă-le șansa de-a păși

    Fără teamă-n ”fapte”,

    Doar cu grija de cuvânt,

    Răstignit în șoapte!

    ”Facă-se și voia ”Ta!”...

    Zic, și eu, cu stimă;

    ”Oare cât mi-oi da să duc?”...

    La ”Mult”, nu am rimă.

    De glumesc, o fac cu drag,

    Drag de ironie,

    Și de om, în sensul larg,

    Cel de ”omenie”.

    Nu vreau, țipăt, să se-audă,

    Nici de ură, nici de chin.

    Cei ce vor, vor înțelege;

    De-s chemat, spun iute: ”Vin!

  


  Lenea amorțise tot i.a

  
    Lenea amorțise tot.

    Un cățel strâmba din bot.

    Doi țărani zăceau pe lot,

    Supărați c-au băut tot.

    Rar, pe drum, trecea un car.

    Croncănea o cioară-n par.

    Casele, spoite-n var,

    Scârțâiau, din porți, arar.

    Vântul, leneș, se-odihnea.

    Rața, drog, iarăși cerea.

    O săteancă se ”ferea”,

    Când vecinul se-”oferea”.

    Timpu-n loc iar s-a oprit,

    Rătăcit și plictisit.

    L-am privit nedumerit:

    -Ce-i cu tine, te-ai prostit?...

    M-a privit nemulțumit,

    Cu un ”aer” istovit:

    -Ce mai vrei? Ce ți-a venit?

    Sunt ca tine-un aiurit.

    Tu mă ”pierzi” din Luni în Luni,

    Frunza-n sârg, o tai la câini,

    Dai din gură și din mâini,

    Și îi crezi, pe toți, nebuni.

    M-a lăsat cu gura... ”paf”,

    Căutând Cerul în ”praf”,

    Într-o lumea strânsă ”vraf”,

    ”Pusă”, sinceră, pe jaf.

  


  Libertatea nu-i păcat

  
    Oameni buni, opriți urgia

    Foametei printre sărmani!

    N-oferiți, în van, vecia,

    Cumpărată pe mulți bani!

    Aruncați vorbele goale,

    Undeva, în Iad de vreți!

    Nu cântați imnul, de jale,

    La icoane, pe/la pereți!

    ”Desfundați” sensuri ascunse

    În prevederi seci de legi!

    Renunțați și la ideea,

    De-a crede, că toți, sunt blegi!

    Ridicați flamura sfântă,

    Ce-i târâtă, azi, pe jos!

    Sărutați-o fără jenă,

    Chiar de are tivul ros!

    Nu siliți ”voia” normală,

    Să respecte ce-i ”stricat”,

    Și nu ”părpăliți” Cuvântul!

    Libertatea nu-i păcat...

  


  Lopata, sapa și toporul

  
    Timpul, cam nevolnic,

    Cu un lung pomelnic,

    Scutură iar plopii

    Pe marginea gropii.

    Tihna-ntărâtată,

    Îndură turbată,

    Pacostea de lume

    Și-ale mele glume.

    Scăldată de Soare,

    Nepătrunsa zare,

    Îmbie la scâncet,

    Zgândărind un bocet.

    Ciufută, răcoarea,

    Se joacă cu boarea,

    Și se-ascunde-n umbră,

    Lângă viața sumbră.

  

  
    Cu tăgadă, fapta,

    Luptă cu lopataa,

    Pătimind într-una,

    Cu sapa, nebuna,

    Ce scurmă, nu sapă,

    Dup-un bob de apă,

    Și râcâie glia,

    Ca să-și ia felia

    De pâine uscată,

    Cu lacrimi sărată,

    Ca și-a ei surată,

    Sprijinită-n poartă,

    Lâng-un stâlp cam ros,

    Tăvălit pe jos,

    Ca o doamnă care,

    Suferă-n mișcare,

    Sau un domn sus-pus,

    Cu mintea cam dus,

    După-o, cine știe,

    Provocare vie,

    Sau cu ea de loc,

    Că doar n-o fi foc,

    De proști să scăpăm,

    La guvern să-i dăm,

    Și să stăm acasă,

    Cu jalea pe masă,

    Singuri singurei,

    Fără griji, că ei,

    N-or avea ce ”suge”,

    Sau pe cine ”unge”,

    C-or muri de treabă,

    Prea-cinstiți, în grabă,

    Doar cu noi în gând,

    Și dureri în fund,

  

  
    Deci, cum vă spuneam,

    Tocmai când coteam,

    Lopata voinică,

    Plin-un pic de frică,

    Că i se-ndoia,

    Nu se fâlfâia,

    Gura fără dinți,

    Pomenind de sfinți,

    S-a trezit scurând,

    Fără tainic gând,

    O groapă ne bună

    Că-i sat, nu comună,

    Cam cum se cuvine

    Pentru cei pe vine,

    Cu genunchii roși,

    Mestecând gogoși,

    Zise minciunele,

    Cu rahat în ele,

    Bune pentru toți,

    Exceptând mari hoți,

    Care le ”coceau”,

    Și-apoi le ”lege-au”,

    Pentru cei ce-o sapă,

    Cărau pân-la groapă,

    Ce-și uitau străbuni,

    Bieți țărani, nebuni,

    Ce spărgeau ulciorul

    Și luau toporul,

    Căci nu aveau drujbă,

    Să-i lege de slujbă,

    Și spuneau ce vor,

    Țipând și în cor,

    Necerșind Dreptate

    Și nici Libertate.

  


  ”Mai cu viață”

  
    La o margine de sat,

    Într-un colț de țară,

    La o limită de Timp,

    Cu totul ”afară”.

    Într-un spațiu de nimic,

    Doar casa și-o curte,

    Doi sărmani au fost ”iertați”...

    Li s-u dat vieți scurte.

    Scoși din regnul de umani,

    Prin drepturi fictive,

    S-au hrănit doar cu nevoi

    Și răbdări nocive.

    Au trăit cu moartea-n față,

    Deseori, tânjind la ea,

    Clar siliți, ca ”mai cu viață”,

    Geamătul ca să și-l dea.

  


  Morala

  
    -expresii-

  

  
    Cu respectul cuvenit,

    Unui domn ca mine,

    Jimmy mă privea spășit:

    -Am greșit, vezi bine.

    Nu furase din vecini;

    Doar ”împrumutase”.

    Mai fusese cu-n ”canin”,

    Ce-a ținut de ”șase”.

    -Și zici că îi returnai

    Găina moțată,

    Sau i-o-achiți acum peșin,

    Căci ”ești bun de plată”?

    -Cam așa gândeam și eu;

    N-am fixat o dată.

    Viața n-o putem lungi,

    Doar ”o facem lată”.

    -Ia-n te uită, filozoful,

    Cel cu burta-n capul sec.

    Oricum ai întoarce vorba,

    Ai ”căzut”, din nou, ”pe bec”.

    -Pot să latru-n apărare

    Vreo idee mai de soi,

    Ca să scap de ”păruială”,

    Cam așa cum faceți voi?

    -Nu te fofila, căci fapta-ți

    O pedeapsă-aduce cert!

    Nici de-ai fi rudă cu mine,

    N-aș putea să te mai iert.

    -Bine, n-o să-mi dai mâncare,

    Și-o să ”împrumut” la greu.

    Tu, în loc să curmi ”pricina”,

    O tot prelungești mereu.

    -Și ce vrei? Doar o morală?

    Iaca nu vreau să o ”trag”.

    Sunt sătul de hoți-prieteni;

    Mă lipsesc, de voi, cu drag.

  

  
    M-am gândit, mai pe-ndelete,

    Și-am decis să îl hrănesc,

    Căci, flămând, ce poate face?...

    Să fure... Nu-i omenesc?

  


  Multiclipa

  
    Ieri tăceam, strivit de Viață;

    Astăzi tac, fără motiv.

    În tăcerea resemnată,

    Numai ceasul e activ.

    Gândul sec, tot simte Clipa;

    Bate, ca nebuna-n el

    Și îi cere, ne simțita,

    Să o ”facă” într-un fel.

    Nu am priceput prea bine:

    El, cu mine, sau cu ea?

    De s-ar înmulții nebuna,

    mi-ar face viața mai grea.

    E de-ajuns că una-ntr-una,

    Clopotul îmi bate-n cap

    De-ar fi Multiclipă una,

    N-aș avea cum să mai scap.

    Clipa trece, Clipa vine,

    Dar e-aceeași, nu știu cum;

    Ea se ”dă” cam vâlvătaie,

    Dar, la mine-i numai fum.

    Când se-nfoaie, nesătulă,

    Și, în ciuda-mi se lungește,

    O tratez cu ”sictireală”

    Și se supără, firește.

    -Bineeee! Susură veninul

    Dintr-o Clipă rea și rece.

    M-așteptam să-și ”ia piciotul

    La spinare” și să plece.

    Ți-ai găsit, ea, ”iubitoare”,

    Cum s-a exprimat duios,

    Și-a întins timpul în mine,

    Cu un zâmbet strâmb, ”tăios”.

    -Am greșit! Îți cer iertare!

    Îți promit, n-o s-o mai fac!

    Ia-mi în tine suferința

    Și îți jur că o să tac!

    Se ruga de mine, proasta,

    Că altfel nu pot să-i spun,

    Și mă alinta perfidă:

    -Vai micuțul meu nebun!...

    Am simțit plăcerea crudă

    Cum mă-nvăluie în ea,

    Ca o patimă haină,

    Ce îți face viața grea.

    Am cedat la ea, vezi bine;

    Lecție, că nu sunt rău,

    Și acum mă simt ”ca dracu”;

    Sincer, pe cuvântul tău.

  


  Munte nesupus

  
    Brâul de mijloc-Piatra Craiului

  

  
    În rochițe mov, sfioase,

    Garofițele zâmbesc

    Și, la glume ne-auzite,

    Se-nfioară, chicotesc.

    Piatra Craiului înalță

    Turle albe, de cleștar,

    Spre un Cer pudrat cu nouri,

    Răsfățat de-un vânt hoinar.

    Cu un Brâu de Mijloc, creasta

    Se încinge, toată-n lung;

    E poteca ei, cu ciuta

    Ce-a fugit, de lupi, din crâng.

    Obosită, cărăruia,

    Ce doar stânci a tot sărit,

    Se oprește într-o grotă

    Cu-n izvor mic, pricăjit.

    Poate-a fost și el, odată,

    Un ceva mai răsărit,

    Dar acum picură-n joaca

    Unui timp nesuferit.

    Fără veste, ceața deasă

    Înghite lumina zilei.

    Umbrele își pierd esența;

    Totul e la voia milei.

    Rece, burnița și-așterne

    Urmele pe calcar dur.

    Totu-n jur sclipește tainic,

    Patinoar gălbui, spre sur.

    Liniștea se desfășoară

    Ca voal umed printre stânci.

    În lacustra desfătare,

    Grohotișu-i plin de prunci.

    Sfârtecate, sfărâmate,

    Steiuri au îngenunchiat

    Și, un râu de piatră albă,

    Pe seci pante, au vărsat.

    Ochii nu mai văd cărarea,

    Obsedați de ”doar-în-jos”;

    Se tot pierde-n ceața ștearsă

    Uriașul zahăr tos.

    Mai departe, spre Diana,

    Verdele tresare iar.

    Brazi stângaci și jepi prădalnici,

    Din senin, în cale-ți sar.

    Neguri vin, fără de veste,

    Din apusul presupus.

    Formele își pierd candoarea,

    Pe un Munte Nesupus.

    În sălbatica splendoare,

    De un necuprins finit,

    El renaște prin schimbare,

    Ca un ”imortel” iubit.

    Ploaia-n valuri mai acute,

    Ne îndeamnă s-o tulim.

    Ce contează-i fericirea

    Ce, în suflet, o simțim.

    Calea se lungește-n valea

    Ce la Plaiul Foii duce.

    Ca și noi, o culme-naltă,

    Pleacă-n noapte, să se culce.

    Nor și vânt, fulger și rază,

    Apă, aer, foc, lumină,

    Tot preschimbă frumusețea

    Ce, te rogi, pe veci să țină...

  


  Ninsori în noi

  
    Timpu-aduce semne,

    de ninsori, în noi.

    Dorul își răstoarnă,

    jalea-n ritm de ploi.

    Neliniști de-o viață,

    amprenta și-au pus.

    Privirea se pierde-n

    orizont redus.

    Idei ofilite,

    par de bun-rămas.

    În uitat-a milă,

    piere alt urmaș.

    Ceru-nchis se zbate,

    sufocat de rugi.

    Chipuri încruntate,

    se ascund sub glugi.

    Pași se strecoară,

    ca pe-un ultim drum.

    Pomii-și văd, triști, soarta,

    între fier și scrum.

    Nefirescu-și cântă,

    vraja, printre noi.

    Ninge-n prag de ”poartă”;

    cald va fi apoi.

    Nemurirea-și pierde,

    sensu-n foc de trai.

    Pământul desparte,

    Iadul scurs, de Rai.

    Styxul se revarsă;

    malu-i rupt puțin.

    Raiul nu coboară;

    Omul?... Mă abțin.

  


  Noaptea divină

  
    -ironii-oare cu flori-

  

  
    Noaptea sperie lumina

    Și, la rândul ei, se teme.

    Șoaptele-mpânzesc grădina;

    Salcia uscată geme.

  

  
    Cerul, fad mai toată ziua,

    Și-a pus mantia de stele,

    Licurici ce joacă ”piua”,

    Galaxii în joc de iele.

  

  
    Crinii-ncearcă să excite,

    Cu arome-mbietoare.

    ”Aburite” că-s iubite,

    Plâng suave lăcrimioare.

    Suplă și destrăbălată,

    Cu un trup gol, prelungit,

    O lalea îmbujorată,

    Face striptis, gratuit.

    Freamătă din dulci petale,

    Și se-oferă-n viu-potir,

    Ca femeia, ce-i pe cale,

    Să suporte-un drag ”martir”.

    O narciză-ncrezătoare

    În parfumul ei fatal,

    Face-o nouă încercare,

    Cu un soț-vecin ban-all.

    Mici brăndușe-nfiorate

    De ce văd în jurul lor,

    Comentează, sufocate,

    Și de patimi, și de dor.

    Răsfățat, fugit din iarnă,

    Cam trecut, un ghiocel,

    Chicotește, fără jenă,

    Cu-n pistil cam măricel.

    Cu invidia ascunsă,

    Dar livid și-ngălbenit,

    Untișoru-n iarba rară,

    Se foiește-nebunit.

    Dintr-un măr, o floare, două,

    Lumea-n cap, discret, și-o iau.

    Vor și ele-o viață nouă

    Și, la multe, se dedau.

    Părul, în mănunchi își ține

    Cel mai prețios odor:

    Flori gingașe, albe, fine,

    Toate pline ochi de dor.

    Piersicul, lărgit în creangă,

    Freamătă fără ”istov”.

    E bârfit că are-o floare

    Cam zvârlugă, cu mult mov.

    Din cireș cade o ploaie

    De petale roz și mici.

    Rodul pasiunii arde,

    Și de fruct, ce poți să zici?

    Prunul, mărunțel la floare,

    Dar, de știutori ”țu-i-cat”,

    Mândru e că-i poamă bună,

    De ”vechime”, nestricat.

  

  
    Feeria-i mângâiată

    De o briză-nșelătoare.

    Câte-o fată răsfățată,

    Își cam pierde din candoare.

  

  
    Armonia cea deplină

    E lătrată de-un ”confuz”:

    -Asta e noaptea divină?

    Fără oase? O refuz!...

  


  Nostalgica-nserare

  
    -să fi-

  

  
    Pașii mă conduc spre lac.

    Soarele-a apus;

    Pe-un fundal sonor de ”oac!”,

    În lume s-a dus.

    Orizontul l-a ascuns

    Sub un voal discret;

    Resemnat, și-a tot cedat,

    Bruma de concret.

    Nori zănateci, alburii,

    Mici căluți de zi,

    Saltă-n hamuri aurii,

    Sub un vânt de ”Dii!”

    Pe tăpșanul de azur,

    Au păscut lejeri,

    Dar acum îi cam gonesc,

    Cenușii străjeri.

    Frigul nopții îi ridică

    Și forță le dă,

    Dintr-un necuprins, în care,

    Toată viața stă.

    Imobil, percep neantul

    Cu-n fior... de viu.

    Măreție-i doar prezentul...

    Și-i de-ajuns... ”să fiu”.

  


  Nou-născutul, oare

  
    -”fii de haită”-

  

  
    Zbiera, într-o țară,

    Unul, prea zelos:

    ”Nou-născutul oare,

    La ce-i de folos?

    Știți doar, că spartanii

    Ucideau bătrâni,

    Iar pruncii cu hibe,

    I-aruncau la câini.

    Noi-născuții, oare,

    Sunt de vre-un folos?

    Blochează resurse;

    Hai să-i dăm la ”dos”!

    Era ”fiu de haită”,

    Și de Cerber rău,

    Ce lătra ca-n Hades,

    La urmașul său.

    Credeți că-s de-o seamă?

    Nu greșiți deloc.

    Doar că-s ”Câini de rasă”;

    Au și-arme de foc.

  

  
    Cugetele-s ”șterse”

    De-orice gând duios.

    Mai oprește-i Doamne!...

    Plângi?... Aaa-i timp ploios!...

  


  Nu Cale, cărare

  
    Faptele curente

    Și-au pierdut candoarea.

    Calea, ”sus” slăvită,

    E, pe ”jos”, cărarea.

    Îngerii, din trâmbiți,

    Au uitat să sune.

    Oamenii încearcă,

    Lui, să-i dea un ”nume”.

    Negurile-ngroapă,

    În uitări, menirea.

    Ofilite fapte,

    Adumbresc privirea.

    Inima se zbate

    Pentr-un șir de ani.

    Conștiința geme-n

    Febra după bani.

    Sentimentu-și pierde

    Bruma de uman.

    Mila e forțată

    Să moară-n sărman.

    Simțurile-nguste,

    În stres se-nfioară.

    Ploi acide, Moartea,

    Din Cer o coboară.

    Cărarea își curmă

    Calea-n râpi adânci;

    Sunt săpate în suflet...

    Ce păcat, de prunci.

  


  ”Nu”-ul

  
    -expresii-

  

  
    Cu iubirea zugrăvită

    Pe o mască de tâlhar,

    Ți se dă de veste: -Iată,

    Ăsta-i ”Nu”-ul tău, în dar!

    Nu-l ”înghiți”, dar tot ți-l ”bagă

    Ei, pe gât”, cu altceva,

    Și, din bine, rău, și lasă,

    Fac o ”ciorbă” otova.

    -Frate, lasă-mă ”în plata

    Domnului”, sau altcuiva!

    Ruga, de ți-e ascultată,

    Chiar primești, un șut, ceva.

    Vrei nu vrei, iei ca pomană,

    Dreptul tău, de-a vrea ceva.

    Multe poți să-nghiți, dar, totuși,

    Asta-i prea de tot, cumva.

    Ești ”sătul de nu se poate”,

    Și ”flămând” de ce-ai vrea, zău,

    Dar, ”ciuciu” cu bunăstarea:

    -Asta nu-i de nasul tău.

    ”Îți dai drumul”... la suspine;

    Curg, ca ploile de Mai.

    ”Ruptă-i inima” în tine;

    Dar trăiești... cât poți să dai.

    -Asta este, dacă-ți place!

    Viu nu ieși, tu, din trăit!

    Te gândești, ”atins” de glumă:

    -Poate, Moartea-i de iubit...

  


  Nu ”vorbituri”

  
    -doar umani-

  

  
    M-am rugat la Tine, Doamne,

    Simplu, fără-”nflorituri”.

    Când am scris, am scos din suflet,

    Ce credeam, nu ”vorbituri”.

    Că-i ușor să scrii cuvinte

    Însăilate cu un scop;

    Ai și recompensen burtă,

    Sau când, sec, pocnești un dop.

    Fraze goale, orișicine,

    Știe să le zămislească,

    Tot la fel cum, buruiana,

    Poate ca să înflorească.

    Diferența-n frumusețe,

    Mulți n-o văd, puțini o simt.

    Unii au sufletul mare,

    Alți doar puțin cam strâmt.

    ”Vorbituri” nu vreau a spune,

    Învățate pe de rost.

    Nici nimicuri copiate,

    Ca să par deștept mai prost.

    Deci, la Tine, ruga-mi scumpă,

    Pentru cei ce îi iubesc,

    O înalț, la ceas de noapte...

    Mai suport-o, cât trăiesc.

    Tu ai spus, sau alții poate,

    Dar cu referiri la Tine,

    Că iubești și păcătoșii...

    Deci, puțin, ții și la mine.

    Nu îți cer acces la poarta

    Hărăzită celor buni.

    Ruga-i doar de fericire,

    Sinceră, fără minuni.

    Căci, mai mult conteaz-un zâmbet,

    Decât hohotul de râs,

    Sau o simplă mângâiere,

    Când te pierzi, în lume dus.

    Poate-am vrut și eu, odată,

    Răul, unor răi dușmani;

    Dacă am greșit, mă iartă...

    Ne-ai creat numai umani.

  


  Oameni versus câini

  
    Mă uitam la oameni...

    Lung, priveam la câini...

    Care-i diferența?

    Se părea... doar ... mâini.

    Hai să luăm ”puterea”;

    E câinească-n ”N-am”.

    Cum ceva se roade,

    Scot colții și ”H am!”.

    Urlă c-apucații,

    La ce nu ajung.

    Să cazi, te ajută

    Și, de milă-și plâng.

    Mârâie și latră

    Des, cuvinte goale.

    Pofte au grămadă,

    Și-n minte și-n ”șale”.

    Ce e pentru alții,

    Poate fi al lor.

    De-a dreptății grijă,

    Nu mor ei de dor.

    Mint plini de speranță,

    Chiar uitând de El.

    Când promit, desigur,

    O fac cu mult zel.

    Ce mai au? Iubirea

    Pătimașă-n tot.

    Pentru ea, se știe,

    Pun și rât, și bot.

    Cu răbdare, scurmă,

    În viața la toți.

    Au legea în mână,

    Deci, sunt domni, nu hoți.

    Au și conștiință?

    Cum de s-o vedea;

    Au pitit-o-atâta,

    C-au uitat de ea.

    Mai au și candoare?

    Doar în ”puii” mici?

    E egalitate;

    Asta poți să zici.

    Unii zic că, suflet,

    Chiar de câine au.

    Nu au însă coadă,

    Dar, la coadă, stau.

    Ăsta-i doar, ”norodul”:

    Sărmani de pripas.

    Până-ajung în față,

    Își iau ”bun-rămas”.

    Moartea nu-i o glumă;

    Cine-o mai apucă.

    Omenia-n câine?

    Cred că e pe ducă...

    Le încurc.?.. Aiurea...

    Sensu-i preschimbat?

    Ce să fac, la câine,

    Pot să fac rabat.

  


  Omagiu

  
    -caii-

  

  
    Vise, ca năluci în zbor,

    Doine, în suspin de dor,

    Caii, ce zburdă peste plaiuri,

    În sublimul cânt de naiuri,

    Cu-orizonturi ce-i așteaptă,

    Calea să le-o facă dreaptă,

    Și clepsidre vechi să-ntoarcă,

    Firul Timpului să toarcă.

  

  
    Zorile umanității,

    Ei, în spate, le-au luat,

    Și-au cărat, și-au tras la pluguri,

    Și-acum plâng, că i-am uitat.

    Ei au fost ”motorul” vieții,

    Și-al progresului trecut,

    Au dus oamenii departe,

    Și-au făcut, din trupuri, scut.

    Herghelii în libertate,

    Capul și-au plecat, sub frâu.

    N-au ucis ca alte fiare,

    Și au sângerat în grâu.

    În oștiri, la ”vremuri grele”,

    Clar pășind pe-un ultim drum,

    Chiar loviți, ei, omul frate,

    L-au trecut prin foc și scrum.

    Călăreți, peste oceane,

    Ca din mit, parcă-au ”căzut” ,

    Iar aztecii și maiașii,

    Ca pe zei, sfinți, i-au ”văzut”.

    Vina lor a fost credința

    Într-un om, cam rău stăpân;

    Nu au vrut măriri, sau aur,

    Poate, doar, un braț de fân.

    (decembrie; pt. mama și tatăl meu; le plăceau caii)

  


  Oprește Destine

  
    -”jocul de-a viața”-

  

  
    Oprește Destine tumultul

    Ce crezi, numai tu, că e vis!

    Coșmarul trăirii nu-i Moartea,

    Ci Viața, reluată în ”bis”.

    O zi, după alta, se-așterne

    Ca una și-aceeași mereu.

    Sisif fără nume și șansă,

    Tot urc, și tot cad, și e greu.

    Ascultă-mi, te rog, ruga vie!

    Nu pot, mai nimic, să-ți ofer.

    Nu vreau decât ”nimbul” uitării

    Și-un loc, rătăcit, chiar stingher.

    S-aud, în tăcerea pierdută,

    Cum cresc picăturile-n nor,

    Iar raza, scăpată din Soare,

    Să-mi fie tovarăș de zbor.

    Din Cer, și din Marea Clepsidră,

    O șansă, din Timp, tu să-mi faci!

    Încerc iarăși ”jocul de-a viața”...

    Nu poți?... Sau nu vrei?... De ce taci?...

  


  Oprește Lumina

  
    Oprește Lumina

    și-n ochi o privește!

    Întreab-o de viață

    și ”vezi” ce grăiește!

    De-ți spune că-i pură

    și albă, s-o crezi!

    Nu-i cere s-o-arate!

    Nu poți ca să vezi.

    De-ți ere, de milă

    o lacrimă doar,

    renunță o clipă,

    la cioara din par.

    Privește în juru-ți,

    cum lumea, prin Ea,

    să-și schimbe ”culoarea”,

    și-esența, chiar vrea.

    În albul rușinii,

    păcatul se spală,

    iar roșia ură,

    se ”stinge” ca boală.

    Iubirea dezmiardă

    Iertarea cu dor,

    și lasă în suflet

    loc mult, pentru ”zbor”.

    Hulpava privire

    din mască dispare,

    căci vede o Cale,

    în loc de cărare.

    Vedea-vei, de-asemeni,

    de umbră, enclave

    cu semeni, ce scurmă

    cu boturi jilave.

    Din pofte curg bale,

    stropite cu bani,

    în Styxul ce curge,

    lărgit peste ani.

    Și multe, prea multe,

    ciudate făpturi,

    ce latră-ori mănâncă,

    căci sunt numai guri.

    Ca flăcări, în umbră,

    vor ”arde” nebuni,

    ce cred, cu ardoare,

    că fi-vor străbuni.

    E-o glumă ”acidă”,

    cu-n dram de-adevăr;

    Topoare bat toaca-n

    Copacul... cu-n măr.

  


  Orizont pierdut

  
    ”Flacăra” și-a spus ”cuvântul”;

    Câmpul, tot, e-un cimitir.

    Din culori s-a stins lumina.

    Ceru-a vrut un alt martir.

    Din ofrande, fumul urcă

    Fremătând în aprig vânt.

    Nu sunt zei să îl primească;

    Nici măcar un simplu sfânt.

    Giulgiul cenușiu și-ntinde

    Poala peste ce-a fost viu.

    Tatăl nu mai poate plânge;

    Lacrima-i uscată-n Fiu.

    Mila Lui, Dreptatea-n lume,

    Sunt ca orizontul larg.

    Îl atingi numai odată,

    Când te-apropii, mult, de ”prag”.

    Tu îl cauți și el pleacă,

    Te oprești, și stă, și el.

    Câmpul-cimitir se-ntinde

    Spre un ”orizont”, la fel...

  


  Os car

  
    -epigrămele-

  

  
    Canapeaua disputată,

    E cea de la sobă.

    Oscar face legea-n casă,

    Când mârâie-o vorbă.

    Ca un sfânt, al câinilor,

    E spălat pe labe,

    Zilnic, de-un stăpân, nu Domn,

    Că-i dă numai boabe.

    Cu-ndârjire, și iubire,

    Își latră stăpâna,

    Nu să-i ceară, ci să fie

    Scărpinat, cu mâna.

    Cugetă, profund, că ”șeful”

    E cam tont și cărpănos:

    -Îi arăt, dar nu pricepe,

    Că rod lemnu-n loc de os.

    Când visează carne macră,

    Lung se uită la stăpână;

    La covid îl duce gândul:

    -Dar dacă n-o fi imună?

    Greu îi e, cu ei în casă,

    Că-l trezesc, și-i sunt povară,

    Da-i e milă, să le ceară,

    Să doarmă, mereu, afară.

  

  
    -și răvașe pt. ”stăpân”-

    Harnic, umblă des prin beci;

    Face sport, pe scară.

    El, și țuica, aripi prind;

    Ea, din sticlă, zboară.

    ”Gura” sobei, s-o închidă,

    Bagă lemne-n ciudă,

    Încercând, ca să usuce,

    Căldura prea udă.

    Câmpii să nu-i bată-n iarnă,

    Căci e cam răcoare,

    Timpu-și umple, ca și gardul,

    Bătând la covoare.

  

  
    -și de bine-

    Când e zloată-afară,

    Să nu dai un câine,

    Cu o țuică fiartă,

    Mă cheamă pe mine.

  


  Pagina goală

  
    -”sensul” frumuseții-

  

  
    Când le-am înșirat pe ”neaua”,

    Ce se lăfăia-n ”albeață”,

    M-am trezit că, nu se poate,

    ”Sensului”, să îi dau viață.

    Înciudat pe Cer, și mine,

    Că nu pot nimic să fac,

    Am decis, ca-n rugăciune,

    Ca și-n lume, ca să tac.

    Nu îmi cereți, deci, azi, crezul

    Să îl scriu, sau să-l ”cuvânt”,

    Căci, mai tot ce-i ”omenie”,

    Se pierde, ca vorba-n vânt.

    Dar, desigur, îmi rămâne

    Dreptul de a fi ”lejer”,

    În gândire și simțire,

    Și să nu mă plâng că „pier”.

    Poate vara o să vină,

    Cu ”căldură” de umani,

    Apți pentru un trai-corvoadă,

    Pentru prunci, nu numai bani.

    Să-mi las sufletul să strige

    Ce, și cum, și când el vrea,

    Și să râdă, și să plângă,

    De, sau fiindcă, lumea-i rea.

    Să las timpul să aștearnă,

    Liniștea peste trecut,

    Și s-ascult, în vânt, o doină,

    Cu ”iz de străbun” plăcut.

    Florile să-mi ducă dorul

    Și-n culori să-l oglindească,

    Și să lase omenirea

    În mizeria-i firească.

    Frumusețea să nu-și piardă

    ”Sensul” tainic, de peren,

    Cu speranța, c-om pricepe,

    Că, doar el, poate-i etern.

  


  Pași spre viitor trecut

  
    Pașii sfârtecă tăcerea

    Unei nopți, pe străzi pustii.

    Palide lumini, durerea

    Și-o răsfrâng, vag, peste vii.

    Locuințe încastrate,

    De teama de-a nu fugi,

    Nu pot, fără libertate,

    Orizonturi a lărgi.

    Pete galbene, ce viața,

    Ca mici candele veghează,

    Tot încearcă, în Lumină,

    Să o țină încă trează.

    Totu-n jur și-a stins culoarea,

    Îmbrăcând un giulgiu fad.

    Din fațade zăbrelite,

    Umbre de-ntuneric cad.

    Vântul șuieră prin gratii,

    Bucuros că nu-i închis,

    Dar se-mpiedică-n gunoaie,

    Mai ceva ca un pro scris.

    Pașii se strecoară-n pâcla

    Ce-i înghite-ncet, tăcut,

    Tot urmându-și amintirea

    Viitorului-trecut...

  


  Pe al Cerului altar

  
    Vise, valuri, zbor, festin,

    Fericire ca destin.

    În idei, timpul dispare,

    Cerul nu mai are zare.

  

  
    Cu delfinii, polo joc,

    Soarele-l, opresc în loc,

    Din corali, fac patul mării,

    Cu saltea pufoasă, norii,

    Și perniță, de azur,

    Plapumă, cu vântul pur,

    Briza, o aștern ca masă,

    Iar din Curcubeu, fac casă,

    Cu pereți calzi, de lumină,

    Și cu stele-n colț, să-i țină

    Un tavan de asfințit,

    În Haos necucerit.

    Orizontu-n arc întind,

    Și săgeata-n vis o prind,

    Și-ntind coarda râului,

    Cu suflarea viului.

  

  
    Unde-ajunge? Undeva,

    Într-un fel de altceva,

    Cu culori și energii

    Pline ochi de simțiri vi,

    Cu-o esență-n sentiment,

    Altu-n orișice moment,

    Ca-ntr-un suflet de cleștar,

    Pe al Cerului altar.

  


  Pe drum de soartă

  
    Dacă m-ai iubit vreodată,

    Tu, Cel Mai Presus de Tot,

    Iartă-mi azi viața ciuntită

    Și cere-mi orice, ce pot.

    Știu c-oferta-i limitată;

    Multe n-am să-Ți dăruiesc.

    Bunuri? Ți le dau pe toate.

    Și acum, și cât trăiesc.

    Simțămintele frumoase?

    Mi le-ai dat ca să le dau.

    Meritul Îți aparține;

    Laurii, la Tine stau.

    Pasiunile nocive?...

    Sunt de-acord... Ți le ofer.

    Chiar și umbrele de ură,

    Ia-le Tu, la Tine-n cer.

    Urmele de aroganță

    Și mândrie s-au cam șters.

    Ia ce-a mai rămas, căci, poate,

    M-or împiedica la mers.

    Văd, pe Calea ta, povara

    Răului atârnă greu.

    Faptele necugetate,

    Ne-au atras, spre ”jos”, mereu.

    Știu că Raiul, ca și Iadul,

    Le-ai făcut ca să ne-ndrepți,

    Și în scop de țel-Lumină,

    Și de corectat... sdpre ”drepți”.

    Eu mă rog la Tine Doamne,

    Să ne ierți, dacă mai poți.

    Dacă nu, doar seacă Styxul,

    Și fă drum, spre foc, la toți.

    Cei cu inima curată,

    Vor lua Calea spre Cer,

    Iar ceilalți, pe drum de soartă,

    Vor primi baston de fier.

    Unii l-or toci-n speranța,

    Revenirii printre ”vii”,

    Fii Tăi, ce, în Vecie,

    Azi trăiesc, fără a ști.

  


  Peștera Măgurata

  
    -dincolo de-un ”trai de-o zi”-

  

  
    Drumul urcă și coboară

    Ca-ntr-un vals de vânt cântat.

    Freamătă iuburea-n codru;

    Brad, de brad, e-mbrățișat.

    O potecă se desprinde

    Spre o vale prinsă-n stânci;

    Șerpuiește-nfiorată,

    Căci, ades, urcă pe brânci.

    Grota-naltă se arată,

    Conturată-n piatra sură;

    Trupul i se-ascunde-n munte,

    Protejat de-o neagră gură.

    Ne rânjește-n dinți de calcar,

    Ce, pe boltă, se-”ncrețesc”;

    Stalactite-nebunite,

    Spre ”iubiri”, se năpustesc.

    Stalagmite răbdătoare,

    ”Dragostea” lor o primesc;

    Ce e drept, cu picătura,

    Dar, înnebunite, cresc.

    Din iubirea-ndelungată,

    Ce, chiar epoci, a durat,

    S-au născut fiice-coloane,

    Cu un suflet pur, curat.

    Orgi finuțe, dantelate,

    Ca de-o mână de artist,

    Le-au cântat lieduri în noapte,

    Chiar și-n vaiet de râu trist.

    În tipsii, de timp întinse,

    Și-n pocaluri, prins în zbor,

    Au gustat ”lichidul vieții”,

    Cu speranță, și cu dor.

    Clipele de-”mperechere”,

    Chiar și între ziduri reci,

    Au fost începutul șansei,

    De a se uni pe veci.

    Pașii tulbură tăcerea;

    Lacrimi tremură și... ”pic!”

    Zborul se termină-n simplul

    ”Poc!”... și-apoi... nimic, nimic.

    Mai departe, pe-un perete,

    Viață prind suple picturi;

    Le privim cu încântare:

    Un trecut, în mici frânturi.

    Revedem parcă strămoșii

    Ce ne-au dat șansa de-a fi.

    Ne retragem din milenii,

    Înapoi, în ”trai de-o zi”.

  


  Pom, sau om

  
    Ca și omul, pomul

    Când îmbătrânește,

    Se usucă-n suflet;

    Doar scoarța trăiește.

    Înălțat spre Ceruri,

    Cu un ”Vreau să fiu!”,

    Protejează ”fiul”,

    Mic lăstar, ”crud”, viu.

    Înverzește iute,

    Doritor de soare,

    Și-apoi înflorește;

    ”Câte-or trăi oare?”

    Se-ntreabă, ca omul,

    Ce-și crește copiii.

    Rătăcesc petale;

    Rătăcesc și viii.

    Ramuri rupte-n geruri,

    Vânturi de coșmar;

    Viață nemiloasă,

    Cu un trai sumar.

    Dar el reușește;

    Fructe dau în pârg.

    Umanul își vinde

    Conștiința-n târg.

    El oferă totul,

    Chiar de e furat.

    Omul se pricepe,

    Bine, la ”cărat”.

    Cu o sevă-sânge,

    Plânge în ”rupturi”.

    Au vrut mult odată,

    Flămânzite guri.

    Sus, pe rămurele,

    Mai are puțin;

    Îl bate cu pietre,

    Un copil hain.

    Răbdător, ca omul

    Ce pierde mereu,

    Îi iartă greșeala,

    Suspinând din greu.

    Supărat că piatra

    N-a lovit precis,

    Puștiul, ce va crește,

    Înjură decis.

    Dumnezeul care

    L-a creat pe el,

    Îl privea cu milă...

    Nu erau la fel.

    Regreta El, poate,

    Că în pom a pus

    Mult mai multe ”roade”?...

    Sau, că omu-i ”dus”?

    E ”pierdut”, prin pofte,

    De la dreapta Cale,

    Și Natura Mamă,

    O umple de jale.

    Înfrățiți odată,

    Pomul și cu omul,

    ”Vedeau” Viitorul...

    Omul?... azi doar Pomul?...

  


  Pomilor... ce, triști, tăceți

  
    Pomilor, cu frunza deasă,

    Oare, vouă, ce vă pasă,

    Primăvara înfloriți,

    Iarna-n ”falduri” vă-nveliți,

    Anul trece, anul vine,

    Viețile le-aveți iar pline,

    Oamenii vă venerează,

    Dar, din crengi, ei vă scurtează,

    Dar, în inimi de copii,

    Voi sunteți ființe vii.

    Nu invidia m-apasă,

    Ci ”mocirla”-n lume, crasă,

    Căci suport ”miasma” ei,

    În urlet de ”derbedei”,

    Iar pe voi vă văd răriți,

    Osândiți și doborâți,

    Chiar și în păduri străbune,

    Bune-acum pentru cărbune,

    Și simt munții sfărâmați,

    De străini, și ”desfrânați”,

    Cu izvoare ce se-neacă,

    În ”câmpia urii”, seacă,

    Lăsând lupii să păzească,

    Ce-a scăpat, ca să trăiască.

    Eu nu am ce să v-ofer...

    Poate o speranță-n Cer,

    Dar și el, cred, din păcate,

    Nu v-aude, chiar de poate,

    Căci, deși viață aveți,

    Nu țipați, ci, triști, tăceți.

  


  Pre-vestire-n pre-știință?

  
    Răsuflând din greu, mi-aține

    Calea Sfântă-un ”sfințișor”,

    Cu-n buchet de flori în mână,

    Pre-știind că le ador.

    Unele sunt de cucută,

    Altele de mătrăgună,

    Lâng-un fir de ”foc și pară”,

    Sper, cules din Iad, în glumă.

    Mă trezesc, sudoarea rece,

    Parcă-mi udă cugetul,

    Ce încearcă să-și reprime,

    Țipătul, sau urletul.

    E-o-ntâmplare, sau o ”veste”

    Pre-transmisă-n dulce somn,

    De un drăcușor, ce-ncearcă,

    Să ”se dea”, și el, mai ”domn”?

    A trecut; m-a ”bătut” gândul

    Să șterg visul cel ciudat,

    Dar, îl țin, ca pre-vestirea

    A ce, va fi fost, odat...

  


  Pro-vorbe ”animălești”

  
    -Ia zii! Iepure ce face?

    Că se cam dădea ca Leu.

    -Păi l-au pris cu Mâța-n traistă,

    Și-acum țipă: Ao-leuu!

    -Doar cu una? Stiu că-s multe;

    Se plângea, mai ieri, Blănel.

    -O să-l scoată-acum, firește,

    Țap ispășitor pe el.

    -Dac-a fost așa. Dar dacă,

    Vulpea-a fost cea ce-a furat?

    Că am auzi, că slugă,

    Ea l-a luat, nu de bărbat.

    -Nașul Urs îi ține trena.

    E ”mireasa” tuturor.

    Pleacă unul, vine altul.

    Iepure-i doar de decor.

    -Le cam știi prea bine vere.

    Ești pe listă, sau ai fost?

    -De când, Bou, m-am fript cu Vaca,

    Suflu și-n iaurt de prost.

    -Dar Măgarul? Se tot jură

    Că Vițelul nu-i al lui.

    -Să plătească, de nu poate

    Să-și mai țină ”pofta”-n cui!

    -L-a cam dat nevasta-afară.

    Măgărița e de soi.

    -Luna trece și ea ”zbiară”...

    Vin Cățeii câte doi.

    -Tu tot singur? Apa-n piuă

    O cam bați de multișor.

    -Mă mai dau la câte una,

    Dar mă ”plimbă”; nu-i ușor.

    -Cum îți zice? ”Plimbă ursul!”?

    Vinde-i blana la Pădure,

    Și-o să vezi, că pentru țoale,

    Poate multe să îndure.

    -Vrei să mint? Dar ști că asta

    În picioare e cam scurtă.

    -La borcanul plin cu miere,

    Urșii ling, nu se încurcă.

    -Știi, am preferat o Turmă

    S-o păzesc; nu o nevastă.

    -Prea vrei bici din cozi de câine.

    Chiar să scapi, vrei, de năpastă?

    -M-am trezit de dimineață,

    Că am vrut s-ajung departe...

    -Și-ai ajuns în groapa asta...

    -Am săpat-o pentru Moarte.

    -Nu te lua de Cea-ce-face

    Goluri printre noi mereu.

    -Am fost prost. Puteam, mai bine,

    Să pun lațuri; nu e greu.

    -Chiar tu crezi că se mănâncă

    Tot ce zboară prinprejur?

    -Mă gândesc la Libertate...

    Că mi-e dor să fac un tur.

    -Nu mă pun cu tine vere,

    Căci ai mintea” odihnită”;

    Poate prost ar spune alții,

    De n-ar fi ”pieziș” pornită.

  


  Proștii-și ”țipă” ignoranța

  
    Proști-și strigă ignoranța,

    În cuvinte cu-nțeles;

    Sensul lor, de bine-n viață,

    E, normal, sub înțeles.

    De ”Mi-e foame!”, țipă unul,

    Pâine-n gură i-o înfig.

    Că voia dreptate, tontul,

    Știe cel ce zace-n frig.

    ”Sunt sătul”, se plânge altul,

    Și e ”supt”, de-nalți inculți.

    Că vorbea de chinul vieții,

    Înțeleg doar cei desculți.

    ”Prost mai sunt...”, suspină ”bunul”,

    Și-i tratat, pe loc, ca ”ei”,

    De rămân doar două caste:

    ”Buni-ne-buni”, și ”Buni-mis-ei”.

  

  
    Sunt ne buni doar pentru cei,

    Ce tot mișună, ca ”ei”,

    Printre legi, plăceri, putere,

    Și impun, sub bici, tăcere.

  

  
    Sunt ne bun, își spune omul,

    Ronțăind coajă din pomul,

    Ieri tăiat, cruce să fie,

    Pentr-un frate, ”dus” sub glie.

  

  
    ”Ticăloși...”, se-aude-o șoaptă,

    Resemnată, vinovată,

    Că, amar de ani în silă,

    Și-a crescut pruncii din milă,

    I-a-nvățat ce e credința,

    Că ”umană” e ființa,

    Că-n om ura e ”străină”,

    Iar iubirea e divină.

  

  
    Proștii-și țipă ignoranța,

    Ca și mine, într-un sens...

    În cuvinte-”nflăcărate”,

    Mă ”îmbăt” cu fumul dens.

  


  ”Pufoșica” iarnă ironii discrete

  
    -melodie fără cânt-

  

  
    Dup-o lungă perioadă

    De-ncercări și ezitări,

    Iarna și-a ”intrat în mână”,

    Fără alte ”frământări”.

    Mantia, o ”flecușteață”

    De blăniță albă, fină,

    Mângâia, fără-ncetare,

    Totul în cădere lină.

    Fulgi pufoși, doar la vedere,

    Reci în fond, ca fii de ger,

    Cam zburdau, cu-nfumurare,

    Mândrii că veneau din Cer.

    Mic cu mic, la întâmplare,

    Se-nghionteau, sau se certau,

    Dar, cu ”Muma-Iarnă”-n spate,

    ”Puși la locul lor”, cădeau.

    Feeria-nviorată

    De vârtejuri mici de vânt,

    Amintea de-un vals, sau altă

    Melodie fără cânt.

    ”Mama” desena, în goană

    Arabescuri în pomi goi.

    În sculptura-n alb și negru,

    Plângeau doar lăstarii moi.

    Neobișnuiți cu frigul,

    Fragezi și urcând spre Cer.

    S-au ”trezit”, brusc, că, în viață,

    Crengi bătrâne mai și pier.

    Cușma grea, pe frunți străbune,

    O invidiau și ei,

    Căci, pe ei, sulițe simple,

    Fulgii-alunecau mișei.

    Scârțâind cu cumpătare,

    Cu iubire, calm, sfătos,

    Ramu-ncărunțit de vreme,

    Îi lua, la sân, duios.

    Orele-au trecut și norii,

    Rând pe rând s-au descărcat;

    Aburi-ncrustați ca stele,

    Au căzut, sau au plecat.

    Brusc, în pacea nefirească,

    Se aude-un fâlfâit;

    Ghiara corbului se lasă

    Pe un ram de pom rărit.

    Ține-n clonț o-mbucătură,

    Și se ”dă”, fudul, isteț;

    A luat-o din tigaia

    De din față de coteț.

    Liniștea e tulburată

    De-un lătrat, pe drept, nervos.

    Pofticios, un corb zâmbește

    La cățelul mic, haios...

  


  Răbdarea apei

  
    Am iubit mult lacul care,

    Printre dealuri strecurat,

    Îmi zâmbea în zori de ziuă,

    De o boare răsfățat.

    M-aștepta să-i laud fața,

    Ce-n mici valuri scânteia,

    Și să-i mângâi depărtarea,

    Ce-n privire se pierdea.

    Se-oferea, cu încântare,

    Celui ce voia să bea,

    Și primea la sânu-i, tandru,

    Oameni buni, și lume rea.

    Unii aruncau gunoaie,

    Ca și ei, în apa lui,

    Și-l călcau, cu cizme sparte,

    Ca și sufletul, de-un ”cui”.

    De metal, sau răutate,

    Nu vreau ca să spun acum,

    Când privesc la care pline,

    De păcate-n lung de drum.

    Trupuri, ce ”purtau” în fapte

    Obiceiuri de imaș,

    Se clăteau în apa dulce;

    Murdăria n-a rămas.

    Chipuri, de plăceri pătate,

    Încercau, câte un pic,

    Să se spele de păcate;

    Reușeau? Nu pot să zic.

  

  
    Nu știu cum, și cum se face,

    Că mă iau de semeni dragi,

    ”Șerpuleți de sân” de care,

    În zadar, să-i scoți, tot tragi.

    Însă locul, ca splendoare,

    Îl simțeam ca ”El”, al meu,

    Căci, în apa răbdătoare,

    Îl simțeam pe Dumnezeu.

  


  Raiul cu goi

  
    Deschide vecine capacul

    la podul ce-n ceruri se-ntinde!

    Afumă-ți acolo și șunca,

    c-apoi, poți ușor, a o vinde!

    Util să îi fie, odată,

    și el, căci în rest, mai nimica!

    Te urcă pe scară cu grijă,

    și-ajută, de poți, și furnica!

    Oferă-i și ei poate-o șansă,

    s-ajungă, s-o vadă, și El,

    căci poate-o preschimbă-n umană,

    da-n rest, să rămână la fel!

    Și vremea, n-o pierde pe-acolo,

    să cauți un Eden pierit,

    căci glia, ce-ngroapă furnica,

    E Raiul atât de dorit!

    Coboară cu grijă, și lasă,

    o Cale, din Cer, și spre noi,

    să aibă și îngerii-o șansă,

    s-ajungă în Raiul cu goi!

  


  Șansa schimbării

  
    Ani trec naivi, în pripă,

    Presărați cu ”rătăciri”.

    Fără-un ”mâine”-n orizonturi,

    Viața-i numai ”amintiri”.

    Trist, închini ”cupa tăcerii”;

    Vorbele te-au istovit.

    Într-o lume nemiloasă,

    Chiar și gându-i otrăvit.

    Mulți își schimbă-”nfățișarea”,

    După pofta inimii.

    Preschimbarea-i și la suflet,

    Simplii robi ai patimii.

    Spiritul de ”turmă”-i ”dulce”:

    Faci, ce faci, fără-a gândi.

    Toată viața ai doar grija,

    Fericirea de-a pândi.

    Tragi o linie la ”toate”;

    Rezultatu-i ”nul” curat.

    Ești uimit. Spui: ”Nu se poate!

    Câte-n viață am cărat!...”

    Prea târziu, ”eu-l” din tine

    Se răscoală, sau ar vrea.

    Ai o șansă la ”schimbare”;

    Una mică... sau nu prea...

  


  Sau pe-acolo

  
    Obosit sunt Doamne-n cuget,

    Că suport al lumii muget,

    Și mă fac că nu-nțeleg,

    Firul vieții să-l dezleg,

    Și m-ascund, discret, de haită,

    Când, prin vise, dau o raită.

  

  
    Urletului nu-i răspund,

    Chiar de e acut, profund,

    Iar la behăieli ciufute,

    Le arăt pingele rupte,

    Găuri largi în buzunare,

    Și răbdare fără stare.

  

  
    Cât privește croncănitul,

    Mârâitul, cârâitul,

    Le accept, chiar de mă dor,

    Căci fac parte din decor,

    Și mă-ndeamnă, căci sunt bun,

    Să m-ofer ”carne de tun”.

  

  
    Ce-ar mai fi?... A! Încă-s viu,

    Sau pe-acolo... Nu mai știu.

  


  Senzualul tot

  
    -pe baltă-

  

  
    Timpul, cam anemic se târa agale.

    Cucul, singuratic, ”cucăia” pe vale.

    Își chema consoarta, iar, și iar, plecată;

    N-o credea, ca satul, pupăză ”stricată”.

  

  
    Lacul, flușturatic, se zbătea în undă,

    Salcia pletoasă, încercând s-o tundă.

    O făcuse-odată după ploi în ”valuri”:

    Crescuse aiurea, rupând și din maluri.

  

  
    Trestii-nalte, fine, ”fragede”, ca fire,

    Fremătau, ”atinse”, de Vântul ”subțire”.

    Mângâiate tandru, se-unduiau ”turcește”,

    Gândindu-se poate... nu la sex, firește.

  

  
    O Răchită suplă, mult mai ”aptă”-n toate,

    Le dădea cu tifla, și-n vorbe, și-n fapte.

    Se-arcuiau, prea/ne/bune, ca, de, lumea nouă,

    Căci erau pe baltă... Ce vă pasă vouă!

  

  
    Gâfâind de truda, de a sta degeaba,

    O Broscuță ”fină”, se-ntrecea cu graba.

    O surată-”ncinsă”, la minte, și trup,

    O-ndemna, să vină, la un dans în grup.

  

  
    Pe tăcerea surdă, liniștea se-”ntinde”;

    Senzualitatea, ”simplul tot” cuprinde.

  


  Sexumane/i

  
    De bărbați numai de bine;

    Lesbos e doar insulă,

    unde viața ”înflorește”

    și fără ”particulă”.

    Cea-ce-i bine ”înzestrată”,

    se întinde-n dorul ei,

    cu oricare, care-i place,

    fără prea mulți dumnezei.

    În plăcerea ei, bărbatul,

    sigur nu l-a depășit,

    tot ”intrând” în sentimente;

    doar, cu stângul, a pășit.

    Vraiștea, ca la ea acasă,

    și-a făcut de cap ”duios”,

    peste tot, pe unde poate,

    și prin față, și prin dos.

    Sexul, ce nu e doar ”joacă”,

    și-a pierdut din ”sensul” lui.

    Cu regrete ”diluate”,

    multe ”ele”-l pun în cui.

    Câte una, sufletește,

    suferă de-Adam-ul ”Lui”.

    O iubire ”încolțește”;

    unde dracului s-o pui?...

    Poftele, cert nesătule,

    azi înghit aproape tot;

    doar de pui pământ pe ele,

    poți să-nchizi avidul bot.

  


  Sfârșit de toamnă

  
    -slăbiciunea viului-

  

  
    Undeva, departe,

    Pierdut printre nori,

    Scâncește-n tăcere,

    Licărul de zori.

    Timpul îl alină

    C-un zbor de cocori,

    Și-i arată-n lacuri,

    Licărul de sori.

    Raze, descurcate

    Din ghemul de foc,

    Își fac, printre umbre,

    Gâfâind, greu, loc.

    Cerul se aprinde

    Într-un colț, ratat

    De neguri cernite,

    Ce-n rest, l-au pătat.

    Adunate-n nouri,

    Ca rugi ne-mplinite,

    Torente de lacrimi,

    Zac, ca în morminte.

    Pâcle reci, mocnite,

    Unduind a jale,

    Coborând din dealuri,

    Se întind pe vale.

  

  
    ”Așchia subțire”,

    De ger, se înfige

    În trupul de floare,

    Ce-n petale plânge.

    Liniștea își pierde

    Somnu-n foșnet fin.

    Vuietul se-aude

    Ca ofertă: ”Vin!”

    Frunze sfârtecate

    De un vânt tăios,

    Zboru-și curmă-n vaiet,

    Jos... și tot mai jos.

    Ruguri ruginite,

    ”Arse”-n vii culori,

    Lasă, în uitare,

    Și miros de flori.

    Glia, nesătulă,

    Va primi de toate.

    Mai dureaz-o clipă,

    Lungă, cât o moarte.

    Nu-mi mai ”simt” privirea;

    Lacrimile-o-neacă.

    Slăbiciune-i ”viul”;

    Tot aștept să-mi treacă.

  


  Sfatul pruncilor

  
    Când te-ascunzi în gânduri ești

    Ca un mort cu viață.

    Numai rele, primești vești,

    Ca-ntr-un cânt de cață.

    Pesimist, că-i rău, mai tot

    Ce va să se-ntâmple,

    Mârâi când vezi că, din nou,

    Paharul ”se umple”.

    E normal să-l verși, gândind

    Că soarta-i de vină.

    Buruieni, tu, tot sădind,

    Nu vezi floare fină.

    Ia aminte la cei mici;

    Au dreptatea-n fire.

    Vor și tați, vor și mămici,

    Și-ntr-un fel, iubire.

    -Mai zâmbiți și voi părinți!

    Pruncii ne învață.

    -Nu ne place când țipați,

    Preschimbați la față...

  


  Simplu pom

  
    Când ciulini-și văd de treabă,

    Zbenguindu-se în vânt,

    Mă întreb, cert, fără treabă,

    Ei, ce rost au pe pământ.

    Poate sunt, doar ca să umple,

    Golul câmpului ”secat”,

    Și să dea un pic culoare,

    Iernilor cu ger uscat.

    Poate vor să ne-amintească

    Rătăcirea de străbuni,

    Cu alese flori, țepoase,

    Oameni buni, printre ne buni.

    Poate-aduc alint trăirii,

    Mângâind-o cu-o glumă

    Când, din depravări renaște,

    Mână-n mână cu-o minciună.

    Șansa curmă-n timpuri zborul

    Celor ce s-au vrut ciulini.

    Din pustiu renaște dorul

    Cântecului cu ”mălini”.

    E Crăciun și nu prea ninge.

    ”Capra” toacă-n curți de om.

    Cu rășina scursă-n soclu,

    Prins în cuie, plânge-un pom...

  


  Simplul răsărit

  
    -asistentei N.-

  

  
    Într-un loc cu fiare-n care,

    Lupii-ar fi mici ticăloși,

    O fmeie își ”închină”,

    Viața, pentru ”sănătoși”.

    Vrea, cu slabele speranțe,

    De-a clădi ceva de soi,

    Să îndrepte ce se poate,

    Și să ”umple” ochii goi.

    Cu o grijă nevăzută

    De multiplii ”doritori”,

    Ea adduce alinare,

    Chiar și celor ”urlători”.

    Cu un zâmbet, sfat, pilulă,

    Îți oferă, fără-a ști,

    Șansa de-a avea alt ”mâine”,

    Fără gemete ”la zi”.

    Din păcate însă n-are,

    Un remediu mult droit,

    Pentru cei ce vor să vadă,

    Zilnic, simplul răsărit…

  


  Sincer, nu mi-e greu i.a

  
    Condus cu ”nădejde”,

    De cei ce conduc,

    Nu știam, desigur,

    Încotro s-o-apuc.

    Drumul înainte

    Părea înapoi;

    Jocul de cuvinte

    Îl ”gustăm” doar noi.

    M-am dat mai în ”lături”,

    Ca s-ajung ei,

    Și mi-am zis: Pe ”bune”,

    Sunt chiar ei, ”mi-s ei”!

    Cu o nonșalanță

    Demnă de mai rău,

    M-așezai în rândul

    Lung, cam până-n hău.

    Să rămân acolo,

    Mi-a trecut prin gând,

    Dar apoi, în silă,

    M-am pus la alt rând.

    Tropăind oleacă,

    Pe loc, ca la dans,

    Am cântat o odă,

    Scrisă în avans.

    Prea-slăveam ”mărirea”,

    A ceva ce-i mic.

    Viitorul poate?

    Nu mai știu ce zic.

    Ne-mbătam cu vorbe,

    Din idei, acrite,

    Și-aduceam elogii,

    Faptelor sfrijite.

    Cu ochii în lacrimi,

    Înnegriți de fum,

    Nu ceream mâncare,

    Căci eram pe ”drum”.

    Calea nevăzută,

    O urmam ca orbi;

    Ne ghida-n speranță,

    Croncănit de corbi.

    Undeva, probabil,

    Am ajuns atunci.

    Unde? Nu ”importă”!

    Vai de bieții prunci.

    Azi, stau la taclale

    Cu un ”eu”, de-al meu.

    Ca să-mi plâng de milă,

    Sincer, nu mi-e greu...

  


  Singur stau în Rai învins

  
    Singur stau pe malul urii,

    În miasma de scursori.

    Din mocirla vieții moarte,

    Crude voci, îmi dau fiori.

    Că sunt oameni, sau hiene,

    Nu pot spune, cert, acum,

    Căci, în urlete și fapte,

    Mână-n labă-și dau, oricum.

    Gurile macină vorbe

    Îmbibate cu venin,

    Iar pentru sărmani cu suflet,

    Cerga, pregătită-o țin.

    În ”țol uri” de sentimente,

    Largi croite de șacali,

    Defilează, prin trăire,

    Conștiințe de vasali.

    Slugi umile, prea-plecate

    Poftelor strivite-n dinți,

    Boturile-și ling, de sânge,

    Și urlă ieșiți din minți.

    Singur stau pe țărmul urii;

    Orizontu-i smog încins.

    Unii spun c-aici e Raiul...

    Doar c-a fost, de Iad, învins.

  


  Soarele și Timpul

  
    -ironia aiureli-

  

  
    Clepsidra rănită,

    În Timp răstignită,

    Se zbate în ”cui”,

    Căci voia-i a Lui.

    Departe, în zare,

    Un petec de Soare,

    Ce-n zori, răsfirat,

    Se mișcă ciudat,

    Și, vrând să apară,

    Tot urcă-ntr-o doară,

    Pe-un Cer zbuciumat,

    Cu nouri pudrat.

    O Rază precară.,

    Mai mult o ocară,

    Se scurge încet,

    Din Timpul ascet,

    Ce lasă un gol,

    În om, și pe sol.

    Prieten la ”toartă”,

    Cu Noaptea ingrată,

    La Soare el țipă,

    Că face ”risipă”.

    -Haine, haine,

    Ce ai azi cu mine,

    Și ții doar cu cea,

    Ce Ziua mi-o ”bea”?

    -Acuza-i nedreaptă,

    Te ia după faptă,

    Că-mi place, să știi,

    Lumina de zi!

    -Atunci poartă norii,

    Ce-mi tulbură zorii,

    Spre câmpul uscat,

    Ce plânge, stricat!

    -Eu plec, spune Timpul,

    Lăsând Anotimpul

    Să-și facă de cap,

    Ca porcul cu-n nap!

    În Toamna târzie,

    ”Mâncat” la chindie,

    Un Soare supus,

    Dispare-n apus.

  


  Soarta artistului

  
    -trai de om pătat-

  

  
    Vijelia tot insistă...

    Vina lui, e, că există

    Și se-nalță-n calea ei...

    Cu un rost? Cu vre-un temei?

    Căci, ce este-un nuc ”pierdut”?

    Simplă casă pentr-un cuc,

    Ce, retras de gura lumii,

    Cântă singur, ca nebunii.

    Umbra lui, și glasul sec,

    Soarta lumii o ”petrec”,

    Iar pe orizontul fad,

    Brațe verzi, spre Ceruri, ”cad”.

    Rodu-i pustiit de oameni;

    Tari sunt ”cojile” de semeni.

    Corbi și coțofene-nvață,

    Cum să furi, ca ei, o viață.

    L-am văzut, ieri, doborât;

    Vijelia... M-a durut.

    Dup-o zi, doar crengi răzlețe,

    Cărau puștii prin fânețe.

    Ca-ntr-un gest de ”omenie”,

    Am pornit spre el, prin vie.

    L-am privit... un ciot ”scurtat”

    Pentr-un ”trai de om pătat”.

  


  Soprana

  
    -darul-

  

  
    Grația a fost cadoul

    Oferit de cel de Sus,

    Ce, cu-ncântătoare grijă,

    Și o voce-n dar a pus.

    Cu talentu-I de artist,

    Trupu-n ”viață” ți-a sculptat,

    Și-n deplină armonie,

    Fața-n ”farmec” ți-a pictat.

    Cine ești? Oglinda știe,

    Când te uiți uimită-n ea.

    Capodopera fragilă,

    Ești chiar tu, iubita mea.

    Glasul, ca o adiere,

    Urcă-n tril spre Raiul pur.

    Ciocârlia îl ascultă;

    Jenă-i e, privind în jur.

    Totul freamătă în tine,

    În vârtej de pasiuni.

    Fericit e-acel ce cade,

    Jertfă fragedei minuni.

    Timpul trece; altul vine.

    Despărțirea-i fiica lui.

    Azi, te mângâi doar prin gânduri;

    Tu, ”Iubitule!”, cui spui?

  

  
    (prietena lui O.)

  


  Sopranei D

  
    -fir de mac pierdut în grâu-

  

  
    Glasul se înalță-n sala

    Ce îl ține-nchis, captiv.

    Freamătul, de încântare,

    Laudă un dar nativ.

    Trupul se-arcuiește-n zboruri

    Spre un Cer nedefinit.

    Ochii-s vii scântei pe chipul

    Ce-n vecie-a-ncremenit.

    Vuietul vocii se stinge;

    Șoapta-i susur de izvor.

    Numai sufletu-o percepe

    Ca un tainic și sfânt dor.

    În cuvinte mângâiate,

    Sunete, noi sensuri dau.

    Valuri de nuanțe calde,

    Susură, izbesc, sau stau.

    Uimitoarea răbufnire,

    Sentimentelor dau frâu,

    Ca o floare-a vieții noastre,

    Fir de mac pierdut în grâu.

    Reflectorul se aprinde

    Ca incendiu-n lung de lan.

    Feeria se destramă;

    Cu iubire plânge-un fan.

    Că sunt eu, sau e un altul,

    Nu vei ști, căci nu îl vezi.

    Calea ta e în ”lumină”,

    Și în dragoste... de crezi.

  


  Statul și satul nou

  
    ”Bob cu bob se face spicul”.

    Pentru cine? Pentru noi?

    Ai, fugiți de-aici cu poanta!

    Noi suntem, la car, doar boi.

    Grâul bunăstări-n viață

    Îl culeg doar cei sus-puși,

    De un ”el”, și-o ”ea, și-o ”masă”,

    Cert, cu ”preșul vorbei”, ”duși”.

    Câmpurile sărăcite,

    Des udate-n lacrimi-râu,

    Sunt arate cu ”trăirea”

    Satului ținut în frâu.

    Haturile-s doar în scripte;

    Totul e vândut tacit.

    S-a schimbat și el la față;

    Are-un chip ars și pocit.

    Oameni se zbat în lesa

    Ferm ținută de ”copoi”.

    Au o șansă ca să scape,

    Însă-n viața de apoi.

    Gura lor urlă la Lună,

    Lung, într-un ”zadar” prelung.

    Viața lor e prea ”lucrată”,

    Cu un adevăr cam ciung.

    De înjură câmpul, viața,

    Azi, țăranul istovit,

    E, că buruiana legii,

    Prea ades le-a năpădit.

    Satul, câmpurile-și pierde,

    Da-i rămâne de-un mormânt.

    Are-n dubla viziune,

    Viitorul... în pământ...

  


  Stele, suflete pierdute

  
    Suflete-ntinate,

    De viață învinse,

    Stele-nsingurate,

    În neant, nestinse.

  

  
    Astre-ngemănate,

    Doar întru lumină,

    Plâng, îndepărtate,

    De voia divină.

  

  
    Soarta le desparte

    Într-un Timp ”fugit”,

    Ce nu mai revine,

    În spațiul ”lărgit”.

  

  
    Le privesc în noapte,

    Singur, obosit.

    Nu mai acuz Cerul,

    Ce le- părăsit.

    (fiecare suflet ”dus” este o stea... ce se îndepărtează permanent)

  


  ”Străina” sufletului meu

  
    Mai stai! Te duci? Revin-o!

    Știu, dreptul ai să pleci.

    Cât te iubesc Străin-o...

    Nu crezi în lacrimi reci?

    Scânteile de bucurie,

    Ce-azurul ochilor scăldau,

    Erau dovada cea mai vie,

    Că și iubeam, ce-atunci vedeau.

    Înlănțuiți de dulci cuvinte,

    Și-n șoapte calde răsfățați,

    La răutăți nu luam aminte,

    Căci, fără bani, eram bogați.

    Pe chipul adumbrit de plete,

    Ca macii buzele-nfloreau,

    Și-i culegeam, cu falsă milă,

    Căci alți-n loc, tot răsăreau.

    Cu răsuflarea lavă-nfierbântată,

    De focul poftelor din trup,

    Ardeam în pasiunea-ncrâncenată,

    Și ore lungi, din Timp, am rupt.

    Din clipe de extaz făcut-am borne,

    Ce, în pustiul sorții, des le-am pus,

    Și-n Cartea-ți Vieții, scrisă doar în ciorne,

    Am pus să se-odihneasc-un fus.

    Azi, Clipele se scurg nemăsurate,

    Prea lungi cu amintiri ce dor,

    Iar zilele, încrâncenate,

    Obol cer nopților, în cor.

    Ai apărut în calea mea pe seară

    Străina sufletului meu,

    Și ne-am iubit o lună și o vară,

    Până-ai ”plecat”... la Dumnezeu...

  


  Sub cer senin

  
    Mici clepsidre sparg tiparul

    Anului de neguri plin,

    Și-ntr-un zvâcnet de nădejde,

    Rugă-nalță-n cer senin.

    Mii de frunze-ngălbenite;

    Nu de ură, ci de chin,

    Se aștern, covor de jale,

    Tot sub cerul cel senin.

    Crengi uscate de uitare,

    Sfârtecate de suspin,

    Trag de glie-ncrâncenate,

    Tot sperând, spre cer senin.

    Rădăcinile se vaită,

    Îngrozite de-un vecin,

    Ce-a-ndrăznit și el odată

    Să iubeasc-un cer senin.

    Singur, prăbușit sărmanul,

    De un vânt hain, străin,

    Se sufocă-n toamna rece,

    Chiar de e un cer senin.

    Smulși din viață de o soartă

    Implacabilă-n destin,

    Dragi părinți se pierd de fiii

    Rătăciți... sub cer... senin?...

  


  Suflete, prea triste nave

  
    -căzuți în umbra sorți-

  

  
    Ca un fund de mare-a morții,

    Presărat doar cu epave,

    Lumea noastră tot înghite,

    Suflete, prea triste nave.

    Valurile vieții-”ncinse”

    De furtuni, gen pasiuni,

    Fac și fac, mereu, epave,

    ”Hrană” pentru-adânci genuni.

    Mulți, căzuți în umbra sorții,

    Cu Lumina obturată,

    N-au puterea să mai creadă,

    C-or ”pluti”, din nou, vreodată.

    Cu privirile-”năcrite”,

    De ce văd, și ce-au trăit,

    Se agață, ”pai de șansă”,

    De suflet istovit.

    Zorii-i văd striviți de noapte;

    Cerul, ca ceva pierdut.

    Poarcă-parcă-a fost și zâmbet...

    Amintirea a durut.

    Trupurile zac, strivite;

    Conștiințele, la fel.

    Totuși, fiecare ”simte”...

    Ce? Nu știu... dar... poate El.

  


  Tabloul incertitudini

  
    Culorile se plimbă

    Pe pata albă, stinse.

    Contururile pânzei

    Sunt vagi, în jur prelinse.

    Imaginea ”ființei”,

    Cu greu se înfiripă.

    Mici umbre-mprăștiate,

    Sunt păsări cu-o aripă.

    Încet, încet, teroarea

    De-a fi ceva în van,

    ”Acrește” licărirea

    De spic pierdut în lan.

    O palidă speranță,

    Ieșită dintr-un sens,

    Împrăștie-ncet ceața

    Și fumul minții, dens.

    Penelul se agită,

    Cuprins de-un mic suspin;

    Înșiră-apoi doar clipe,

    Pierdute din destin.

    Splendoarea nu se naște,

    Din visele ce-o țin.

    Un purpuriu se stinge-n

    Paharul, gol, de vin.

    Din pași în pași, distanța

    De-un început frustrat,

    Se-nclină spre origini,

    Cu-n prim final uitat.

    Imaginea se schimbă

    În orizont de drum.

    O lacrimă-l aprinde;

    Fundalul e doar scrum.

    Clepsidra se înclină,

    Stingheră-n timpul ei.

    E-o simplă ”păstrătoare”;

    Nu poți să-i ceri ce vrei.

    Nuanțele se schimbă,

    Sub ochi nevăzători.

    Doar mintea le-nțelege:

    Legat, nu poți să zbori.

    Cu mâna încleștată

    Pe-un scop puțin precis,

    Schițez Copacul Vieții,

    De parcă-aș fi decis.

    Imaginea se plânge;

    Lumina a căzut.

    Dur, negrul o lovește;

    Sunt sigur c-a durut.

    Vagi palide contururi,

    De Lume amintesc.

    Să iasă-n față, toate,

    Râmjind se pregătesc.

    Tabloul își exprimă

    Reproșul în ton dur.

    Pământul se cam pierde

    În Cerul gol, impur.

  


  Tica... tac

  
    -undeva, în praf de scrum-

  

  
    Ceasul bate orele,

    Ignorându-și clipele,

    Lăsând luni, ca ielele,

    Să îngroape zilele,

    În ani zgrunțuroși, ce ”curg”,

    Rupți din Timpul demiurg,

    Ce creează, fără jenă,

    Gol în lumea chiar perenă,

    Ce se ”stinge” ea în ea,

    În șlagăr de cucuvea,

    Și renaște doar arar,

    În ceva, ce... n-am habar.

    Trist, văd omul tot mai rău,

    Chiar cu suflet de călău,

    Distrugând și pom și aer,

    Și plângând, apoi, de fraier,

    Că n-are ce mai jertfi

    Poftei lui, gropar de-a fi,

    Pentru tot ce viață are,

    Ca uman, ocean, sau floare.

    Și așa, fără a ști,

    Groapa-și sapă zi de zi,

    În pământ, dar și în zori,

    Îmbâcsind, cu moarte, nori,

    Și rămâne cu-n amic,

    Ceasul, care face ”Tic!”,

    Cu un ”Tac” pierdut pe drum,

    Undeva, în praf de scrum,

    Unde-n liniștea eternă,

    Viața fâlfâie... în bernă.

  


  Timp înțelegător

  
    Pe sub Timpul zbuciumat,

    Mă strecor agale,

    Căci am pasu-ngreunat,

    De prea multă jale.

    Orele mă știu de mult;

    Mi-au ”bătut” cam toate.

    Nu mai stau să le ascult;

    Sunt cu clipe sparte.

    Din Clepsidra Vieții, ieri,

    Scuturată bine,

    Au căzut, nu multe, jos,

    Rănite, dar fine.

    S-au împrăștiat, și-au curs

    În tenebre sumbre,

    Așteptând să le urmez,

    Ca și alte ”Umbre”.

    Astăzi, Timpul nu-l zoresc,

    Și nici el, pe mine;

    Îi e teamă că trăiesc,

    Doar de azi, pe mâine.

    Poate are remușcări...

    Sau doar mi se pare.

    I-am plătit destule ”dări”...

    S-aibă milă oare?

  


  Timpul propriu

  
    Răsfirată-n Timpul

    Urgisit să fie,

    O joacă perenă,

    Fără ”omenie”,

    Lumina-și urmează

    Drumul ”stins” de soartă,

    Spre o Veșnicie,

    Ce-i, ”din fașă”, moartă.

  

  
    Din istorii, ”umbre”,

    Rând pe rând, s-au ”șters”;

    Au rămas legende,

    Ce s-au ”zis din mers”.

    Rădăcini de sânge,

    Împlântate-n om,

    Își pierd din vigoare,

    Și când moare-un pom.

    L-a creat Natura

    Într-un mod ciudat.

    E secretul care,

    Nu a fost trădat.

    A lovit cu fiare,

    Și cu foc, în lemn.

    A secat izvoare,

    Fără-un scop prea demn.

    Apa, focul, glia,

    Aerul, și restul,

    Au tăcut, cu teamă;

    A ”vorbit” doar ”prostul”

    În cuvinte plate,

    Îngâmfate-n sensuri,

    A decis, el singur,

    Că-i stăpân pe ”ceasuri”.

    A văzut Vecia

    Ca un Timp ”închis”,

    Fără-a ști că, groapa,

    Astfel și-a deschis.

    Viețile au Timpul

    Propriu cât trăiesc.

    În acesta-i altul,

    Preschimbat, firesc.

    Omul, în trufie,

    Moartea-a inventat,

    Și-obsedat de asta,

    Viața și-a scurtat.

  


  Trăind cu pirul

  
    Ascuns după degetul mare,

    Priveam buruiana crescând;

    Să merg, să îi fac viața-amară,

    Ciufut, mă ”bătea”, chiar un gând.

    L-am pus, mai la coadă, să șadă,

    Căci, chef nu aveam, de urnit,

    Dar el, într-o haită cu alții,

    Să-mi plângă de milă-a pornit.

    Căci, zdravăn la cap, mai gonisem

    Acolo, ”intrușii” de rând,

    Ce, zilnic, o viață amară-mi

    Făceau, când slăveam Timpul, stând.

    Și-așa-n așteptarea Veciei,

    Ca omul în tot credincios,

    Zâmbeam, când vedeam cum, Trăirea,

    Se-nvârte în cerc vicios.

    Nu ai, viu, te zbați în nevoie;

    Vrei mult, vrei-nu-vrei, mult muncești;

    Ca ”roade”? Doar praful pe tobă,

    Cu dreptul deplin, să bocești.

    Îți dai vlaga slabă-n arendă,

    Ca-n chinuri, să-mbraci bucurii,

    Și lași frumusețea ca pradă,

    Flămândelor ”guri aurii”.

    Te ”fac” din cuvinte-mbuibate

    Cu sensuri de ”poți-dacă-vrei”,

    Și-ți dau, brânci, sau șuturi în spate,

    Când simți, ”fără cap”, umeri grei.

    Și-atunci, de ce eu, un nevolnic

    În lupta puterii pe bani,

    Să-mi stric bunătatea mentală,

    Și viața, zgârcită la ani.

    Accept buruiana, ca șansă

    A celor ce nu sunt frumoși,

    Și-n umbra splendorii-acceptate,

    Sunt oameni ”deschiși”, nu gomoși.

    Problema e însă ”fragilul”,

    Ce, ”scump”, îl urmează mereu,

    Și moare în ”plasa-nchisorii”

    Țesute de pir, și mi-e greu.

    Și-n om buruiana tot crește;

    Pungașii sunt pir-ne-nsemnat:

    Mai răi sunt scaieții de Țară,

    Ciulini, prinși de cel resemnat.

  


  ”Trăirile” ce pier

  
    -plângând din gură-

  

  
    Am visat că am fost trans-pus

    Jude în Natură;

    Toți, în jurul meu, lezați,

    Se plângeau din gură.

    Se văitau că umani răi,

    ”Fiare-n omenie”,

    Distrugeau totul, ”senini”,

    Cu sălbăticie.

    Că nu-s bun, am încercat,

    Să le spun pe dată;

    Cum să dau verdict corect,

    Când, de om, am ”pată”.

    Dacă frunze-aș fi avut,

    Sau patru picioare,

    Sau aripi, sau ce au ei,

    M-aș fi ”dat”, cred, mare.

    Dar așa, zău, nu-mi venea,

    Să judec umanul,

    Căci știam, din start, că el,

    E dușman, ”sărmanul”.

    Dar, mustrat de conștiință,

    Cât pe ce să mă ”trezesc”

    Că le spun că au dreptate,

    Că umanii mă-ngrozesc.

    Rușinat că adevărul,

    Nu îl pot rosti concret,

    Am cam ”șters”-o-n plină jenă,

    Și-am deschis ochii, discret.

    Dar o voce, cred, din minte,

    Sau Natură, sau din Cer,

    Mi-a șoptit, cam resemnată,

    De ”trăirile” ce pier:

    -Ce vă pasă vouă, oameni,

    De ce credem noi de voi?

    Vă veți ”deștepta”, probabil,

    Rătăcind prin codrii goi!

  


  Tu femeie orișicare

  
    -melodie-

  

  
    Draga mea, tu, orișicare,

    Ce femeie te numești,

    Și ai chipul ca o floare,

    Te aștept... să mă iubești!

    Nu te-ador numai platonic;

    Să te simt în mine vreau,

    Și s-aud al gurii vaiet,

    Când, cu tine, totul dau!

    Să nu gemi numai de formă,

    Ci de calde, dulci simțiri,

    Când te pierzi în neființa

    Arzătoarelor trăiri!

    Trupul să-ți zvâcnească-n taina

    Mângâierilor ”adânci”,

    Ce te fac să simți fiorul

    Valurilor sparte-n stânci.

    Al toridelor dorințe,

    Tu să fii perpetuu sol,

    Când, în pătimașe fapte,

    Noi ne pierdem, goi, în gol!

    Singuri, în totalitatea

    Necuprinsului finit,

    Să ne-ntindem spre excese,

    Tu femeie, eu iubit!

    În extaze neștiute

    De mici muritori de rând,

    Să-ncrustăm eterne clipe

    Și în suflet, și în gând!

    E final și tu, oricare,

    Vei decide: stai, sau pleci!

    Cerga timpului, străin-o,

    Va umbri nopțile-mi reci.

    Orișicum, o orișicare,

    Oareșicând mă va iubi,

    Pentru-o oră... sau o seară,

    Pentru-o noapte... chiar și-o zi.

  


  ”Umbra” Crăciunului

  
    Pășind peste umbre,

    Zorii se-nfiripă.

    Noaptea, bosumflată,

    O ”întinde”-n pripă.

    Zarea se îmbracă

    Ca de sărbătoare.

    Peste alb și negru,

    Și-a pus, iar, culoare.

    Raze jucăușe

    O ating în joacă.

    Pâlpâie plăpânde,

    Încercând să placă.

    Cerul nu se-arată,

    ”Primitor”, nici azi.

    E Crăciunul, însă,

    Au ”murit” mulți brazi.

    Ține la Natură,

    La fel ca la Om.

    De-aceea i-e milă,

    Când el taie-un pom.

    Totuși, e Crăciunul...

    Bucuria-i mare.

    În copii, candoarea,

    Tristețea, o ”sare”.

    Ce contează-i clipa

    Unui Moș peren.

    În ”crezuri” ,renaște,

    Sufletul etern.

    Milă și iubire,

    El ne-a ”pus”, cu har,

    Și ne-a luat păcatul,

    Prin Isus, ca dar.

  


  Umbră de suflet

  
    Umbră de suflet, versul se frânge.

    Flacăra faptei, pală, se stinge.

  

  
    Urma trăirii e pată pe vis.

    Freamătă-n doruri, destinul proscris.

  

  
    Locul în lume, în ”cuie”-i bătut.

    Crucea de soartă, e mersul ”stătut”.

  

  
    Mintea tot scurmă, ideea de mers.

    Inima geme, în vaietul ”șters”.

  

  
    Ochii scrutează neantul de ger.

    Stele de aur, au raze de fier.

  

  
    Glasul așterne fuiorul de vânt.

    Bocetul simplu, e ultimul cânt.

  

  
    Plânge simțirea în jerbe de flori.

    Noaptea se lasă, eternă, în zori.

  

  
    Piesa-i jucată, decoruri se strâng.

    Gong e doar Timpul, ca dangăt prelung.

  

  
    Cerul își șterge lumina-n culori.

    Viața își pierde doar sensu-n ”valori”.

  


  Umbră de zbor

  
    -puiul de tornadă-

  

  
    Pe apa-nădușită

    De zilele toride,

    Stinghere valuri saltă,

    Prostuțe și frigide.

    Un vânticel, cu jenă,

    Le mângâie un pic;

    Plăpând e, ca și ele,

    Dar îndrăzneț, de mic.

    Fuiorul prinde viață,

    De aer răsucit;

    Tornada-i o copilă

    Pe lacul răvășit.

    Vârtejul nu-i prea mare;

    Doar valuri răscolește.

    Spre ceru-nchis se-nalță,

    Și înspre larg pornește.

    Haotică e urma

    Pășitului pe lac.

    De spaimă și stupoare,

    Se-aud stridente ”Oac!”

    În unduiri feline,

    Cu vântul autor,

    Se ”stinge”-n depărtare,

    Ca umbra unui zbor.

    Pe mal, scornesc povestea

    Cu zmeul ce-a răpit

    Frumoasa Cosânzeană,

    Din lacul meu iubit.

    Privesc, lung, depărtarea

    Ce se disipă-n Cer.

    Un gând pleacă aiurea,

    Cu amintiri de ”fier”.

    E-o veche ”întâmplare”,

    Ce drumu-n ”larg” mi-a dat.

    Mi-e dragă ”-ndepărtarea”

    Din margine de sat.

  


  Umbră de zi

  
    Pale, în falduri, razele cad.

    Valuri de vrajă, nopțile ard.

    Luna-n halou-i de rece stăpână,

    Trece stingheră, în tainică vină.

    Stelele-și pierd strălucirea prin ea.

    Pulberea fină se vede abia.

    Pata tristeții se vântură-n nor.

    Umbre de aripi se scutură-n zbor.

    Țeluri se schimbă, din unul, în mii.

    Foamea exprimă dorința de-a fi.

    Freamătă timpul trecut în zadar.

    Dor e, de viață-n Clepsidra pahar.

    Cupa se-nchină-n favoarea oricui.

    Pocalul se umple cu sânge din cui.

    Din vreri nevăzute-ncrustate pe Cer,

    Lumina acceptă, mici fiice ce pier.

    În vaietul vremii și-al vrerii de-a sta,

    Se stinge în Cosmos, în haos, o stea.

    Doar mintea-nțelege ideea de-”apus”.

    Pământul percepe ”ecoul” de sus.

    Tributul urmează, ca ”umbră de zi”.

    Un om încetează, ca viață- mai fi...

  

  
    (când moare un om, se stinge o stea)

  


  Umbre-n timp

  
    În tenebrele-amintirii,

    Gândul rătăcește.

    Umbre se răsfiră-n timpuri

    Și dispar, firește.

    Palide lumini încearcă,

    Culori să învie.

    Într-o lume ”împânzită”,

    Rodul întârzie.

    În crepuscula uitare,

    Doru-ncet se stinge.

    Picuri vii de întristare,

    Se preling în sânge.

    Trupu-și strigă neputința,

    Tremurând în transă.

    Vina, când i-a luat trecutul,

    L-a privat de șansă.

  


  Un ”Nimic”, cu timp finit

  
    Neștiind ce-i Infinitul,

    Cosmosu-i un Tot-extins,

    Permanent în Începuturi,

    Fără, în ”Sfârșituri”, prins.

    Miile de ani-lumină,

    Sunt doar clipe-n vis și-n gând.

    La perpetua schimbare,

    Nimeni nu așteaptă-n rând.

    Totul vine precum trece,

    Fiecare cu-al lui timp.

    Nu există-un Timp-Stăpânul,

    Ca cel ”scris” de-umanul tâmp.

    Limitat în grota minții,

    Cu ieșirile-obturate,

    El tot caută-n ne-știre,

    ”Cauzele vinovate”.

    Cu efecte-și bate capul,

    Întrebându-se : ”De ce?”,

    Fără-a ține cont de faptul

    Că există tot ce e.

    Din păcate, sau mai bine,

    Are-un ”merit”: muritor,

    Și, pe scena Veșniciei,

    E un trecător-actor.

    Prea grăbit, își joacă rolul,

    Cu el spectator firesc.

    Actul s-a sfârșit... și ”pleacă”;

    Alții urcă... și ”plătesc”.

    Universului nu-i pasă

    De ce e, și ce va fi.

    Fără timp, el chiar concepe,

    Și ”trăirea” cum o fi.

    Oamenii-i prezic pieirea,

    ”Mai-cândva”, spre Infinit.

    Oare-i pasă, Lui, ce zice

    Vre-un ”Nimic”, cu Timp-finit?

  


  Un prunc, la piept, nu ține

  
    -fila vieții-

  

  
    Privesc lung Cerul aspru,

    Cu mila Lui uitată,

    Și parcă revăd viața,

    Cu morți, prea mulți, ”pătată”.

    Așa n-e scris destinul:

    Ca să murim, ne naștem.

    Doar ”dincolo”-i festinul;

    Aici, doar foame, ”paștem”.

    Când sensu-n Timp e numai,

    În ”jos”, sau ”sus”, cert ”dus”,

    Mă-ntreb: Ce simte oare,

    Părintele de Sus?

    Să-și vadă fii-n șiruri,

    Pierind, ca la măcel,

    Și doar să-ntoarcă ”file”...

    E demn, sau nu, de El?

    Nu-i pasă de ”Adamul””

    Creat, gata crescut?

    Un prunc, la piept, nu ține...

    Chiar știe, ce-i ”născut”?

  


  Un ultim rond

  
    Lume, franjuri, timp, lumină,

    Cereri, zgomote de fond.

    Liniștea e doar rutină.

    Moartea face-un ultim rond.

    Lumânări tot plâng pe masă,

    Căutând și un alt sens.

    Nimănui însă nu-i pasă;

    Palid e și fumul dens.

    Timpul a scurmat tavanul;

    Dușumeaua-i de pământ.

    Rar, ca binele-a fost banul;

    Deasă, ruga către Sfânt.

    Din pereți scurge spoiala

    Unui var, chiar alb, de mult.

    Cert, nevoile, grămadă

    Au venit, aprig tumult.

    Pași-s foșnete, ca viața

    Ce a dus-o cel ce nu-i.

    Pâlpâind, suspină tainic,

    Biata candelă din cui.

    Freamătul se întețește;

    Vine popa?... Ba că nu.

    Taxă n-a plătit bătrânul;

    Nu-i corect... Judecă tu!

    Murmurul se întețește;

    Comentarii-s fel de fel.

    Doar cel dus zâmbește pașnic;

    L-a-ntâlnit, poate, pe El...

  


  Un ultim sfânt

  
    Prinse-n păcatul de-a fi ispășite,

    Gânduri frumoase se roagă smerite.

    Reguli de aur, păstrate-n hrisoave,

    Șterse-s în grabă, de pofte trândave.

    Doruri de drumuri, hulite de ”seci”,

    Fac, din neșanse, locuri de veci.

    Suflete-nchise în prea-slabe trupuri,

    Scot, prin simțire, durerile-n snopuri.

    Fără scăpare, dragostea-n inimi,

    Arde-n tămâia de crâncene patimi.

    Lațuri de ”veghe” se strâng pe trăiri;

    Karma e simbol de false meniri.

    Umbra de leagăn s-a strâns în tăceri;

    Viața renegă prezise plăceri.

    Tremură Cerul în lacrimi de nor;

    Pasărea-și frânge și cântecu-n zbor.

    Omul se-”nalță”, prin cruci pe mormânt;

    Plânge, când moare, și ultimul sfânt.

  


  Undeva, iubire

  
    Undeva, un soare,

    Strălucește-n zori,

    Făcându-și cărare,

    Printre negrii nori.

    Undeva, o floare,

    Înflorește iar,

    Și-un băiat i-o duce,

    Fetei dragi, în dar.

    Undeva, o mamă,

    Pruncului-i dă sân,

    Ca ființă dragă,

    Chiar născută-n fân.

    Undeva, un bine,

    Făcut e, de-un om,

    Și-altul, ca o șansă,

    Plantează un pom.

    Undeva, iubire,

    Simt că mai există,

    Chiar dacă, și ura,

    Lângă ea persistă...

  


  ”Unic-tot”

  
    Amintirile se ”sting”;

    Umbra ți-a fugară.

    Singur, într-un loc stingher,

    Aștept trista seară.

    Ea precede un calvar:

    O noapte întreagă.

    Visu-i prohibit și, treaz,

    Stau pe patul-targă.

    Închid ochii; nu te văd.

    Te creez în minte.

    Pun tot ce găsesc frumos

    În icoane sfinte.

    Chipul tot nu reușesc,

    Să îl smulg din neguri.

    Trupul nu se lasă strâns;

    Zumzet e, de faguri.

    Am doar sufletu-ți în jur;

    Eu respir prin tine.

    Ceasul bate-n ritm tăcut;

    Am uitat de mine.

  

  
    Sentimentele încearcă

    Să te-mbine-n ”unic-tot”,

    Care să se ”piardă”- mine...

    Tot încerc, și vreau... nu pot.

  


  Veșnicie-ngustă

  
    Pe o masa lăbărțată,

    Pătură pe camp întinsă,

    Își mînca, cu zile, pita,

    De soare, cam mult, încinsă.

    Gustul ei era cam ”jalnic”,

    Căci, doar lacrima-a sărat-o;

    Vântul ce-adia șăgalnic,

    Cu puțin praf a pudrat-o.

    Scârțâia în ochi lumina,

    Dintr-n gând cam necurat:

    ”Dumnezeii ei de viață!...”

    Cerul nu s-a bucurat.

    Nu a dat în el cu trăznet;

    Bună, ploaia ar fi fost.

    L-a lăsat în voia sorții,

    Cu nimicul lui de rost.

    A plecat, sătul, da toate,

    Doar cu șansa de ”a fi”.

    De-a cerut iertare, poate,

    Când vom fi, în Iad, vom ști.

    ”Sună” parcă-a certitudini;

    Raiul, cred că-i gol, de mult.

    Când credința e hulită,

    Nu pot îngerul s-ascult.

    Jale, lasă moștenire,

    Lumea îmbibată-n ”ban”,

    Și o ”Veșnicie”-ngustă,

    Numărată an de an.

  


  Viața câmpului

  
    Drumuri lungi, de care,

    Lăbărțate-n șanțuri,

    Parca-au prins, cu sila,

    Câmpurile-n lanțuri.

    Drumuri deșănțate,

    Ce în gropi înoată,

    Se tot întretaie,

    Sau ”se iau la toartă”.

    Acum se ajută,

    Acum se ignoră.

    Liniștea-o animă

    O cioară sonoră.

    Răni de arătură,

    Cu fier încrustate,

    Sfârtecă întinsul,

    Negre, răsfirate.

    Fierbând de mânie,

    Aburi el ridică.

    Nu poate, ca omul,

    Ceva ca să zică.

    ”Vine-un timp la toate!”...

    Viața-i optimistă.

    Singură-n pustiuri,

    Plânge ca solistă.

    O face în ploaie,

    ”Mocirlită” bine.

    Pe sus, sfidătoare,

    Nasul, nu-l mai ține...

  


  Viața e mai bună oare?

  
    Chiar de sunt în lumea voastră,

    Mai am dreptul la cuvânt;

    Nu vreau, sincer, floare-n glastră!

    O prefer, vie-n pământ.

    Frumusețea ei se pierde

    În lumina de neon;

    Frunza palidă nu-i verde,

    Boare-i, suflu de freon.

    Cu ”vederea” rătăcită

    Și cu ”fruntea”-n geam de soi,

    Râde oare, fericită,

    Că nu zace-afără-n ploi?

    Oare apa-mbelșugată,

    Ce-o hrănește zi de zi,

    Poate-nlocui o ”masă”,

    De ploi rare-n veri târzii?

    Viața e mai bună, oare,

    În singurătatea plină

    De lumină și căldură,

    Decât în prea-sfânta tină?

    Veștejită-i aruncată,

    Doar cu grija de ”curat”,

    Și-n gunoaie-i îngropată,

    Cu un viitor furat.

  

  
    Când nimic nu lasă-n urmă,

    ”Orișice” își pierde scopul.

    Viața-n glie scurmă, țipă...

    Doar sămânța ”naște” totul.

  


  Viață-n ață fină

  
    Vise, omeni, fapte,

    Prunci lipsiți de lapte,

    Slove șterse-n carte,

    Țipete în noapte,

    Drumuri ne-sfârșite,

    Cu pietre-altoite,

    Căi necunoscute,

    De străini bătute,

    Vise, întinate,

    De prea-rele fapte,

    Zâmbre-n prag de moarte,

    Șiruri ordonate,

    Vină care doare,

    Trăiri fără zare,

    Arșiță de soare…

    Scapă cel ce moare.

    Voci plăpânde, stinse,

    Idei fade, ”tunse”,

    Chipuri lungi, prea-plânse,

    Lanuri veci nestrânse,

    Nopți fără lumina,

    Mâl iubit de tină,

    Și o ață, fină,

    Viața, să o țină…

  


  Viile ”Lumânări”

  
    ”Umbre” lungi vorbesc în șoaptă;

    Gânduri nu mai au de ”spus”.

    În cuvinte dezlânate,

    Unul bâiguie, ca ”dus”.

    El, de luni și luni de zile,

    Repeta, trist, ce dorea.

    Se vedea ”îndepărtarea”;

    Flacăra din ochi pierea.

    Fețe palide, ca ceara,

    Lumânări la cei ce zac,

    Păreau vii-n oarba lumină,

    Scăpată de-un bec posac.

    Resemnați, privesc la viața

    Ce se scurge an de an,

    Mulți ”uitând” chiar să mai spere,

    După-atâtea rugi în van.

    Rar zâmbesc, grimase strâmbe,

    Chipuri reci, schimonosesc,

    Ca o ultimă dovadă,

    Că-n ei, suflete trăiesc.

  


  Voalul negru

  
    Ochii i-am închis, și teama

    De-ai deschide mă încearcă,

    Ca fuiorul fin de apă,

    Ce se varsă-n vale seacă.

    Greu păstrez în amintire

    Prea fugarele imagini,

    Ce, din timpuri vechi, apuse,

    Par hrisoave fără pagini.

    Umbrele se-aștern pe pete,

    Lăsând totu-n îndoială

    Și, prelinse spre lumină,

    Cer rar vieții socoteală.

    Slove, fără de cuvinte,

    Fac, din fapte, goluri seci,

    Ce se-nșiră fără sensuri,

    Pe pereții cruzi și reci.

    Cu un icnet de speranță,

    Redeschid noi amintiri;

    Mulți prieteni nu au față;

    Parcă râd, cu alte firi.

    Ochii îi închid, tăcerea

    Îi îmbracă-n giulgiul blând,

    Insistând că, voalul negru,

    E Lumină pentru gând.

  


  Vrem...! Aveți..!

  
    -punem cruce-

  

  
    Vrem o Viață!... O aveți!

    Asta cruntă? Ce mai vreți?

    Vrem dreptate! Pentru voi?

    Tragem carul! Sunteți boi!

    Până unde? Mai răbdați!

    Și huzurul? Nu e bun.

    Dă-ni-l nouă! Ești nebun?

    N-avem multe. Dar aveți.

    Mai nimica. Vezi, înveți.

    Vino-n glie! Mă mânjesc.

    Stai cu ”gloata”! Vezi? Rânjesc.

    N-avem pâine! Grâu-i scump.

    Ne-ați luat câmpul! Cine-i tâmp?

    Cam cu japca. Ați dormit.

    Și cu sila. V-ați tocnit.

    Robi cu ziua. Slujbă-aveți.

    Nu ies banii. Fiindcă-i beți.

    Cinstea, mila? S-au cam dus.

    Cin-le vede? Cel de Sus.

    Voi, nimica? Cum să dăm?

    Mor bătrânii. Îi scăpăm.

    Și de foame? Ești isteț.

    Ia-le locul! Ești glumeț.

    Nu-i dreptate. Drept, legal.

    Legea voastră. Șa, pe cal.

    Pinteni banii? Leu-i greu.

    Frâie-n acte? Mai mereu.

    Și atuncea? Știi acum.

    Punem cruce? Somnu-i bun...

  


  Yamur

  
    -fiica li G.C.-

  

  
    -O, Yamur! șoptește mama,

    Vine tata, o să vezi!

    Chipul mic se-aprinde-n zâmbet;

    Poți și-n îngeri ca să crezi.

    I-a mai spus și altădată;

    A mințit-o doar puțin.

    Se alintă, și-o răsfață,

    Cu-n oftat, și-un lung suspin.

    -Mi-a trimis ”o sărutare”;

    Mă iubește și mă vrea.

    Ochii se întorc spre ușă;

    Lacrimi, suferința ”bea”.

    -Știi ce facem? Ți-o dau ție!

    Cred că tati asta vrea.

    E chiar roșie, ca buza;

    Crezi că s-a mușcat de ea?

    -Când iubești, timpul te doare...

    Domnu-a dat, ce nu am vrut.

    S-au umbrit ochii copilei;

    Poate doar i s-a părut.

    -Vreau să mergem iar la tati!

    Vreau, în brațe, să mă ia!

    Mama vede, că-n copilă,

    Dumnezeu cu milă da...

  


  Zilele se scurg mocnit

  
    Zilele ne părăsesc

    una după alta,

    și-a le da un sens, e-acum

    doar să plescăi balta.

    Dai cu bățul, sare-un ”sfânt”,

    și îl simți, căci doare;

    de-arunci piatra-nfuriat,

    stai cu ochii-n soare.

    Zilele se scurg mocnit;

    ”focul” lor nu arde

    și, cenușa pusă-n cap,

    în van vânt, se pierde.

    Urgisite stau la rând,

    așteptându-și ”plata”,

    ”orți” micuți, cam ruginiți,

    după cum l-e soarta.

    ”Sens” să dea, au încercat,

    unei nu știu care

    vieți, legate-n fir de legi,

    fără multe-n stare.

    Unele-au fost prinse-n jug,

    muncind de pomană,

    și-au jucat, sub bici de bani,

    ca la teatru-o dramă.

    Rar, vreo una-n dorul ei,

    sau al leli, ”scumpe”,

    și-a făcut de cap, cumva,

    fără pic de minte.

  


  Ziua ”vinovată”

  
    Ziua, ”trecător grăbit”

    Când te simți și tu iubit,

    Sau o lungă ”șezătoare”,

    Când și sufletul te doare,

    Se-nvârtea, cam răvășită,

    Și la față cam ”pierită”,

    Mult scurtată-n prag de iarnă,

    Gol-goluță, fără blană.

    Ce zărea, nu îi plăcea,

    Suferința-n jur ”zăcea”,

    Și, în geamătul de rugi,

    Preoții dansau în blugi.

    Prunci micuți, cereau părinți,

    Tineri ”tari”, scrâșneau din dinți,

    Iar adulții-n ”armonie”,

    ”Semănau” rude în glie.

    Viața se scurgea dui-os,

    Tăvălit-n smogul gros,

    Ruptă, într-un fel, de trai,

    Străină și fără ”grai”.

    Ziua ”rătăcită”-n ea,

    Tristă rău, de ce vedea,

    Se simțea chiar ”vinovată”,

    Că a râs, și ea, odată...

